Yoosuf bin Thaashfeen 92 - One Online\nޔޫސުފު ބިން ތާޝްފީން 92\n(15 މެއި ގެ އަދަދާ ގުޅޭ)\nއަޅުގަނޑު ވަނީ މާތް اللّـه ގެ ވާގިފުޅާއެކު ކޮންމެ އަގެއްގައިވެސް ޙިޞްނުއްލައިޠު ފަތަޙަކުރާން ޢަޒުމު ކަނޑައަޅައިފައި. އަޅުގަނޑު މާތް اللّـه ގެ މަގުގައި ކުރިޔަށްއެޅި ފިޔަވަޅެއް އިރާދަކުރެއްވިއްޔާ އެނބުރި ފަހަތަކަށް ނާޅާނަން. އަޅުގަނޑު ތިޔަބޭފުޅުންނަށް މިތަނަށް ވަޑައިގަންނަވަން ދަޢުވަތު އެރުވީ ތިޔަބޭފުޅުންގެ އަރިހުގައި ވަޢުޡު ބުނެފައި ކުރިޔަށް އޮތްތާނގައި ހެޔޮނިޔަތްޕުޅުގައި އަޅުގަނޑާ ބައިވެރިވެވަޑައިގެންދެއްވާތޯ އިލްތިމާސްކޮށް ދަންނަވާކަށެއް ނޫން. އަޅުގަނޑު ޞަރީޙަކޮށް ދަންނަވަން. ތިޔަބޭފުޅުން މާތް اللّـه ގެ ރަސްކަންފުޅުގެ ބަދަލުގައި ބިރުފުޅުގެން ވަޑައިގަންނަވަނީ އަލްފާންސޫދެކެ ކަމުގައިވާނަމަ އަޅުގަނޑު ތިޔަބޭފުޅުން އެނބުރި ވަޑައިގެންނެވުމަކަށް ހުރަހެއް ނާޅަން. މަންޒިލާ ދިމާޔަށް ފުރަގަސްދީގެން ތިބޭ ބައެއްގެ އެކުވެރިކަމެއް އަޅުގަނޑު ބޭނުމެއް ނޫން."\nބިޠުލިޔޫސުގެ أميـر ތެދުވެވަޑައިގެން ވިދާޅުވިއެވެ. "ވެދިޔަތަނާމެދު އަޅުގަނޑުމެން ހިތާމަކުރުމުން މަނިކުފާނު އެވަރުން ފުއްދައިލައްވާނެކަމުގައިވާނަމަ އަޅުގަނޑުމެން މިތިބީ މުސްތަޤުބަލުގައި މަނިކުފާނަށް ވަފާތެރިވާނެކަމަށް ހުވާކުރާން ތައްޔާރަށް."\nمعـتـمـد ތެދުވެވަޑައިގެން އެވާހަކަފުޅަށް ތާއީދުކުރެއްވިއެވެ. އޭނާ ވިދާޅުވިއެވެ. "އަޅުގަނޑުމެންގެ ކުރީގެ ފަރުވާކުޑަކަމަށް އިޢުތިރާފުވަން. އެކަމަކު މަނިކުފާނަށް މީގެފަހަކުން އަޅުގަނޑުމެންނާ ދިމާޔަކަށް ނިޔަތް ނުބައިކަމާއި ފިނޑިކަމުގެ ވާހަކަފުޅުން މަލާމާތެއް ނުކުރެއްވޭނެ."\nمـعــتــصـم ވިދާޅުވިއެވެ. "އެފުރިކާގެ ބަހާދަރުންނާ އަޅުގަނޑުމެންނާ ވަރުންއަޅައިލެވޭނެއެކޭ އަޅުގަނޑެއް ނުދަންނަވާނަން. އެކަމަކު މަނިކުފާނަށް ދެވަނަފަހަރަކަށް ތިޔަކަހަލަ ވާހަކަފުޅެއް ދައްކަވާކަށެއް ޖެހިވަޑައެއް ނުގަންނަވާނެ."\nމުލޫކުއްޠަވާއިފުންގެ ދެންތިއްބެވި ބޭފުޅުންވެސް أميـر يـوسف ގެ ހިތްޕުޅު ހަމަޖައްސަވައިދެއްވޭތޯ މަސައްކަތްޕުޅު ކުރެއްވިއެވެ. أميـر يـوسف އިރުކޮޅަކު ހިމޭނުން ހުންނެވުމަށްފަހު ވިދާޅުވިއެވެ. "ތިޔަބޭފުޅުން ޢަހުދު އާކުރެއްވުމުގެ ކުރީން ރަނގަޅަށް ވިސްނައިވަޑައިގަންނަވާތި! ތިޔަބޭފުޅުން ތިޔަ ވެވަޑައިގަންނަވާ ވަޢުދު ޢަމަލީ ތަރާދުން ކިރައިލެވޭނެ ދުވަސްއޮތީ މާކަދުރަކު ނޫން. އަޅުގަނޑު ފިނޑީންނަށާއި ހިތްވަރެއް ފަންވަރެއްނެތް އަންހެންދުޅާ މީހުންނަށް މާފުކޮށްފާނަން. އެކަމަކު ޢަހުދާ ޚިލާފުވާ މީހުންނާމެދު އަޅުގަނޑުގެ ހިތުގައި ރަޙުމަކަށް ކުޑަވެސް ޖާގައެއް ނޯންނާނެ. ތިޔަބޭފުޅުން އަވަސްވެވަޑައިނުގަންނަވާ! މާދަމާ އިރުއޮއްސެންދެން އަޅުގަނޑު ތިޔަބޭފުޅުންނަށް މުހުލަތު އަރުވަން. މާދަމާރޭ ޢިޝާނަމާދަށްފަހު އަޅުގަނޑުމެން ހަމަމިތާނގައި ބައްދަލުވާނީ. މާދަންރޭ މި ގޮނޑިތަކުން ދެކެން އަޅުގަނޑު ބޭނުންވަނީ އަޅުގަނޑުމެންނާއެކު އަލިފާނާ ކުޅުއްވާށާއި ލެއިން ފެންވަރުއްވަން ޢަޒުމު ކަނޑައަޅުއްވައިގެން ތިއްބަވާ ބޭފުޅުން!"\nމުލޫކުއްޠަވާއިފުން އެ ބައްދަލުވެވަޑައިގެންނެވުން ނިންމަވައި ލައްވައިފައި ބޭރަށް ނުކުމެވަޑައިގެންނެވުމުން ދޮރުމަތީން އެބޭފުޅުންނަށް ފެނިވަޑައިގެންނެވީ قـاضى أبــو جـعـفـر އާއި قـاضى أبــو الــوليــد އާ ދެބޭކަލުން މުރާކިޝްގެ ފަޤީހަކާ ވާހަކަފުޅު ދައްކަވަން ތިއްބަވަނިކޮށެވެ.\nމާލިޤާގެ ރަސްގެފާނު معـتـمـد ގެ ކަންފަތްޕުޅުދޮށުގައި ވިދާޅުވިއެވެ. "މިއަދު މުރާބިޠީންގެ أميـر ގެ ދޫފުޅުން ވާހަކަދެއްކެވީ قـاضى أبـو جـعـفـر ގެ ރޫޙު!"\nمعـتـمـد ޣަރުނާޠާގެ ރަސްގެފާނާ ދިމާޔަށް އެނބުރިވަޑައިގެން ވިދާޅުވިއެވެ. "އަޅުގަނޑު އަޑުއަހައިފައިވާ ގޮތުގައި މީނާ މިތާނގައި އުޅުއްވާތާ ހަފުތާއެއްހައި ދުވަސްވެއްޖެ. މަނިކުފާނަށް އޭނާއަށް ކޮންމެވެސް ފަރުވާއެއް ކުރެއްވޭނެނަމަ މިއަދު އަޅުގަނޑުމެންނަށް މިނިކަމެތިކަމާ ކުރިމަތިލާކަށެއް ނުޖެހުނީސް—!"\nعبد اللّـه ވިދާޅުވިއެވެ. "أبـو جـعـفـر އާ ބެހޭގޮތުން މަނިކުފާނަށް ދެވަނަފަހަރަކު ޝަކުވާ ކުރައްވާކަށެއް ޖެހިވަޑައެއް ނުގަންނަވާނެ. އަޅުގަނޑު މި އިންތިޒާރު ކުރަނީ އޭނާ ޣަރުނާޠާއަށް ވަޑައިގަންނަވާނެ ދުވަހަކަށް."\nމާލިޤާގެ ރަސްގެފާނު ވިދާޅުވިއެވެ. "މަޑުން ވާހަކަފުޅު ދައްކަވާ! مـعــتــصـم ގެ ކަންފަތްޕުޅު ވަރަށް ތޫނުވާނެ."\nمعـتـمـد އާއި عبد اللّـه އާ ދެބޭފުޅުން ފަހަތްޕުޅަށް އެނބުރިވަޑައިގެން ބައްލަވައިލެއްވިއިރު مـعــتــصـم، إبـن رشـيــق އާ ވާހަކަދައްކަވާން ހުންނަވަނިކޮށް ފެނިވަޑައިގެންނެވުމުން ވާހަކަފުޅު ހުއްޓައިލައްވައިފައި ހިމޭންވެވަޑައިގެންފިއެވެ.\nޙިސްނުއްލައިޠުގެ ހުޅަނގު އުތުރުން ކޯރުގެ އައްސޭރީގައި ކުޑަކުޑަ ކިއްލާއެއް ހުރެއެވެ. އެއީ އެހިސާބުގަނޑުގެ ޢަސްކަރީ ހަރަކާތްތައް ބެލެހެއްޓުމަށްޓަކައި ވަރަށް މުހިންމު ކިއްލާއެކެވެ. سعد بــن عبــدالمنـعـــم ޙިޞްނުއްލައިޠުގެ މައިދާނުން އެކިއްލާ ރައްކާތެރިކުރެއްވުމުގެ ޒިންމާއާ ހަވާލުވެވަޑައިގެން ވަޑައިގެންނެވިފަހުން ތިންމަހެއްހައިދުވަސް ވެއްޖެއެވެ. أميـر يـوسف ވަނީ سعد ގެ ވެރިކަމުގެ ދަށަށް އެއްހާސް އަސްވާރުން ދޫކުރައްވައިފައެވެ. سعد އޭގެތެރެއިން ކިއްލާގައި ބައިތިއްބަވައިފައިވަނީ ދުއިސައްތަ ފަންސާހަކަށް ސިފައިންނެވެ. ދެންތިބި މީހުން ޚާއްޞަ ކުރައްވައިފައިވަނީ ޤަޞްޠިލާއާއި ޠުލައިޠުލާއިން ދުޝްމިނުންނަށް ފޯރުމާލާއި އަފުރާދީ އެހީ ލިބެންހުރި މަގުތައް ބެލެހެއްޓުމަށެވެ. سعد ވަނީ ކޯރުގެ އައްސޭރި އޮތްގޮތަށް އެތައްހިސާބެއްގެ ދުރަށް ކުދިކުދި ޗެކްޕޯސްޓުތަކެއް ހައްދަވައިފައެވެ. ޙިސްނުއްލައިޠުގެ މައިދާނުން އެކިއްލާއަށް ބަދަލުވެވަޑައިގެންނެވިތާ ކުޑަދުވަސްކޮޅެއްގެ ތެރޭގައި سعد ވަނީ ميـمــونـة އޭނާގެ އަރިހަށް ގެންނަވައިފައެވެ. އެއީ ميـمــونـة ގެ ޙަޔާތްޕުޅުގެ އެންމެބޮޑު އެދިވަޑައިގެންނެވުމެވެ. ވަށައިގެންއޮތް މަސްރަޙު އިންތިހާޔަށް ނާމާންކަމުގައި ވުމާއެކުވެސް ميـمــونـة ހުންނެވީ سعد ގެ އަރިހުގައި އިންނެވޭތީ އިންތިހާދަރަޖަޔަށް ހިތްޕުޅު ހަމަޖެހިވަޑައިގެންފައެވެ. ނުހަނު އުފާފުޅުންނެވެ. އެކިއްލާގެ އެއްފަރާތެއްގައިހުރި ކުޑަކުޑަ ގެއަކީ އޭނާގެ އަރިހުގައި ސުވަރުގޭގެ ނަމޫނާއެއްފަދަ އުފާފާގަތި ތަނެކެވެ. ޣަރުނާޠާއިން ميـمــونـة އާއި އޭނާގެ ޚާދިމާއާ ގޮވައިގެން އައީ المـــاس އެވެ. އޭނާ ހުންނަނީ އެގޭގެ ތިރީބައިގެ ކޮޓަރިޔެއްގައެވެ.\nމުސްލިމު އަންދަލުސުގެ ބަލަންސިއްޔާ (ސްޕޭނުގެ Palancia) މިވާހަކަޔާ ގުޅޭ ދުވަސްވަރު މިރަށުގައި އޮތީ މުލޫކުއްޠަވާއިފުންގެ ތެރެއިން ބަނޫ ޛުއްނޫނުގެ ޔަހްޔާ އަލްޤާދިރުގެ ވެރިކަން. މުސްލިމުން ނަށް ބޮޑު މުސީބަތެއް ކަމުގައި ހިމެނުނު އެއްވެރިކަން. މައުލޫމާތު: އިސްލާމީ ފުތޫޙާތުގެ އެޓްލަސް --- ދާރުއްސަލާމް\nއެއްރެޔަކު ميـمــونـة އިންނެވީ އޭނާގެ ކޮޓަރީގައެވެ. ފިރިކަލުންގެ އިންތިޒާރުގައެވެ. سعد ބޭރަށް ވަޑައިގެންނެވީ އެދުވަހުގެ މެންދުރުފަހުންނެވެ. އެކިއްލާއާ ފަނަރަވަރަކަށް ކޯހުގެ ދުރުން ކޯރުގެ ކައިރިން ދުޝްމިނުންގެ ގެމަތަކެއް ފެނިފައިވާ ޚަބަރު ލިބިވަޑައިގެންނެވުމާ ވިދިގެންނެވެ. سعد ވަޑައިގެންނެވީ ސަތޭކަ އަސްވާރުން ގޮވައިގެންނެވެ. ރޭދެބައިވާން ކައިރިވެފައި ހުއްޓައި ميـمــونـة އަށް އަސްތަކެއްގެ ފިޔަވަޅުގެ އަޑު އިވިވަޑައިގަންނަވާން ފަށައިފިއެވެ. ميـمــونـة ގެ ހިތްޕުޅު ތެޅޭންފަށައިފިއެވެ. ميـمــونـة ދެލޯފުޅު މަރުއްވައިލެއްވުމަށްފަހު އޭނާގެ ހިތްޕުޅުން ވިދާޅުވާން ފައްޓަވައިފިއެވެ. "މިހާރު އޭނާ ކިއްލާއަށް ވެދެވަޑައިގެންފާނެ. މިހާރު އޭނާ އަސްމަތީން ފައިބައިވަޑައިގެންފާނެ. މިހާރު އޭނާ ސިޑިއާ ދިމާޔަށް ވަޑައިގަންނަވާނެ. މިހާރު އޭނާ ސިޑީން އަރައިވަޑައިގަންނަވާނެ." އެކެއް، ދޭއް، ތިނެއް، ހަތަރެއް، މީހަކު ސިޑީން އަރާއަޑު އިވިވަޑައިގެންނެވުމުން ميـمــونـة ގެންދެވީ އެމީހެއްގެ ފިޔަވަޅުތައް ގުނުއްވަމުންނެވެ. ބާވީހާ ހަމަޔަށް ގުނުއްވޭއިރަށް ފިޔަވަޅުގެ އަޑު ހުއްޓިއްޖެއެވެ. މިހާރު އެމީހަކު ހިނގާ އަޑު އިވެނީ ފެންޑާމަތީންނެވެ.\n"ميـمــونـة! ميـمــونـة!" އެއީ سعد ގެ އަޑުފުޅެވެ. ميـمــونـة ލޯފުޅު މަރުއްވައިލައްވައިގެން ހުންނަވައި ކޮޅަށްތެދުވެވަޑައިގެންފިއެވެ. އޭނާ ދެއަތްޕުޅު ފަތުރައިލެއްވިއެވެ. سعد ކޮޓަރިޔަށް ވެދެވަޑައިގެންފިއެވެ. "ميـمــونـة! އަޅުގަނޑު އަތުވެއްޖައިން. ދެން ލޯހުޅުވައިލައްވާ—!" ميـمــونـة ހިނިފުޅުވަޑުވަމުން ކުރިޔަށް ވަޑައިގެން އޭނާގެ ފިރިކަލުންނާ އޮޅުލައިވަޑައިގެންފިއެވެ.\nسعد އޭނާގެ ރީތި އިސްތަށިފުޅުގައި އަތްޕުޅު ފިރުންމަވައިލައްވަމުން ވިދާޅުވިއެވެ. "ކަލާ މިހާގިނައިރު އަޅުގަނޑަށް އިންތިޒާރު ނުކުރައްވާ! މިދުވަސްވަރު އަޅުގަނޑަށް ވަރަށް ގިނަވަގުތު އުޅޭންޖެހޭނީ ކިއްލާއިން ބޭރުގައި. މިދުވަސްކޮޅު މިހިސާބުގަނޑުގެ މަސްރަޙު އޮތީ ހިތްހަމަޖެހޭކަހަލަ ގޮތަކަށެއް ނޫން. ބައެއްފަހަރުފަހަރު އަޅުގަނޑުގެ ހިތަށްއަރާ ކަލާ ގެޔަށް ފޮނުވައިލާންވީއޭ!"\nميـمــونـة ވިދާޅުވިއެވެ. "މުސްތަޤުބަލާމެދު އަޅުގަނޑު ފިކުރުބޮޑު ނުކުރައްވާ! އަޅުގަނޑު އަޑުއަހަން ބޭނުންވަނީ މިއަދުގެ ޚަބަރުތައް!"\n"އަޅުގަނޑަށް ލިބުނު މަޢުލޫމާތަކީ ރަނގަޅު މަޢުލޫމާތެއް. ދުޝްމިނުން އައީ ބަޣަލްތަކަކަށް ފޯރުމާލު އަރުވައިގެން. އިރުއޮއްސުމުން އަޅުގަނޑުމެން އެބައިމީހުންނަށް ހިތްހަމަޖެހިލައިގެންތިބެ ކޯރު ހުރަސްކުރުމުގެ ފުރުސަތު ދީފީމު. އެއަށްފަހު ކުއްލިޔަކަށް ފަރުބަދައެއްގެ ބިއްދޮށުން ނުކުމެ އެބައިމީހުން ވަށައިލައިފީމު. ދުޝްމިނުންގެ ތެރެއިން ފަންސާސް މީހުން ޤަތުލުވި. މީހުންކޮޅެއް ފިލައިގެންވެސް ދިޔަ. ފޯރުމާލު އަރުވައި ބަރުކޮށްފައިވާ ދުއިސައްތަ ބަޣަލު އަޅުގަނޑުމެންނަށް އަތުލައިގަނެވުނު."\nميـمــونـة ވިދާޅުވިއެވެ. "އަޅުގަނޑު ފަރީއްކޮޅު ގެންނާނަން."\nسعد އެހެން ކޮޓަރިޔަކަށް ވަޑައިގެން އަތްޕުޅާއި މޫނުފުޅު ދޮންނަވައިގެން ވަޑައިގެން ގޮނޑިޔެއްގައި އިށީނދެވަޑައިގެންފިއެވެ. ميـمــونـة ފަރީއްކޮޅު ގެންނަވައި سعد ގެ ކުރިފުޅުމަތީގައި ބަހައްޓަވައިފައި ވިދާޅުވިއެވެ. "ކަލާ ދަހަނާކޮޅު ނުބާލުއްވާނުތޯ؟"\n"އާދެ! އަޅުގަނޑު ހަމަ މިހާރު ބޭރަށް ގޮސްލާން ބޭނުން."\nميـمــونـة އިތުރު އެހެން ސުވާލެއް ނުކުރައްވައެވެ. އޭނާގެ ފިރިކަލުންގެ ކުރިފުޅުމަތީގައި އިށީނދެވަޑައިގެންފިއެވެ. سعد ވަރަށް އަވަސްއަވަހަށް ފަރީއްކުޅުއްވައި ނިންމަވައިލެއްވުމަށްފަހު ތެދުވެވަޑައިގެންފިއެވެ. "ميـمــونـة! އިރާދަކުރެއްވިއްޔާ އަޅުގަނޑު މާދަންނޫން އަނެއްދުވަހު އެނބުރި އަންނާނަން."\n"ކަލާ ތިޔަވަޑައިގަންނަވަނީ ވަރަށް ދުރަށްތޯ؟" ميـمــونـة ކަންބޮޑުވެވަޑައިގެން ސުވާލު ކުރެއްވިއެވެ.\n"އަޅުގަނޑު މިދަނީ أميــر يـوسف ގެ އަރިހަށް. އަޅުގަނޑު އަމިއްލަޔަށް އޭނާގެ އަރިހަށް ދާންޖެހޭ ބައެއް ސަބަބުތައް އެބަހުރި."\nميـمــونـة ވިދާޅުވިއެވެ. "ކަލާ ވަޑައިގެންނެވުމުގެ ކުރީން ވަޢުދުވެވަޑައިގަންނަވާ! އަޅުގަނޑު ގެޔަށް ފޮނުއްވުމާ ބެހޭގޮތުން ބައްޕާފުޅާ މަޝްވަރާ ނުކުރައްވާނެކަމަށް!"\n"އަޅުގަނޑު ވަޢުދުވަން. އިންތިހާދަރަޖައިގެ ނުސިޔާނު ޙާލަތެއްގައި މެނުވީ އަޅުގަނޑު ކަލާ ގެޔަކަށް ނުފޮނުވާނަން." سعد އެހެން ވިދާޅުވެފައި ބޭރަށް ނުކުމެވަޑައިގެންފިއެވެ.\nسعد بــن عبــدالمنـعـــم ހުންނެވީ أميــر يـوسف بــن تـاشـفـيـن ގެ ކުރިފުޅުމަތީގައެވެ. سيـر بــن أبى بـكـر އާއި ބަރުބަރީ އެހެން ޖަނަރަލަކާ ދެބޭފުޅުންވެސް أميـر يـوسف ގެ އަރިހުގައި ތިއްބެވިއެވެ. أميـر يـوسف އާއި سعد އާ ދެބޭފުޅުންގެ ދެމެދުގައި ވަރަށްބޮޑު މޭޒެއް ހުއްޓެވެ. މޭޒުމަތީގައި ޗާޓެއް ފަތުރާލައިފައި އޮތެވެ. سعد ޗާޓުގެ ނުކުތާއެއްގައި އިނގިލިފުޅު ޖައްސައިލައްވައިފައި ވިދާޅުވިއެވެ. "މިއީ ކިއްލާގެ ހުޅަނގުން އަޅުގަނޑުމެންގެ އެންމެފަހުގެ ޗެކްޕޯސްޓު. އެހިސާބުން ފެށިގެން ޤުރުޠުބާގެ ސަރަޙައްދާ ހަމަޔަށް ބާކީއޮތް ސަރަޙައްދު ބެލެހެއްޓުމާ ހަވާލުވެފައިވަނީ އިޝްބީލިއްޔާގެ ސިފައިންނާ. އެކަމަކު އަޅުގަނޑު ވަނީ ރައްކާތެރިވުމުގެ ގޮތުން އެހިސާބުގަނޑަށް ޖާސޫސުންގެ ބަޔަކު ފޮނުވައިފައި. އިޝްބީލިއްޔާގެ ސިފައިންގެ ފަރުވާކުޑަކަމުން އެހިސާބުގަނޑުން ބަޔަކު ސަރަޙައްދު ހުރަސްކުރި ކަމުގައިވިޔަސް ވީހައި އަވަހަކަށް އަޅުގަނޑަށް މަޢުލޫމާތު ދިނުމަށްޓަކައި. ވަގުތު އޮއްވައި މިކޮޅަށްވެސް މަޢުލޫމާތު ފޮނުވުމުގެ ބޭނުމުގައި. މީގެ ފަސްދުވަސް ކުރީން އަޅުގަނޑަށް މަޢުލޫމާތު ލިބުނުގޮތުގައި ދުޝްމިނުންގެ ތިންސަތޭކަ ސަވާރުން ސަރަޙައްދު ހުރަސްކުރި. އޭގެކުރީދުވަހުވެސް އިރުމަތީފަރާތުން އަޅުގަނޑުމެންގެ އެންމެފަހު ޗެކްޕޯސްޓާ ދިހަމޭލު ދުރުން ދުޝްމިނުންގެ ގެމަތަކެއް ސަރަޙައްދު ހުރަސްކުރިކަމަށް އަޅުގަނޑަށް މަޢުލޫމާތު ލިބުނު. އެ ސަރަޙައްދު ބަލަހައްޓަނީ މުރުސިއްޔާއާއި އަލްމަރިއްޔާގެ ސިފައިން. އަޅުގަނޑު ކަންބޮޑުވަނީ ދެފަރާތުންވެސް ފަސޭހަކަމާއެކު ބަޔެއްގެ ހުރަސްއެޅުމަކާ ކުރިމަތިނުލައި ދުޝްމިނުން ސަރަޙައްދު ހުރަސްކުރާތީ. އޭގެ އެއްސަބަބަކަށްވާނީ އެ ސަރަޙައްދުތަކުގެ ޗެކްޕޯސްޓުތަކުގެ ސިފައިންގެ ފަރުވާކުޑަކަން. އެމީހުންގެ ޣާފިލުކަމުގެ ފައިދާ ހޯދައިގެން ރޭގަނޑު ބަޔަކު ސަރަޙައްދު ހުރަސްކުރާކަން އެމީހުންނަށް ނޭނގުން. އަނެއް ސަބަބަކީ ދުޝްމިނުންގެ ސިފައިން ފެނުމުންވެސް އެމީހުން އަޅައިނުލުން. ހަނގުރާމަ ނުކުރުން. އެހެންވާންޖެހޭނީ އެބައިމީހުން ސިއްރުން ދުޝްމިނުންނާ ކޮންމެވެސް ގުޅުމެއް ބާއްވަމުން ގެންދާތީ!"\nسيـر بــن أبى بـكـر ވިދާޅުވިއެވެ. "ދުޝްމިނުންގެ ގެމަތަކެއް ކޯރު ހުރަސްކުރިކަމުގައިވާނަމަ އެމީހުންގެ މަންޒިލަކަށްވާނީ ޙިޞްނުއްލައިޠު ފިޔަވައި އެހެން ތަނެއްކަމަކަށެއް ނުވާނެ! ކަލާ އެޚަބަރު ފޮނުއްވުމާއެކު އަޅުގަނޑުމެންވަނީ މުލޫކުއްޠަވާއިފުންގެ ލަޝްކަރުގެ ސަމާލުކަމަށް އެކަން ގެންގޮސްފައި. ހުޅަނގުފަރާތުން ކިއްލާއާ ހަމަޔަށް އާދެވޭ ހުރިހައި މަގުތަކެއް ބަންދުކުރާން އަޅުގަނޑު އެންގިން. އެކަމަކު އިތުރު ބަޔަކު ކިއްލާއަށް އައި ޚަބަރެއް އަދިއެއް ނުލިބޭ."\nسعد ވިދާޅުވިއެވެ. "ކޮންމެވެސް އެހެން މަގަކުން ލައިފައި ބަޔަކު ކިއްލާއަށް ވަންކަމުގައިވެފައި ތިޔަބޭފުޅުންނަށް އެކަން އެނގިވަޑައިނުގެން އޮވެއްޖެނަމަ އޭގެ މާނަޔަކީ މުލޫކުއްޠަވާއިފުންކުރެ ކޮންމެވެސް ބޭފުޅެއްގެ ލަޝްކަރުން ގަސްދުގައި ދުޝްމިނުން ފޮނުވައިދިނީ. އެމީހުން އަދި ކިއްލާޔަށް ނާންނަކަމުގައިވާނަމަ ފަރުބަދަތެރޭގެ ކޮންމެވެސް ތަނެއްގައި ފިލައިތިބޭނެ. ކޮންމެ ގޮތެއްގައިވެސް އަޅުގަނޑުގެ ޖާސޫސުންގެ މަޢުލޫމާތު ދޮގެއްނުވާނެ. ދުޝްމިނުންވަނީ ފާރަވެރީންގެ ފަރުވާކުޑަކަމުގެ ފައިދާ ހޯދައިގެން ކޯރު ހުރަސްކޮށްފައި!"\nأميـر يـوسف ވިދާޅުވިއެވެ. "ކަލާގެ ވާހަކަފުޅު ނިމިވަޑައިގެންފިތޯ؟ ނުވަތަ އިތުރު ވާހަކަފުޅެއް އެބައޮތްތޯ؟"\nسعد ޖަވާބު ދެއްވިއެވެ. "އަޅުގަނޑުގެ ވާހަކަ ނިމުނީ."\n"އެހެންވީއިރު ކަލާ އަވަހަށް އެނބުރި ކިއްލާއަށް ވަޑައިގަންނަވާ! އަޅުގަނޑު އިތުރު ފަސްސަތޭކަ ސިފައިން ކަލާގެ އަރިހަށް ފޮނުވާނަން. އެބައިމީހުން މުރުސިއްޔާއާއި އަލްމަރިއްޔާއާއި އިޝްބީލިއްޔާގެ ސިފައިންނާ ގުޅިގެން ތަންކޮޅެއް ދުރުގައިހުރި ޗެކްޕޯސްޓުތައް ބަލަހައްޓާގޮތަށް ހަމަޖައްސަވާ! ވަށަވަށައިގެން މިހިރަ ފަރުބަދަތަކުގެތެރެ ބަލަހައްޓަންވެސް އަޅުގަނޑު ގެމަތަކެއް ފޮނުވާނަން. އަޅުގަނޑަށް އެނގޭ މުހާސިރާ ދިގުވުމުގެ ސަބަބުން މުލޫކުއްޠަވާއިފުންގެ ލަޝްކަރުތައްވަނީ ހިތްވަރު އެލިފައި. އެކަމަކު އެއިން އެއްވެސް ބޭފުޅަކު ދުޝްމިނުން ބައިވެރިވެވަޑައިގެން ނުބައި ރޭއްވެވުންތަކެއް ރާއްވަވާ ކަމަކަށް އަދިއެއް އަޅުގަނޑަކަށް ގަބޫލެއް ނުކުރެވޭނެ. سعد! ކަލާގެ މަރުކަޒުގައި ފިސާރި ހޭފުޅުލައްވައި ހުންނަވާތި! އަޅުގަނޑު ވަރަށް އަވަހަށް ކިއްލާއަށް އެންމެފަހުގެ ޙަމަލަ ދޭނަން. ދެދުވަސް ކުރީން ކަލާއަށް ޚަބަރު ފޮނުވާނަން. ޙަމަލަދޭ ދުވަހު ހުރިހާ ޗެކްޕޯސްޓުތަކެއްގައި ތިބި ސިފައިންވެސް އަނބުރައި ގެންނަން އަޅުގަނޑު ބޭނުންވާނެ. ކަލާވެސް ކަލާގެ ސިފައިންކުރެ ގިނަމީހުން މިކޮޅަށް ފޮނުއްވަންވާނެ. އެކަމަކު ކަލާ ކިއްލާގައި މަޑުކުރައްވާތި. އެއީ ވަރަށް މުހިންމު ކިއްލާއެއް. އެކިއްލާ ބަލަހައްޓަން ކަލާއަށްވުރެ އެކަށީގެންވާ މީހަކު އަޅުގަނޑުގެ ވިސްނުމަކަށް ނުގެނެވޭ! ކަލާ ދެން ވަޑައިގެންނެވިޔަސް އެންމެ ރަނގަޅު!"


Report: Abdhulla Saeed aai Ali Hameed minivan nuvumaky arathekeve. – adduLIVE\nއަބްދުﷲ ސައީދާއި އަލީ ހަމީދު މިނިވަންނުވުމަކީ އަރަތެކެވެ.\n1 Nov 15, 2018, 19:37 އަލީ ހުޒާމް\nކުރީގެ އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު-\nކުރީގެ އުއްތަމަފަޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު ނިސްބަތްވަނީ އައްޑުއަތޮޅު ހުޅުމީދޫއަށެވެ. ރިޔާސީ އިންތިޚާބުގެ ތެރޭގައި އެދެބޭފުޅުންގެ ގާތްތިމާގެ މީހުންނާއި ރައްޓެހީންނާއި ހެޔޮއެދޭ އެންމެންގެ ކައިރިޔަށް ގޮސް އަޅުގަނޑު ވަރަށް ސާފުބަހުން ވާހަކައެއް ދެންނެވީމެވެ. އެދެބޭފުޅުންގެ ފުރާނަ ނުދަނީސް ޖަލުން މިނިވަންކުރަން އެދޭނަމަ ރިޔާސީ އިންތިޚާބުގައި ރައީސް ޔާމީނަށް ނޫނެކޭ ބުނަން އެދުނީމެވެ. އެދެބޭފުޅުން މިނިވަންކުރުމަށް އޮތް ހަމައެކަނި މަގަކީ އިއްތިހާދުގެ ކެންޑިޑޭޓު އިބްރާހިމް މުހައްމަދު ސާލިހަށް ވޯޓުދިނުންކަމަށް ދެންނެވީމެވެ.\nވައްކަމުގެ ވާހަކަޔާއި ޑިމޮކްރަސީގެ ވާހަކަޔާއި ހައްގުތަކުގެ ވާހަކަޔާއި ދަރަންޏާއި އިގްތިސާދުގެ ވާހަކަ އަޅުގަޑެއް ނުދައްކަމެވެ. އެހެންމީހުން އެބާވަތުގެ ވާހަކައިން ކެމްޕޭނުކުރާނެތާއެވެ. ކޮންމެއަކަސް އަޅުގަޑުދެއްކީ ބައެއްގެ ފުރާނަ ސަލާމަތްކުރުމާއި މިނިވަންކުރުމުގެ ވާހަކައެވެ. މިވާހަކަ މީހުން އަޑުއެހިވަރެއް ނާހާވަރެއް ނޭގެއެވެ. އެގެނީ ހުޅުދޫއާއި މީދޫންވެސް އިބްރާހިމް މުހައްމަދު ސާލިހަށް ސާފު އަގުލަބިއްޔަތެއް ލިބިވަޑައިގެންނެވިކަމެވެ. މީގެތެރެއިން މީދޫއަކީ ރިޔާސީ އިންތިޚާބެއްގައި އެމްޑީޕީގެ ކެންޑިޑޭޓަކަށް މިފަހަރު ނޫނީ އަގުލަބިއްޔަތު ހޯއްދެވުނު ރަށެއް ނޫނެވެ. މީދޫއަކީ އަބްދުﷲ ސައީދުގެ އުފަން ރަށެވެ.\nއަބްދުﷲ ސައީދާއި އަލީ ހަމީދު ޖަލަށް ލެވުނީ ސްޕްރީމްކޯޓުގެ ފަސް ފަޑިޔާރުން އިއްތިފާގުވެގެން މިއަހަރުގެ ފެބްރުއަރީ އެއްވަނަ ދުވަހު ނެރުނު އަމުރެއް ރައީސް ޔާމީނަށް ހަޖަމު ނުކުރެއްވިގެންނެވެ. އެއަމުރުގައި ވަނީ ރައީސް ނަޝީދާއި ގާސިމް އިބްރާހީމާއި ޝައިޚް އިމްރާނާއި ކާނަލް ނާޒިމާއި އަހުމަދު އަދީބު މިނިވަންކޮށް ދޫކޮށްލާ ވާހަކައެވެ. މިބޭފުޅުންގެ މައްޗަށް ހިންގުނު ޝަރީއަތްތައް ދެކޮޅުނުޖެހޭ ވާހަކައެވެ. އެހެންވީމާ ތަހުގީގީ އިދާރާތަކަށް މިބޭފުޅުންނާ ދެކޮޅަށް މައްސަލައެއް ކުރިޔަށް ގެންދަން ފެންނަކަމުގައިވަނީނަމަ އެމައްސަލައެއް ވަކިން ކުރިއަށް ގެންދެވިދާނެ ވާހަކައެވެ. ގޮނޑި ގެއްލިފައިވާކަމަށް ބުނާ މަޖިލީހުގެ ބާރަ މެންބަރެއްގެ ގޮނޑި ނުގެއްލޭ ވާހަކަޔާއި އެމެންބަރުން ބައިވެރިކޮށްގެން މަޖިލީހުގެ ޖަލްސާތައް ކުރިއަށް ގެންދިއުމުގެ ވާހަކައެވެ.\nމިއަމުރަކަށްފަހު ރައީސް ޔާމީނުގެ ލޮލަށް ނިދިނައިސް ހަތަރު ފަސްރެއެއް ފާއިތުވުމަށްފަހު އެއްރޭ ދަންވަރު ސިފައިން ފޮނުވައިގެން ސްޕްރީމްކޯޓުގެ ފުރާޅުން ޓިނު ނައްޓައިގެން އެތެރެއަށްވަދެ ދޮރުތައްވެސް ވައްޓާލާފައި ގަދަކަމުން އުއްތަމަފަޑިޔާރު އަބްދުﷲ ސައީދާއި ފަޑިޔާރު އަލީ ހަމީދު ބިންމަތީގައި ކޫއްތަމުން ދަމާނެރެގެންގޮސް ހުރަގެޔަށް ލައިފިއެވެ. ސްޕްރީމްކޯޓުގެ އަމުރުގައި ސޮއިކުރެއްވިއެއްކަމަކު އަނެއް ތިން ފަޑިޔާރުން ތިއްބެވީއެވެ. ރައީސް ޔާމީނުގެ ރުޅި އަމާޒުވީ އެންމެ އިސް ދެފަޑިޔާރުންނަށެވެ.\nމިކަން މިމަގުން ކުރުމަށްފަހު އާޒިމާޔަކާއި އަނިލްއަކާއި އެއްތަންކޮށްގެން ރިޝްވަތުނެގީޔޭ ދައުލަތް ހުއްޓުވީޔޭ ކުކުޅުމުންޖޭ ކިޔައިގެން ދެކޮޅުނުޖެހޭ ދައުވާތަކެއްކޮށް ފަޓާސްބަރިއެއްހެން ސަރިޔަތް ހިންގައި ނިންމާލައި މިޑްރާމާގައި ގާނޫނީ ކުލަ ޖައްސައިފިއެވެ. މަގާމުވެސް ގެއްލުނީކަމަށް ނިންމައި ބާކީ ތިބި ތިން ފަޑިޔާރުންގެ ތެރެއިން މީހަކު އުއްތަމަފަޑިޔާރަކަށް އައްޔަންކޮށް ހުސްވެފައިވާ ދެޖާގައަށް ހައިކޯޓުގެ ތެރެއިން ދެމީހަކު ގެނެސް ސްޕްރީމްކޯޓުގެ ބެންޗު ފުރިހަމަވެސްކޮށްފިއެވެ. މިކަންކޮށްނިމެންދެން ސްޕްރީމްކޯޓަށް ކާކީ ޔުނިފޯމުގައި ތިބޭ މީހުން ވަދެނިކުމެވުން ވަރަށް ގިނައެވެ. މިކަންކުރީ ރައްޔިތުންގެ މަޖިލީހުގެ ޖަލްސާތަކަށް ޔާމީނަށް ވަފާތެރި ތިރީހަކަށް މެންބަރުން ވައްދައިގެން އެނޫން މެންބަރުން ނުވައްދައި މަޖިލީސް ތަޅުލައިގެންތިބެއެވެ. ޖަލްސާއެއް ބޭއްވުމަށް ގާނޫނު ލާޒިމުކުރާ އަދަދު ހަމަވޭތޯ ނުވޭތޯ ބެލުމެއްވެސް ނެތިއެވެ.\nރިޔާސީ އިންތިޚާބުގެ ކެމްޕޭނުގެ ދުވަސްވަރު އިއްތިހާދަށް ނިސްބަތްވާ ބޭފުޅަކު ހުޅުމީދޫއަށް އަރައިވަޑައިގެންފީވިއްޔާ ލަސްނުކުރައްވައި އެންމެ އިހަށް ވަޑައިގަންނަވަނީ އަބްދުﷲ ސައީދުގެ ގެއަށެވެ. ވައުދުވެވަޑަައިގަންނަވަނީ ވީއެންމެ އަވަހަކަށް އަބްދުﷲ ސައީދާއި އަލީ ހަމީދު މިނިވަންކުރާނެ ކަމަށެވެ.\nވީއެންމެ އަވަހަކީ ކިހާ އަވަހެއްބާވައެވެ. ސެޕްޓެމްބަރު ތޭވީހުގައި ދިވެހިރައްޔިތުން ބޮޑުތަނުން ރައީސް ޔާމީނަށް ނޫނެކޭ ބުނެފިއެވެ. ހުޅުދޫއާއި މީދޫވެސް ޝާމިލްވާގޮތުންނެވެ. ނަތީޖާ ސާފުވީމާ ރައީސް ޔާމީނުގެ ބާރުތައް ލުހިގެން އެމަނިކުފާނުގެ މުށުތެރެއިން ދޫވާން ފަށައިފިއެވެ. ކޯޓުތައް މެދުވެރިވެގެން ހުރިހާ ސިޔާސީ ގައިދީންވެސް މިނިވަންވެއްޖެއެވެ. އެއްކަލަ ބާރަ މެންބަރުންގެ ގޮނޑި ނުގެއްލޭކަމަށް އަނެއްކާވެސް އަލުން ނިންމައި މަޖިލީހުގެ ޖަލްސާތަކުގައިވެސް ބައިވެރިވެވޭގޮތް ވެއްޖެއެވެ. ފެބްރުއަރީ އެކެެެއްގެ އަމުރުގައި ބުނާ ކަންކަން ގާތްގަޑަކަށް ތަންފީޒުކޮށް ނިމިއްޖެއެވެ.\nއެއަމުރު ހަމަބަރާބަރެވެ. އަމުރުގައި ސޮއިކުރެއްވި ފަސް ފަނޑިޔާރުންގެ ތެރެއިން ތިން ފަޑިޔާރުން އިސްކޮށް ތިއްބަވައިގެން އެއަމުރުގައި ބުނާ ކަންކަން މުޅިންކަހަލަ ގޮތަކަށް ކޮށްނިންމަވައިފިއެވެ. އެކަމަކު މިއަމުރު ނެރެގެން ރައީސް ޔާމީނުގެ ދަރުބާރުގައި ކުށްވެރިވެ ޖަލަށް ލެވުނު ދެފަޑިޔާރުން ބަރާބަރެއް ނުވިއެވެ. އަމުރު ބަރާބަރެވެ. ތިންފަޑިޔާރުންވެސް ބަރާބަރެވެ. އެކަމަކު އަބްދުﷲ ސައީދާއި އަލީ ހަމީދު ބަރާބަރެއް ނުވިއެވެ.\nޖަލަށްލެވުނު ހުއްޖަތު ބާތިލުވުމުންވެސް އެދެބޭފުޅުން އެތިއްބެވީ ހަމައިހެކޭ އެއްގޮތަށް ޖަލުގައެވެ. އެދެބޭފުޅުންގެ ހުކުމް މުރާޖާކުރަން އުޅޭބަޔަކުވެސް ނުފެނެއެވެ. ކުޑަމިނުން ޖަލުން ނެރެގެން ގޭބަންދަށް ބަދަލުކުރުމުގެ ޚިޔާލެއް ފިކުރެެއް ކުރާމީހަކުވެސް ނުފެނެއެވެ. މިއީ އަރަތެއް ކަހަލަ ކަމެކެވެ.\nއެދެބޭފުޅުން ޖަލުގައި އެތިއްބެވީ ކުށެއްކުރައްވައިގެނެއް ނޫނެވެ. އެހެންވީމާ ޖުޑީޝަލް ސާވިސް ކޮމިޝަނަށް ހެދިފައިވާ އެއްޗަކުން އަރާ މަޅިއެއްގެ ސަބަބުން އަދި އަވަސްއަރުވާލައިގެން ރައީސް ޔާމީނު ވިދާޅުވިގޮތަކަށް މަޖިލީހުން ދިން ވޯޓެއްގެ ސަބަބުން ނިޒާމުގެ ތެރޭގައި އުފަންވާން އުޅޭ މައްސަލައަކާހެދި އެދެބޭފުޅުން ޖަލުގައި ތިއްބަވާކަށް ޖެހިވަޑައި ނުގަންނަވާނެއެވެ. ކުށެއްނެތް ބަޔަކު އެންމެ ސިކުންތަކަށްވެސް ޖަލުގައި ބައިތިއްބައިގެން ނުވާނެއެވެ. ރައީސް އިބޫއާއި ނާއިބުރައީސް ފައިސަލަށް ހުވައިލައިދޭ މީހާގެ ނަން މުހިއްމެއް ނޫނެވެ. މުހިއްމީ އިންސާފެވެ. މަޖިލީހުގެ ވޯޓަކުން ތަނަކަށް ވެއްދި ބައެއްގެ ޖާގަ ޖަލުން މިނިވަންވާ ބައެއްގެ ސަބަބުން ގެއްލޭކަމަށް ހީވާހީވުމަކީ މިދެބޭފުޅުން މިނިވަންވުމަށް އެޅޭ ހުރަހަކަށް ވެގެން ނުވާނެއެވެ.\nކުށެއްނެތްބަޔަކު މިނިވަންކުރާ ކުރުމަކުން އެބަޔަކު ކުރިން ތިބި މަގާމުތަކަށް ރުޖޫއަވާންޖެހޭތޯ ނޫންތޯ ބެލުން މުހިއްމެއް ނޫނެވެ. މުހިއްމީ ކުށްވެރިންކަމުގައި ނުވާބަޔަކު ވީހާވެސް އަވަހަށް މިނިވަން ކުރުމެވެ. އެކަންކުރަން ބިރުގަންނަކަމަށްވަނީ ވިއްޔާ އެމީހުންގެ އާއިލާތަކުގެ ކައިރިޔަށް ގެޔަށް ބަދަލުކޮށްދިނުމެވެ.\nއަޅުގަޑު ކުރިން ޚިޔާލުކޮށްގެން ހުރީ އިބޫ ހުވާނުކުރައްވަނީސް މިވާހަކަ ނުދެއްކުމަށެވެ. ރިޔާސީ މައާފެއް އިބޫއަށް ދެއްވޭނީވެސް ހުވާކުރެއްވުމަށްފަހުތާއެވެ. އެކަމަކު އެޚިޔާލު ދޫކޮށްލާފައި މިއަދު މިވާހަކަ ދައްކަން ޖެހުނީ ދެތިންކަމެއް ދިމާވެގެންނެވެ. އެއްކަމަކީ އެބޭފުޅުން މިހާރު ތިއްބެވީ ރައީސް މައުމޫނު ހުންނެވި ގޭގައޭ އެއްވެސްކަމެއް ދައްޗެއް ނޫނޭ އެދެބޭފުޅުންގެ އާއިލާޔަށް ކޯލިޝަނުގެ ތެރެއިން އައި ޖަވާބެވެ. އާއިލާއިން މިއުޅެނީ ޖަލުގައި އެބޭފުޅުން ތިއްބަވާ ތިއްބެވުން ފައިވްސްޓަރ ފެންވަރަށް އަޕްގްރޭޑް ނުކުރެވިގެނެެެއް ނޫނެވެ. އެހެންވީމާ އެޖަވާބު ކަމަކު ނުދެއެވެ. ދެވަނަ ކަމަކީ އިންތިޚާބުވެފައިވާ ރައީސްގެ ތަރުޖަމާނު މިއަދު ވިދާޅުވި ވާހަކަފުޅެކެވެ. ރައީސް ހުވާކުރައްވާ ފުރަތަމަ ދުވަހު މިނިވަންކުރައްވާނީ ސިޔާސީ ކުށްވެރިންނޭ ވިދާޅުވިއެވެ. އަބްދު ﷲ ސައީދާއި އަލީ ހަމީދަކީ ސިޔާސީ ކުށްވެރިން ކަމަށް އަޅުގަޑު ގަބޫލެއް ނުކުރަމެވެ. އަދި އެއްވެސް ބާވަތެއްގެ ގިންތިއެއްގެ ކުށްވެރިން ކަމަކަށްވެސް ގަބޫލެއް ނުކުރަމެވެ.\nއެއީ ފުރާޅުން ޓިނު ނައްޓައިގެން ވަދެ ރަހީނުކުރެވުނު ބޭފުޅުންނެވެ. ތަރުޖަމާނު ވިދާޅުވި އެއްޗެއް މާނަކުރީމާ އަޅުގަޑަށް މޭރުންވަނީ ހުވާކުރެެއްވުމަށްފަހު ދެންވެސް އަބްދުﷲ ސައީދާއި އަލީ ހަމީދު ތިއްބަވާނީ ޖަލުގައި ކަމަށެވެ.\nގަސްތުކުރިވަރަށްވުރެ މާބޮޑަށްވެސް މިލިޔުން ދިގުވެއްޖެއެވެ. ވާނީވެސް އެހެންތާއެވެ. ކެމްޕޭނުގެ ތެރޭގައި އަޅުގަޑު ވިއްކޭތޯ އުޅުނު އެެއްޗަކީ އެދެބޭފުޅުންގެ ނަންވިއްޔާއެވެ. ކޮންމެއަކަސް ނިންމައިލުމުގެ ކުރިން އަނެއްކާވެސް އާދޭހާއެކު މުވައްސަސާތަކަށް މިކުރަނީ އާދޭހެވެ. ނޮވްބަރު ސަތާރައިގެ ކުރިން އެބޭފުޅުން މިނިވަންކޮށްދެެއްވާށެވެ. ކޮންމެވެސް ސަބަބުތަކަކާހެދި އެކަން ކުރަން ބަޔަކު ބިރުގަންނަކަމަށްވަނީނަމަ ގޭބަންދަށްނަމަވެސް ބަދަލުކޮށްދެއްވާށެވެ.


Membarunge kohthah komme dhuvahku gaaiygandakah 14,000 rufiyaa!\nމަޖިލީހުގެ ބައެއް މެމްބަރުން-- ފޮޓޯ: މަޖިލިސް\nމަޖިލީހުގެ މެންބަރުންގެ ކޮއްތަށް ކޮންމެ ދުވަހަކު ގާތްގަނޑަކަށް 14،000 ރުފިޔާ!\nރައްޔިތުންގެ މަޖިލީހުގެ މެންބަރުންގެ ކެއުމާއި ބުއިމަށް ކޮންމެ ދުވަހަކު ގާތްގަނޑަކަށް 14،000 ރުފިޔާ ހޭދަވާކަން މަޖިލީހުގެ ރައީސް މުހައްމަދު ނަޝީދު ހާމަކުރައްވައިފިއެވެ.\nމިއަދު އޮތް ރައްޔިތުންގެ މަޖިލީހުގެ ޖަލްސާގައި ނަޝީދު ވިދާޅުވީ، މަޖިލީހުގެ މެންބަރުންގެ ކެއުމާއި ބުއިމަށް ހިނގާ ހަރަދު އޮޅުން ފިލުވުމަށް އެދި އާންމު ރައްޔިތަކު މަޖިލީހަށް ސިޓީއެއް ފޮނުވާފައިވާކަމަށެވެ. އަދި އެކަން މަޖިލީހުގެ މެންބަރުންގެ ސަމާލުކަމަށް ގެނައުމަކީ މުހިންމުކަމެއް ކަމަށް ނަޝީދު ވިދާޅުވިއެވެ.\nނަޝީދު ވިދާޅުވީ މަޖިލީހުގެ ޖަލްސާ އޮންނަ ކޮންމެ ދުވަހަކު ކޮއްތަށް ކޮންމެ މެމްބަރަކަށް ދުވާލަކު 159.88 ރުފިޔާ ހަރަދުވާ ކަމަށެވެ.\n"މިތަނުގެ ކޮއްތަށް ދުވާލަކު މަޖިލީހުގެ މެންބަރަކަށް މި ޖެހެނީ 159.88 ރުފިޔާ. އެއީ މިތަނުގައި ބައްދަލުވުން ހިނގާ ކޮންމެ ދުވަހަކަށް. ދެން އަޅުގަނޑު ހިތުން މެންބަރުންނަށް ލިބިވަޑައިގަންނަވާ ކޮއްތުން ބައެއް އަރުވާ މި ތަނުގެ މުވައްޒަފުންނަށް ވެސް. އެހެންވީމާ އެ ޖެހޭ އަދަދަށްވުރެ ހަގީގަތުގައި މެންބަރުންނަށް ކޮއްތެއް ލިބިވަޑައެއް ނުގަންނަވާ." މަޖިލީހުގެ ރައީސް ނަޝީދު ވިދާޅުވި އެވެ.\nމަޖިލީހުގައި 87 މެމްބަރުން ތިއްބަވާއިރު އެއިން ކޮންމެ ބޭފުޅަކަށް ކޮއްތުގެ ގޮތުގައި 159.88 ރުފިޔާ ހަރަދުކުރާނަމަ އެއް ދުވަހުގެ ކޮއްތުގެ ހަރަދު ޖުމްލަ 13،909.56 ށް އަރައެވެ. ހަފްތާގެ ތިން ދުވަހު މަޖިލިސް އޮންނައިރު އެއީ ހަފްތާއަކަށް 41،728.68 ރުފިޔާއެވެ.\nނަޝީދު ވިދާޅުވީ މަޖިލިސް އިދާރާއިން ހޭދަކޮށްގެން މެންބަރުންނަށް ކޮއްތު ދިނުމުގެ އުސޫލަކީ އެންމެ ރަނގަޅު އުސޫލު ނޫން ކަމަށް ރައްޔިތުންނަށާއި މަޖިލިސް މެންބަރުންނަށް ފެންނަނަމަ އެ އުސޫލަށް ބަދަލުތަކެއް ގެނެވިދާނެ ކަމަށެވެ.\nނަޝީދު ވިދާޅުވީ ގާނޫނު ހަދާ މަޖިލީހެއްގެ އެންމެ ބޮޑު ބޭނުމަކަށް ވެފައި އޮތީ "ބޮޑުން އެކީ ސައިބޯލުން" ކަމަށެވެ. އަދި އެކަން ފެށީގެން އައީ 1932 ވަނަ އަހަރުގައި ކަމަށް ނަޝީދު ވިދާޅުވިއެވެ.\nމަޖިލީހުގެ މެންބަރުންގެ ކެއުމާއި ބުއިމުގެ ކަންކަން ހަވާލުކޮށްފައިވަނީ އަމިއްލަ ފަރާތަކަށްވާ އިރު، މެންބަރުންނަށް އެފަދަ ބޮޑު ހަރަދެއްކުރާތީ ގިނަ އަދަދެއްގެ އާންމުން އަންނަނީ އެކަމާ ނުރުހުން ފާޅުކުރަމުންނެވެ.


ކީރިތި ޤުރުއާނުގެ ބަގީޗާ: سورۃ التحريم – DhiSalafiyyah\nކީރިތި ޤުރުއާނުގެ ބަގީޗާ: سورۃ التحريم\n10/10/2020 އެހެނިހެން, ޤުރުއާނާއި އޭގެ ޢިލްމުތައްއައްޝައިޚް މުޙައްމަދު މަޢޫން ޝަރީފް\nމުސްލިމު ޢާއިލާ ތަރުބިއްޔަތުކުރުމާ ގުޅޭގޮތުން ކުރައްވާފައިވާ ވަޞިއްޔަތްތައް\n– ތަޙްރީމް ސޫރަތުގެ ފުރަތަމަ އާޔަތުގައި އައިސްފައިވަނީ ނަބިއްޔާ ޞައްލަﷲ ޢަލައިހި ވަސައްލަމަ ކުރެއްވި ކަމަކަށް ﷲ ނުރުހުންތެރިވެވޮޑިގެންނެވިކަން ހާމަކުރައްވާފައެވެ. އަދި އެއަށްފަހު އަންގަވާފައިވަނީ އެއިލާހަކީ ފާފަ ފުއްސަވާ އިލާހުކަމެވެ.\n– ތަޙްރީމް ސޫރަތުގެ ފުރަތަމަ އާޔަތުގައި ނަބިއްޔާ ޞައްލަﷲ ޢަލައިހި ވަސައްލަމައަށް މުޚާތަބުކުރައްވާފައިވީ ނަމަވެސް، އެއާ ގުޅިގެން އައިސްފައިވާ ޙުކުމްތަކުގައި އެކަލޭގެފާނާއި އުންމަތުގެ އެންމެހާ މުސްލިމުން ޝާމިލުވެއެވެ.\n– ދެމަފިރިން އެކަކު އަނެކާގެ ސިއްރުތައް ވަންހަނާ ކުރަން ޖެހެއެވެ. އެއީ އެދެމީހުން އެކަކު އަނެކާއަށްޓަކައި އަދާކުރަންޖެހޭ ޙައްޤެކެވެ. ދެމަފިރިންގެ ސިއްރުތައް އެއްވެސް މީހަކަށް ހާމަކުރުން ހުއްދަވެގެން ނުވެއެވެ. ސަބަބަކީ އެއީ ދެމަފިރިންގެ ސިއްރެކެވެ. (މި ސޫރަތުގެ2ވަނަ އާޔަތުން5ވަނަ އާޔަތަށް)\n– އިސްލާމްދީނުގެ މަތީގައި ދަރިން ތަރުބިއްޔަތުކުރުމުގެ މަސްއޫލިއްޔަތު ބަޔާން ކުރައްވާފައިވެއެވެ. ދަރިންނަށް އިސްލާމީ ތަރުބިއްޔަތެއް ދިނުމަކީ ޝަރުޢީ ވާޖިބެއްކަން މިކަމުން ދޭހަވެއެވެ. (6ވަނަ އާޔަތް)\n– ކުރީގެ އުންމަތްތަކުގެ ވާހަކަތަކުން ޢިބްރަތް ލިބިގަތުން (މި ސޫރަތުގެ 10 ވަނަ އާޔަތުން 12 ވަނަ އާޔަތަށް)\n– ހުރިހާ ވަގުތެއްގައި ވެސް ތައުބާވުމަކީ ވާޖިބެއްކަން (8ވަނަ އާޔަތް)\n– ކީރިތި ޤުރުއާނުގައި ފާފައިގެ ވާހަކަ ނުވަތަ އޭގެ ޢުޤުބާތުގެ ވާހަކަ އައިސްފިނަމަ، އެއާ ވިދިގެން ތައުބާގެ ވާހަކަ އައިސްފައިވެއެވެ. އަދި އެކަމަށް ދަޢުވަތު ދެއްވާފައިވެއެވެ. މިއީ ﷲ ގެ ރަޙްމަތެވެ. (ހަތަރުވަނަ އާޔަތް)\n– ހުވާއެއް ކުރުމަށްފަހު، އެހުވާއާ ޚިލާފުވާ މީހާގެ މައްޗަށް އޮތީ ކައްފާރާ ދިނުމެވެ. (2 ވަނަ އާޔަތް)\nއަލްމާއިދާ ސޫރަތުގެ 89 ވަނަ އާޔަތުގައި ހުވާގެ ކައްފާރާ ބަޔާންކުރައްވާފައިވެއެވެ.\nމާނައީ: “ފަހެ، ހުވާގެ كفّارة އަކީ ތިޔަބައިމީހުންގެ އަނބިދަރިންނަށް ކާންދީ އުޅޭ މެދުމިނުން، ދިހަ مسكين ންނަށް ކާންދިނުމެވެ. ނުވަތަ އެއުރެންނަށް އަންނައުނު ދިނުމެވެ. ނުވަތަ އަޅަކު މިނިވަންކުރުމެވެ. ފަހެ، (އެއިންކަމެއް ކުރަން) ނުލިބުނުމީހާ، ތިންދުވަހު ރޯދަޔަށް ހުރުމެވެ. އެއީ ތިޔަބައިމީހުން ހުވާކޮށްފި ހިނދެއްގައި (އެބަހީ: ހުވާކޮށް، އެ ހުވަޔާ خلاف ވެއްޖެ ހިނދެއްގައި) ތިޔަބައިމީހުންގެ ހުވާގެ كفّارة އެވެ. “\n((مَنْ حلَف عَلَى يَمِينٍ فَرأَى غَيْرَها خَيْرًا مِنْهَا، فَلْيُكَفِّرْ عَنْ يَمِينِهِ، ولْيَفْعَل الَّذِي هُوَ خَيْرٌ)) [رواهُ مسلم]\nމާނައީ: “މީހަކު ހުވައެއް ކޮށްފައި، އެއަށޤވުރެ ރަނގަޅު ގޮތެއް ފެނިއްޖެނަމަ ދަންނައެވެ. ފަހެ، އޭނާ ކުރި ހުވާގެ ކައްފާރާ ދޭ ހުށިކަމެވެ. އަދި އެކަމުގައި އޮތް ރަނގަޅު ގޮތަށް ޢަމަލު ކުރާހުށިކަމެވެ.”\n– މުސްލިމުންގެ މައްޗަށް ފަރުޟުކުރައްވާފައިވާ އެންމެ މުހިއްމު އެއް ވާޖިބަކީ ﷲ އަށް ކިޔަމަންތެރިކަން އަދާކުރުމުގެ މަތީގައި ދަރިން ތަރުބިއްޔަތު ކުރުމެވެ. ނަމަވެސް ވަރަށް ގިނަ މީހުން، އެބައިމީހުންގެ ދަރިންގެ ދުނިޔަވީ ކަންކަމުގައި ވަރަށް ފަރުވާތެރިވާތަން ފެނެއެވެ. ﷲ އަށް ތަޤުވާވެރިވުމަށާއި ދީނުގެ ކަންކަން އުނގަންނައިދިނުމަށް އެކުދިންނަށް ބާރުއަޅާ ތަނެއް ނުފެނެއެވެ. އެއީ ﷲ އެބައިމީހުންނަށް އެކަމަށް އަމުރުކުރައްވާފައިވުމާއެކުވެސް މެއެވެ. (6 ވަނަ އާޔަތް)


ސިހުރާ ހަސަދަ އާ އެސްފީނާ ވެސް ޖެހެނީ ޖިންނި މެދުވެރިވެގެން! ދަހަނާ އަޅައި ރައްކާތެރިވީމާ ކައިރިވެސް ނުވެވޭނެ!: މުފްތީ މެންކް\nސިހުރު ވެސް އެސްފީނާވެސް އަދި ހަސަދައިގެ ވަބާ ވެސް ޖެހެނީ ހަމަ ޖިންނި މެދުވެރިވެގެންނެވެ. އެހެންކަމުން ގެއިން ބޭރަށް ދިއުމަށް ޒީނަތްތެރިވެ ތައްޔާރުވާ ފަދައިން ގެއިން ނުކުތުމުގެ ކުރިން ޖިންނީގެ ކިބައިން ރައްކައުތެރިކަން ހޯދަން ޖެހޭނެއެވެ. މާނައަކީ ކިޔަން ޖެހޭ ޛިކްރްތައް ކިޔަން ޖެހޭނެއެވެ.\nކުރީ ދުވަހު ބުނެދިން ފަދައިން ކޮންމެ ދުވަހަކު ހެނދުނާއި ހަވީރު އާޔަތުލް ކުރުސި އާއި އިޚްލާޞް ފަލަޤް، ނާސް3ސޫރަތް3ފަހަރު ކިޔެވުމަކީ ސިހުރާއި އެސްފީނާ އާއި ހަސަދަވެރިކަމާއި އަދި އެބާވަތުގެ ހުރިހާ ކަމަކުން މީހާ ސަލާމަތްކޮށްދޭނެ އައްޑަނައެކެވެ. އެބާވަތުގެ ހަމަލާތަކުން ސަލާމަތްވުމަށް ގައިގައި ލެވޭ ދަގަނޑު ދަހަނާއެކެވެ. ގެއިން ނުކުންނައިރު ކިޔަވާ ޛިކްރްތަކުގެ ސަބަބުން އެ ދަހަނާ އިތުރަށް ވަރުގަދަވެގެންދާނެއެވެ.\nއަދި ބުނަން ހެއްޔެވެ؟ ބައެއް މީހުންނަށް ހީކުރެވެނީ ޖިންނިއަކީ މާބާރުގަދަ އެއްޗެއް ކަމަށެވެ. ޙަޤީޤަތުގައި ޖިންނިއަކީ އެއްވެސް ބާރެއް ހުންނަ އެއްޗެއް ނޫނެވެ. ޖިންނިއަށް ބާރުލިބެނީ އިންސާނުން ބަލިކަށިވުމުންނެވެ. އިންސާނުން ބަލިކަށިވަނީ އެމީހުންގެ އަމަލުތަކުންނެވެ. މުންކަރާތްތަކަށް އަރައިގެނެވޭތީއެވެ. ކަންކަން ކުރާއިރު ކިޔަންޖެހޭ ޛިކްރްތައް ނުކިޔާތީއެވެ.\nމިއީ ލަދުވެތި ވާހަކައަކަށްވެދާނެއެވެ. ނަމަވެސް ހިނގަމުންދާ ކަމެއް ނުހިނގާ ކަމަކަށް ނުހެދޭނެއެވެ. އަހަރެމެންގެ ތެރެއިންވާ ބައެއް މުސްލިމުން ޢާންމު ތަންތަނުގައި އެބަ ފާހިޝް އަމަލުތައް ހިންގައެވެ. އަޚްލާޤީ ގޮތުން ދަށު ދަރަޖައިގެ ކަންތައްތައް އެބަ ކުރެއެވެ. މިފަދަ ދަނޑިވަޅުތަކަކީ ޖިންނީންނަށް އަހަރެމެންގެ މައްޗަށް ބާރު ފޯރުވަން ލިބޭ ރަނުގެ ފުރުޞަތެކެވެ. އެކަމަށް ދެވޭ ދައުވަތެކެވެ. ފާޚާނާއަށް ވަންނައިރު ކިޔަން ޖެހޭ ޛިކްރް ނުކިޔުންވެސް ހަމައެފަދައެވެ. ލައިގެން ހުންނަ ފޭރާން ބަދަލުކުރާ ވަގުތުވެސް ހަމަ އެފަދައެވެ.\nއަހަރެމެން އަހަރެމެންގެ ގޮތުގައި ދަހަނާ އަޅައިގެން ވަރުގަދަކަންމަތީގައި ތިއްބައި ޖިންނީންނަށް އަހަރެމެންގެ ގައަކު އިނގިލިކުރިވެސް ޖައްސައެއް ނުލެވޭނެއެވެ! ފެނުނު ނަމަވެސް ތިބޭނީ ބިރުން ވިރިވިރިއެވެ.!


MTCC ge fahuru - Qaumu binaa kurumugai Rayyithunge dharin | Jazeera\tއެމްޓީސީސީގެ ފަޚުރު - ޤައުމު ބިނާ ކުރުމުގައި ރައްޔިތުންގެ ދަރިން - Jazeera\nއެމްޓީސީސީގެ ފަޚުރު - ޤައުމު ބިނާ ކުރުމުގައި ރައްޔިތުންގެ ދަރިން\nޖަވިޔަނި3days ago 32 views0\nއެމްޓީސީސީގެ މުވައްޒިފަކު މަސައްކަތުގައި ހަރަކާތްތެރިވަނީ -- ފޮޓޯ: އެމްޓީސީސީ\nމަސައްކަތުގެ މައިދާނުގައި އެންމެ މުހިއްމު ރައުސްމާލަކީ ވަޒީފާތަކުގައި އުޅޭ މުވައްޒަފުން ކަމާމެދަކު އެއްވެސް ފަރާތަކުން ދެބަހެއް ނުވާނެއެވެ. މިވަގުތު ރާއްޖޭގައި އޮތް އެންމެ ޒަމާންވީ ކުންފުނި އެމްޓީސީސީއަކީވެސް މިދެންނެވި ހަމައިން އިސްތިސްނާވާ ކުންފުންޏެއް ނޫނެވެ. 1980 ވަނަ އަހަރު އުފެދުނު މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީއަކީ، ކުންފުނީގެ ތަރައްޤީގެ ދަތުރުގައި ދިވެހި މުވައްޒަފުންގެ ޙިއްސާ ބޮޑު ކުންފުންޏެކެވެ. ކުންފުނީގެ ބޯޑާއި މެނޭޖްމަންޓުން ފެށިގެން އެންމެ އާދައިގެ މުވައްޒަފުންނާއި ހަމައަށް ފެންނަ މޫނުތަކުގެތެރޭގައި ގިނައީ ދިވެހި މުވައްޒަފުންނެވެ. ޕްރޮޖެކްޓް ސައިޓް ތަކުގެ ސުޕަވައިޒަރުން ފެށިގެން ލޯންޗު ކެޕްޓަނުންގެ ގޮތުގައި ހަރަކާތްތެރިވާ ދިވެހި މުވައްޒަފުންވެސް މަދެކޭ ދެންނެވޭކަށް ނެތެވެ. ތަފާސް ހިސާބުތަކަށް ބަލާލާއިރު ކުންފުނީގައި މިހާރު ވަޒީފާއަދާކުރާ 2332 މުވައްޒަފުންގެ ތެރެއިން ގިނަ މުވައްޒަފުންނަކީ ދިވެހި މުވައްޒަފުންނެވެ.\nކުންފުނީގެ އަމާޒަކީ ކުންފުންނީގެ މަސައްކަތްތަކުގައި ދިވެހި މުވައްޒަފުންގެ ބައިވެރިވުން އެއް އަހަރުން އަނެއް އަހަރަށް އިތުރުކުރުމެވެ. އެމްޓީސީސީގެ ޓީމު މަސައްކަތްކުރަން ޖެހިފައިވަނީ ބަދަލުވަމުންދާ މާހައުލެއްގައިކަމަށްވުމާއެކު، އެއީ ޤާބިލް، ބާރުވެރިކުރުވިފައިވާ، އެކުގައި މަސައްކަތްކުރުމުގެ ރޫހާއި ކުންފުނީގެ އެކި ދާއިރާތައް ގުޅިގެން މަސައްކަތްކުރުމުގެ ރޫހުއޮތް ޓީމަކަށް ވާންޖެހެއެވެ.\nފެރީޓާމިނަލްއެއްގައި އެމްޓީސީސީގެ މުވައްޒިފަކު މަސައްކަތުގައި ހަރަކާތްތެރިވަނީ -- ފޮޓޯ: އެމްޓީސީސީ\nމުވައްޒަފުން ހޯދުމާއި ތަމްރީނުކުރުން އަދި ދެވޭ އުޖޫރަ ކަނޑައެޅުމުގައި އެމްޓީސީސީ ގެންގުޅޭ ސިޔާސަތަކީ ރޭވުންތެރިކަމާއެކު ވިޔަފާރި ހިންގުމަށް މަގުފަހިކޮށްދޭ، އިންސާނީ ވަސީލަތްތައް ތަރައްޤީކުރުމަށް ފުރުޞަތު ލިބޭ، ލީޑަރޝިޕް ވަރުގަދަކޮށްދޭ، މުވައްޒަފުންގެ ބައިވެރިވުން ހޯދާ، ކުރާ މަސައްކަތުގެ ފެންވަރު ރަނގަޅުކުރުމަށް ފުރުޞަތު ލިބޭ ސިޔާސަތެކެވެ. ކުންފުނީގެ މުވައްޒަފުންނަކީ ހުނަރުވެރި ޤާބިލު ބަޔަކަށް ހެދުމަށްޓަކައި، މުވައްޒަފުން ތަމްރީން ކުރުމާއި، ތަރައްޤީ ކުރުމަކީ، ކުންފުނިން އަގުވަޒަންކުރާ ކަންތަކުގެ ތެރޭގައި ހިމެނޭ ކަމެކެވެ. ތަފާތު ވިޔަފާރިތަކުގައި ކުންފުނިން އަދާކުރަމުންދާ އިސް ދައުރު އަދާކުރަމުން ގެންދިއުމަށް ބޭނުންވާ ހުނަރާއި ފަންނުވެރިކަން ކަށަވަރުކުރުމަށް، ނަތީޖާ ނެރެވޭ ސިޔާސަތުތަކެއްގެ ދަށުން ތަމްރީނު ޕްރޮގްރާމްތައް ހިންގަމުން ގެންދެވެއެވެ. އަދި ކުންފުންޏަށް ބޭނުންވާ މުހިއްމު ދާއިރާތަކުން ރާއްޖެއާއި ރާއްޖޭން ބޭރުން ފުރަތަމަ ޑިގްރީ އާއި ޕްރޮފެޝަނަލް ކޯސްތަކުގައި ބައިވެރިވުމުގެ ފުރުސަތު މުވައްޒަފުންނަށް ހޯދާދެވެއެވެ.\nކުންފުނީގެ އަމާޒަކީ ކުންފުނީގެ މުއައްޒަފުންނަކީ ގިނަ ދުވަހު ވަޒީފާގައި ދެމިތިބޭ، ކުންފުންޏަށް އެ މުއައްޒަފުންގެ ފަރާތުން ދިގު ރާސްތާގައި ފައިދާތަކެއް ލިބޭބަޔަކަށް ހެދުމެވެ. ނަތީޖާ ނެރެދޭ ވަކިވަކި މުއައްޒަފުންނާއި ޓީމްތައް ފާހަގަކޮށް އެފަރާތްތަކަށް ހިތްވަރުދީ އެފަރާތްތަކުގެ އަގު ކުންފުނިން އަބަދުވެސް ވަޒަންކުރެއެވެ. އަހަރީ ޕްރޮގްރާމެއްގެ ދަށުން ޙައްޖު އަދި ޢުމްރާގެ އަޅުކަން ޤާއިމުކުރަން މުވައްޒަފުންނަށް ފުރުޞަތު ދެވެއެވެ. އަދި "ހެލްތް އިންޝުއަރެންސް" ގެ ޚިދުމަތް ހުރިހާ މުވައްޒަފުންނަށް ފޯރުކޮށްދެވެއެވެ.\nއެމްޓީސީސީން ހުނަވަރު އެޕްރެންޓިސްޝިޕް ޕްރޮގްރާމްގެ ނަމުގައި 2018 ވަނަ އަހަރު ކުރިއަށް ގެންދިޔަ ތަމްރީން ޕްރޮގްރާމް މިއަހަރު އަލުން ފެށުމަށް ނިންމި ނިންމުމަކީ، ކުންފުނީގެ ޓީމުގައި ދިވެހި ޒުވާނުންގެ ބައިވެރިވުން އިތުރުކުރުމަށް ކުންފުނިން ދޭ މުހިއްމުކަން ރަމްޒުކޮށްދޭ ކަމެކެވެ. ހުނަވަރު ޕްރޮގްރާމްގެ މަޤްސަދަކީ ތަމްރީނާއި ތަޖުރިބާ ލިބިފައިވާ މަސައްކަތްތެރި މުވައްޒަފުން އެމްޓީސީސީގެ އެކި ވަޒީފާތަކަށް ހޯދުމެވެ.\nމި ޕްރޮގްރާމްގެ ތެރެއިން ހެވީ ވެހިކަލް އޮޕްރޭޓް ކުރުމާއި، ކަނޑުގައި ދުއްވާ އުޅަނދުފަހަރު އޮޕަރޭޓް ކުރުމާއި، އިންޖިނިއަރިންގ، ވެލްޑިންގް، ޑްރެޖިންގ އަދި އެންވަޔަރަމެންޓަލް ސަރވޭއިންގެ ދާއިރާއިން ގިނަ ބައިވެރިންތަކެއް ތަމްރީން ކުރެވިގެންދާނެއެވެ. ހުނަވަރު ޕްރޮގްރާމް ބެހިގެން ވަނީ2ބަޔަކަށެވެ. އެއީ މިއަހަރު ޖެނުއަރީ މަހުން ފެށިގެން ކުރިއަށްދާ ހުނަވަރު ލައިސެންސިންގ ޕްރޮގްރާމްއާއި ހުނަވަރު ޓެކްނިކަލް ސްކިލްސް ޕްރޮގްރާމެވެ.\nހުނަވަރު ލައިސެންސިންގ ޕްރޮގްރާމްގެ ދަށުން މިއަހަރުގެ ޖެނުއަރީ މަހުގެތެރޭ އައްޑޫ އާއި ފުއައްމުލަކުގައި އެމްޓީސީސީން ކުރިއަށް ގެންދިޔަ "އޯޕަން ޑޭ" ގެ ޒަރީޢާއިން، ގިނަ ބައިވެރިންތަކަކަށް ހުނަވަރު ތަމްރީން ޕްރޮގްރާމްގައި ބައިވެރިވުމުގެ ފުރުސަތު ވަނީ ފަހިކޮށްދީފައެވެ. އަދި މިއަހަރުގެ މެއި މަހު ފެށޭ ހުނަވަރު ޓެކްނިކަލް ސްކިލްސް ޕްރޮގްރާމްގެ ދަށުން، މިއަހަރު އެކަނި 30 ދިވެހިން ތަމްރީން ކުރެވިގެންދާނެއެވެ. އެމްޓީސީސީގެ އަމާޒަކީ މި ޕްރޮގްރާމްގެ ދަށުން3އަހަރު ދުވަހުގެތެރޭ 100 ދިވެހިން ތަމްރީން ކުރުމެވެ.\nއެމްޓީސީސީން ޤަބޫލުކުރާ ގޮތުގައި، ދިވެހިން މުވައްޒަފުންނަކީ ހުނަރުވެރި ކަމަށް ޤާބިލު ވަޒީފާއަށް ކަމޭހިތާ އިޙުލާސްތެރި ބައެކެވެ. ކުންފުނީގެ އަމާޒަކީ އަބަދުވެސް ދިވެހިންނަށް އިސްކަން ދީގެން ދިވެހިންނަށް ފުރުސަތުތައް ހޯދައިދީގެން، ދިވެހިންގެ ބައިވެރިވުމާއެކު ކުންފުނި ކުރިއެރުވުމެވެ. މިގޮތުން7އޮކްޓޯބަރ 2020 ވަނަ ދުވަހު އެމްޓީސީސީގެ ބޮޑު ޑްރެޖަރު މަހާ ޖައްރާފުގެ ހުރިހާ ފަޅުވެރިން ދިވެހިންނަށް ބަދަލުކުރުމަކީވެސް ކުންފުނިން ނިންމި ތާރީޙީ ނިންމުމެކެވެ. އެމްޓީސީސީގެ މިނިންމުމުގެ ސަބަބުން ބިދޭސީ ފަޅުވެރިންގެ މުސާރައިގެ ގޮތުގައި ދިވެހި ރާއްޖޭއިން ބޭރުވާ ފައިސާ ރާއްޖޭގައި ހިފެހެއްޓި، ދިވެހިންނަށް އިތުރު ވަޒީފާގެ ފުރުސަތުތަކެއް ފަހިވެ މިކަމުގެ ހެޔޮ އަސަރު ރާއްޖޭގެ އިޤްތިސާދަށް ކުރާނެއެވެ.\nއެމްޓީސީސީގެ މަޤްޞަދަކީ ތަފާތުތައް އެކުލެވޭ މުވައްޒަފުން ބައިވެރިކޮށް ޓީމު ބިނާކޮށް، އެންމެންގެ ބައިވެރިވުން ލިބޭ، އެކަކު އަނެކަކަށް އިޙްތިރާމްކުރާ މަސައްކަތުގެ މާހައުލެއް ޤާއިމުކޮށް ވިޔަފާރިތަކަށް ކުރިއެރުން ހޯދުމެވެ. އެމްޓީސީސީ ޤަބޫލުކުރާގޮތުގައި ޓީމުތަކުގެ ތެރޭގައި ހިމެނޭ ތަފާތުކަމުގެ ސަބަބުން މަސައްކަތުގައި މުވައްޒަފުންގެ ފަރާތުން ލިބޭ ބައިވެރިވުން އިތުރުވެއެވެ. އަދި މީގެ ސަބަބުން ވިޔަފާރީގެ ކުރިއެރުމަށް މަގުފަހިކޮށްދީ، މުވައްޒަފުންގެ ބޭނުންތަކާއި ތަފާތު ކަސްޓަމަރުން، ވިޔަފާރީގެ ބައިވެރިން އަދި ނަފާވެރިންގެ ބޭނުންތައް ދެނެގަތުމަށް އެހީތެރިވެދެއެވެ. އަދި ޓީމުގައި އެކުލެވޭ ހުނަރު އިތުރުވެ ފުޅާވެގެންދެއެވެ. ވުމާއެކު އެއްވެސް މީހަކަށް ތަފާތުކުރުމެއްނެތި، މީގެ ތެރޭގައި ޚާއްޞަ އެހީއަށް ބޭނުންވާ މީހުންވެސް ހިމެނޭގޮތަށް، ވަޒީފާގެ ފުރުޞަތު ދިނުމާއި ވަޒީފާގެ ކުރިއެރުން ހޯދައިދިނުން އަދި ތަމްރީނުކުރުމާއި މުވައްޒަފުންގެ އަގު ވަޒަންކުރުމަކީ ކުންފުނިން މުހިންމުކަންދޭ ކަމެކެވެ. ޚާއްޞަ އެހީއަށް ބޭނުންވާ މީހުންނަށް ވަޒީފާދިނުމުގައި ވަޒީފާގެ މަސްއޫލިއްޔަތަށް ބަދަލުގެނެވޭ މިންވަރަކުން ވަޒީފާގެ ޑިޒައިން ބަދަލުކޮށް، ކަމާގުޅޭ ތަމްރީނު އެފަދަ މުވައްޒަފުންނަށް ފޯރުކޮށްދެވެއެވެ.\nއެމްޓީސީސީއަކީ ދެ ޖިންސުގެ މުވައްޒަފުންނަށްވެސް ވަޒީފާގައި ކުރިއަށް ދިއުމުގެ ހަމަހަމަ ފުރުޞަތުތަކެއް ފޯރުކޮށްދޭ ކުންފުންޏެކެވެ. މިގޮތުން ކުންފުނީގެ ތަރައްޤީގެ ދަތުރުގައި އަންހެން މުވައްޒަފުންގެ ބައިވެރިވުން އިތުރުކުރުމަކީ ކުންފުނިން ޚާއްޞަ އިސްކަމެއް ދީގެން ކުރަމުން އަންނަ މަސައްކަތެކެވެ. ދިވެހި އަންހެން ކަނބަލުން ތަފާތު އެކި ދާއިރާތަކުގައި ފިރިހެނުންނާއި އެއްހަމައެއްގައި ފައިހަމަކުރަމުންދާތަން މިއަދުގެ މުޖުތަމަޢުއިން ދަނީ ފެންނަމުންނެވެ. ދިވެހި އަންހެނުންނާއި މެދު ޒަމާނުއްސުރެ މުޖުތަމަޢުގައި ހުރި ބޯދާ ވިސްނުންތަކާއި، ނަޒަރިއްޔާ ބަދަލުކުރުމަށް އެކަނބަލުން ވަނީ ޤުރުބާނީތަކެއް ވެފައެވެ. އެކަނބަލުންގެ މި ޤުރުބާނީގެ ދަތުރުގައި އިސް ދައުރެއް އަދާކުރުމަށް އެމްޓީސީސީ އޮތީ އަތުކުރި އޮޅާލައިގެންނެވެ. އެކުންފުނިން އިޢުލާނުކުރާ އެއްވެސް ވަޒީފާއަކީ ވަކި ޖިންސަކަށް އަމާޒުކޮށްގެން އިޢުލާނުކުރާ ވަޒީފާތަކެއް ނޫނެވެ.\nކުންފުނީގެ އެގްޒެކެޓިވް އަދި އިދާރީ މަޤާމުތަކެކޭ އެއްފަދައިން ކުންފުނީގެ ފަންނީ މަޤާމުތަކުގައިވެސް އަންހެނުންގެ ބައިވެރިވުން އިތުރުކުރުމަކީ ކުންފުނީގެ އަމާޒެވެ. ވެލްޑަރުންނާއި ކާޕެންޓަރުންނާއި މޭސަނުންނާއި ލޯންޗް އޮޕަރޭޓަރުންނާއި ފަޅުވެރިންގެ ވަޒީފާތަކުން ކުރިއަށްއޮތް ދުވަސްތަކުގައި އަންހެން ކަނބަލުން ފެނިގެން ދިއުމަކީ ކުންފުނީގެ އުއްމީދެވެ. މިގޮތުން "އިންޓަރގްރޭޓެޑް ނޭޝަނަލް ޕަބްލިކް ފެރީ ނެޓްވޯރކް" މަޝްރޫޢުގެ ދަށުން، މިއަހަރުގެ ނޮވެމްބަރު މަހު ސްޕީޑް ފެރީގެ ޚިދުމަތް ފެށިގެން ދާއިރު، މުވައްޒަފުންގެ %50 ހޮވުމުގައި، އަންހެން ކަނބަލުންނަށް ފުރަތަމަ އިސްކަން ދިނުމަށް އެމްޓީސީސީއިން ވަނީ ނިންމާފައެވެ.\nވަޒީފާގެ މާޙައުލަކީ މުވައްޒަފުންނަށް އަމާން ރައްކާތެރި މާޙައުލަކަށް ވުމަކީ ކޮންމެ މުވައްޒަފަކަށްވެސް ލިބިދޭންޖެހޭ އަސާސީ ޙައްޤެކެވެ. އަދި އެމްޓީސީސީ ފަދަ ކޮންސްޓްރަކްޝަން މަސައްކަތް ކުރާ ކުންފުންޏެއްގައި މުވައްޒަފުންގެ މި ޙައްޤު ކަށަވަރު ކުރުމަށް މެނޭޖްމަންޓުން ޚާއްސަ ސަމާލުކަމެއް ދޭންޖެހެއެވެ. މިގޮތުން އެމްޓީސީސީގެ ޕްރޮޖެކްޓް ސައިޓް ތަކުގައި ވަޒީފާ އަދާކުރާ މުވައްޒަފުން ތިބެނީ ފުރިހަމަ އަށް ސޭފްޓީ ކިޓް އަޅައިގެންތޯ ސައިޓް ސުޕަވައިޒަރުން އަބަދުވެސް ކަށަވަރު ކުރެއެވެ. އަދި މުވައްޒަފުންގެ ސަލާމަތާއި ރައްކާތެރިކަމަށް ބޭނުންވާނޭ ފިޔަވަޅުތައް މިސައިޓްތަކުގައި އަބަދުވެސް ހުންނަނީ ފުރިހަމަ ކުރެވިފައެވެ. މިގޮތުން މަސައްކަތުގެ މާޙައުލުގައި ދިމާވި އެކްސިޑެންޓެއްގައި އެމްޓީސީސީގެ މުވައްޒަފަކު ހާލުބޮޑުވި ވާހަކައެއް ތިއިން ބޭފުޅަކުން މިއިން ދުވަހަކުވެސް އައްސަވާފައި ނުވާކަމީ މިކަމުގެ ހެއްކެކެވެ.\nޕްރޮޖެކްޓް ސައިޓްތަކެކޭ އެއްފަދައިން އެމްޓީސީސީގެ ކަނޑު އަދި އެއްގަމު ދަތުރުފަތުރު ކުރާ މުވައްޒަފުންނަކީވެސް އެ މުވައްޒަފުންގެ އަމިއްލަ ސަލާމަތަށާއި ކަސްޓަމަރުންގެ ސަމާލުކަމަށް އަބަދުވެސް ސަމާލުކަންދޭ ބައެކެވެ. އެމްޓީސީސީގެ ސޯޝަލް މީޑިއާ ސައިޓްތައް މެދުވެރިކޮށް ކޮވިޑްގެ ދުވަސްވަރުއާއި ކަނޑުގަދަ ވިއްސާރަ ދުވަސްވަރު އަޅަންޖެހޭ ސަލާމަތީ ފިޔަވަޅުތަކާ ގުޅޭގޮތުން ޢާއްމުން އަބަދުވެސް ހޭލުންތެރިކުރަމުން ގެންދެވެއެވެ. އަދި ކުންފުނީގެ އެކި އެކި ޑިވިޜަން ތަކުގައި މަސައްކަތް ކުރާ މުވައްޒަފުންނަށް "ފަޔަރ ސޭފްޓީ" އަދި "ފަރސްޓް އެއިޑް" ޓްރޭނިންގ ފަދަ ޓްރޭނިންގ ތަށް ފޯރުކޮށްދެމުން ގެންދެވެއެވެ.\nއެމްޓީސީސީއަކީ ދިވެހި ރައްޔިތުންގެ ކުންފުންޏެވެ. ކުންފުނި ކުރިއަރުވާ ހިންގަން ކުންފުންޏަށް ބޭނުންވަނީ ދިވެހި މުވައްޒަފުންގެ ޙިދުމަތެވެ. މެދުކެނޑުމެއްނެތި އެންމެގިނައިން ވަޒީފާގެ ފުރުސަތުތައް ދިވެހިންނަށް ފަހިކޮށްދޭ ކުންފުންޏަކަށް ހަމަ ޤައިމުވެސް އެމްޓީސީސީ ވާނެއެވެ. މިއަހަރުގެ މަސައްކަތްތެރިންގެ ދުވަހު ދެއްވި ޙިތާބުގައި ރައީސުލްޖުމްހޫރިއްޔާ އަލްފާޟިލް އިބްރާހިމް މުޙައްމަދު ސޯލިޙު ވިދާޅުވެފައިވާ ފަދައިން ޤައުމެއްގެ ތަރައްޤީއަށް އެންމެ ބޮޑު ދިރުމެއް އަންނާނީ، އެ ޤައުމެއްގެ އަމިއްލަ ދަރިން، ޤައުމު ބިނާކޮށް އާރާސްތުކުރުމުގެ މަސައްކަތާ ޙަވާލުވެގެންނެވެ. އެމްޓީސީސީގެ އަމާޒަކީ އެމަނިކުފާނު ދެއްކެވި މަގުން ހިނގުމެވެ. ޤައުމު ބިނާކުރުމުގައި ރައްޔިތުންގެ ދަރިންގެ ޙިއްސާ އެއް އަހަރުން އަނެއް އަހަރަށް އިތުރުކުރަމުން ގެންދިއުމެވެ.


Loabivaa dharifulhaa eve! | Bithufangi\nލޯބިވާ ދަރިފުޅާއެވެ. ދަރިފުޅުގެ މަންމަ އާއި ބައްޕަ ދަރިފުޅަށް ޓަކައި ވަރަށް ފޮނި އުންމީދުތަކެއް ކުރީމެވެ. ބައްޕަ އާއި މަންމަ ގެ ލޯބީގެ ބަގީޗާގައި ފޮޅުނު ތިޔަ މައު ދެކެ ބައްޕަގެ ފުރާނަ އަށްވުރެވެސް ލޯބިވަމެވެ. ދަރިފުޅާއެވެ! ބައްޕަޔަށް މައާފު ކުރާށެވެ. ބައްޕަ ދަރިފުޅާ އަދި ދަރިފުޅުގެ މަންމަ ދެކެ ވަރަށް ލޯބިވެއެވެ. އަދި ހަމަ އެފަދައިން ދަރިފުޅުގެ މާމައާއި ކާފަ ދެކެވެސް އިންތިހާޔަށް ލޯބިވަމެވެ. އޭ ބައްޕަގެ ހިތުގެ ވިންދާއެވެ. ބައްޕަ މި ދުނިޔޭގައި ހޭދަކުރާ ހަމަ ކޮންމެ ސިކުންތަކީ ދަރިފުޅުމެން ދެމައިންނާއި އެކު ވުމަށް އެދޭ ވަގުތުކޮޅެކެވެ. ނަމަވެސް ދަރިފުޅާއެވެ. ޤައުމާ ދީން ދިފާއުކުރުމަށް ބައްޕަ ﷲ ގަންދީ ކުރި ހުވަޔާއި ހިލާފުވެވެން ނެތީއެވެ.\nލޯބިވާ ދަރިފުޅާއެވެ. ދަރިފުޅު ބޮޑުވެގެން ތިއްތިވެލައިގެން ސްކޫލަށް ގޮސް މޮޅު ކުއްޖަކަށް ވާތަން ބައްޕަ ދެކެން ވަރަށް ބޭނުމެވެ. ތިއްތި ހެދިލާގެން ބައްޕަ އާއިއެކު ޕާކުތަކަށް ކުޅެން ގެންދަންވެސް ވަރަށް ބޭނުމެވެ. މޫދަށް ގޮސް ފަތާލާ ކުޅެ މަޖާކޮއް ގެޔަށް އައިސް ފެންވަރާލާގެން ބައްޕަ އާއިއެކު ނަމާދަށް ގެންދަންވެސް ވަރަށް ބޭނުމެވެ. ނަމަވެސް ކުރާނީ ކީއް ހެއްޔެވެ. ދަރިފުޅަށާއި ބައްޕައަށްވެސް ދެދުނިޔޭގެ ބާއްޖަވެރިކަން އޮތީ ﷲ ގަންދީ ބައްޕަ ކުރި ހުވާގެ މަތީ ސާބިތު ވެވިގެންނެވެ.\nލޯބިވާ ދަރިފުޅާއެވެ. ދަރިފުޅު "ނާނަ" ކިޔާ ވަގުތު ދަރިފުޅާ ގާތުގައި އޮވެ " ނާނާ" ކިޔައިދޭންވެސް ވަރަށް ބޭނުމެވެ. ލޯބިން ފިރުމައިދީ ދަރިފުޅު ނިދީމުން ބޮސްދޭންވެސް ވަރަށް ބޭނުމެވެ. ކޮންމެ ދުވަހެއްގެ ހެންދުނު ހޭލެވެންވެސް ބޭނުންވަނީ ދަރިފުޅު އައިސް ބައްޕި އަށް އުނދަގޫކުރަން ފެށީމައެވެ. ނަމަވެސް ކުރާނީ ކީއް ހެއްޔެވެ. ދަރިފުޅާއި ދަރިފުޅުގެ މަންމަ އާއިއެކު ހޭދަކުރާނެ ވަގުތެއް ބައްޕަޔަށް ވާން އޮތީ މި ފަސްގަނޑު މިނިވަން ކަން މަތީ އޮވެގެންނެވެ. އެހެންވެ ބައްޕަ އަށް ގައުމުގެ ހައްޤުގައި ކުރި ހުވަޔާއި ހިލާފު ވެވެން ނެތީއެވެ.\nލޯބިވާ ދަރިފުޅާއެވެ. ހެނދުނު "ބުއް ތަށި" ބޮއެގެން ބައްޕިގެ އަތުކުރީގައި ހިފާލައިގެން ޤުރުއާން ކުލާހަށް ގެންގޮސް އަދި ނިމުނުން ދަރިފުޅާއިއެކު އައިސް ކްރީމް ބޯން ދާހިތް މި ބައްޕަ ވަރަށް ވެއެވެ. ދަރިފުޅު ފިލާވަޅުތަށް ހަދާއިރު ބައްޕި ދަރިފުޅަށް ލޯބިން ޖެއްސުން ކޮއްލަން އިންނަހިތް ހާދަ ވެއެވެ. ނަމަވެސް ކުރާނީ ކީއްހެއްޔެވެ. ދުވާލުދާ ހަތަރުދަމު ގައުމުގެ މަސަލަސް ކުރުވުމަށް ބައްޕަ ހޭލާ ހުރުމަށް ފަހު ބައްޕައަށް ވަގުތެއް ނުވަނީއެވެ. ގަރިފުޅާއި ދައިފުޅުގެ މަންމަގެ ސަލާމަތް ތެރިކަން ރައްކާތެރިކުރުމަށް ބައްޕަ ކުރި ހުވަޔާއި ދެކޮޅު ހެދެން ނެތީއެވެ.\nލޯބިވާ ދަރިފުޅާއެވެ. މީ ފަހަރުގައި ދަރިފުޅަށް އަދި މާ ބޮޑެތި ވާހަކަތަކަށް ވެދާނެއެވެ. ބައެއްގެ އަމިއްލަ އެދުން ބޮޑުކަމުން ބައްޕަމެންމަށް ހަމަ ނޭވާވެސް ލާނެ ވަގުތެއް ނުވަނީއެވެ. އާއިލާ އާޢި އެކު ހީ ސަމާސަކޮއް މަޖާކޮއްލާނެ ވަގުތެއް ނުވަނީއެވެ. ދަރިފުޅު ގޮވައިގެން އައިސް ކްރީމް ބޯން ދާނެ ދަނޑިވަޅެއް ނުވަނީއެވެ. ދަރިފުޅު ނިދާ ވަގުތު " ނާނާ " ކިޔާދެވެން ނެތީއެވެ. ނަމަވެސް ދަރިފުޅާއެވެ. ހާލަތު ބަދަލު ވާނެ އެވެ. އެދުވަހުން ބައްޕަ ދަރިފުޅަށް މި ހުރިހާ ލޯތްބެއް ދޭނަމެވެ. މި ބައްޕަ އާއި މަންމަ ދަރިފުޅުގެ މުސްތަގުބަލަށްޓަކައި ޤުރުބާނެވެ. ދަރިފުޅު ބޮޑުވެ ތަސައްރަފު ފުދެން މި ބައްޕަ އާއި މަންމަ ބޭނުންވަނީ ދީނާއި ގައުމުދެކެ ލޯބިވާ ކުއްޖެއްގެ ގޮތުގައެވެ. ދީނީ އަޅުކަންތަށް ބަރާބަރަށް އަދާކުރާ ހަރުދަނާ ޒުވާނެއްގެ ގޮތުގައެވެ. އަމިއްލަ އެދުމަށް ވުރެ ގައުމު އިސްކުރާނެ " ބަތޮލެއްގެ " ގޮތުގައި އެވެ.


Uhmeedhakee Raees Yameen ah insaafuveri hukumeh libun: Ghassan - vNews.mv\nއުންމީދަކީ ރައީސް ޔާމީންއަށް އިންސާފުވެރި ހުކުމެއް ލިބުން: ޣައްސާން\nރިފާޢަތު Male' | 13 January 2021, 11:54\nކުރީގެ ރައީސް އަބްދުﷲ ޔާމީން އަބްދުލްގައްޔޫމަށް ކުރައްވާ ހުކުމަކީ ނުފޫޒުން އެއްކިބާވެ، އިންސާފުވެރި ހުކުމަށްވުން ކަމަށް ޕީޕީއެމްގެ ނައިބު ރައީސް އަދި ތ. ގުރައިދޫ ދާއިރާގެ މެމްބަރު މުހައްމަދު ޣައްސާން މައުމޫން ވިދާޅުވެއްޖެއެވެ.\nޣައްސާން މިހެން ވިދާޅުވެފައިމިވަނީ ރައީސް ޔާމީނަށް ކްރިމިނަލް ކޯޓުން ކުރި ހުކުމް ހައިކޯޓުގައި އެމަނިކުފާނުގެ ފަރާތުން ކުރި އިސްތިއުނާފުގެ މައްސަލައިގެ ހުކުމް އިއްވުން ފަސްކޮށްފައިވާ ވަގުތެއްގައެވެ.\nޣައްސާން ކުރެއްވި ޓްވީޓެއްގައި ވިދާޅުވީ ހައިކޯޓުން ކަފާލާތު ދެއްވަން ނުފެންނަ ކަމަށް ނިންމެވުމުގެ އެއް ރައުޔަކީ މައްސަލަ ލަސްނުވެ ނިމޭނެ ކަމެވެ.\nއަދި ކްރިމިނަލް ކޯޓުން ކުރި ހުކުމުގެ އިސްތިއުނާފް މައްސަލައިގެ ހުކުމް އިއްވުން ލަސްކުރެއްވި ނަމަވެސް އެ މައްސަލައިގައި ރައީސް ޔާމީންއަށް އިންސާފުވެރި ހުކުމަކަށް އުއްމީދު ކުރައްވާ ކަމަށްވެސް ޣައްސާން ވިދާޅުވިއެވެ.\nރައީސް ޔާމީންއަށް ހުކުމް އިއްވުން ހައިކޯޓުގައި ތާވަލުކޮށްފައި އޮތީ މި މަހުގެ 14 ވަނަ ދުވަހަށެވެ. ނަމަވެސް ހައިކޯޓުން ފަހުން ބުނީ އެ މައްސަލައިގެ ހުކުމް އިއްވުން މި މަހުގެ 21 ވަނަ ދުވަހަށް މިހާރު ފަސްކޮށްފައިވާ ކަމަށެވެ.\nރައީސް ޔާމީންގެ މައްޗަށް 2019ވަނަ އަހަރުގެ ނޮވެމްބަރު މަހު ކްރިމިނަލް ކޯޓުން އިއްވި ހުކުމް ހައިކޯޓުގައި އިސްތިއުނާފު ކުރުމުން އެ މައްސަލަ ހައިކޯޓުން ނިންމީ މިދިޔަ އަހަރުގެ ސެޕްޓެމްބަރު މަހުގެ ތެރޭގައެވެ.\nރައީސް ޔާމީން5އަހަރަށް ޖަލަށް ލުމަށާއި5މިލިއަން ޑޮލަރުން ޖޫރިމަނާ ކުރަން ކްރިމިނަލް ކޯޓުން ހުކުމް ކޮށްފައިވަނީ 2019 ވަނަ އަހަރުގެ ނޮވެމްބަރު މަހުގެ 28 ވަނަ ދުވަހުއެވެ.\nރައީސް ޔާމީންގެ އިސްތިއުނާފު މައްސަލައިގެ ހުކުމް މި މަހުގެ 21 ވަނަ ދުވަހަށް ތާވަލްކޮށްފައިވާއިރު ޔާމީންގެ މައްޗަށް އިތުރު2ދައުވާއެއް މިހާރު ވަނީ އުފުލާފައެވެ.\nއެގޮތުން ރ. ފުއްގިރި ތަރައްގީ ކުރަން ކުއްޔަށް ދޫކުރުމުގެ މުއާމަލާތުގައި މަގާމުގެ ނުފޫޒު ބޭނުން ކުރައްވައި 1.1 މިލިއަން ޑޮލަރު ހޯދައި ސަން ކޮންސްޓްރަކްޝަން އެންޑް އިންޖިނިއަރިން ޕްރައިވެޓް ލިމިޓެޑާއި ސަން އިންވެސްޓްމެންޓް ޕްރައިވެޓް ލިމިޓެޑް ބޭނުންކޮށް އެ ފައިސާ ލޯންޑަކޮށްފައިވާ ކަމަށް ތުހުމަތު ކުރާ މައްސަލައެއްގައި، ރައީސް ޔާމީންގެ މައްޗަށް ދައުލަތުން ވަނީ މަނީ ލޯންޑަރިންގާއި ރިޝްވަތު ޤަބޫލުކުރި ކަމުގެ ދައުވާ އުފުލާފައެވެ.\nދައުލަތުގެ ދައުވާގައި ބުނެފައިވަނީ ފުށްގިރި ކުށްޔަށްދީގެން ރައީސް ޔާމީން ރިޝްވަތުގެ ގޮތުގައި ނެގި 1 މިލިއަން 1 ލައްކަ 18 ހާސް ޑޮލަރާއި ޔާމީންގެ މިލްކިއްޔާތުގައި ހުރި އާމްދަނީއާއި ނުބައްދަލު މުދާ ދައުލަތަށް ނެގުމުގެ އަމުރަކަށް އެދޭ ކަމަށެވެ.\nކްރިމިނަލް ކޯޓު ރާއްޖެ މުހައްމަދު ގައްސާން މައުމޫން ކަޅުފައިސާ ދޮވުން ސިޔާސީ ރައީސް ޔާމީން


America Ge Raees Akah Joe Biden Inthihaabu Vejje – adduLIVE\nއެމެރިކާގެ ރައީސަކަށް ޖޯ ބައިޑެން އިންތިހާބު ވެއްޖެ\nNov 07, 2020, 22:02 ހަސަން ރަޝީދު\nޖޯ ބައިޑެން - ފޮޓޯ: އޭޕީ\nއެމެރިކާގެ ރިޔާސީ އިންތިހާބު، ޑިމޮކްރެޓް ޕާޓީގެ ކެންޑިޑޭޓް ޖޯ ބައިޑެން ކާމިޔާބު ކުރައްވައިފިއެވެ.\nއެމެރިކާގައި މިދިޔަ އަންގާރަ ދުވަހު ކުރިއަށްދިޔަ އިންތިހާބުގެ ވޯތުތައް ގުނުން އަދިވެސް ކުރިއަށްދާއިރު، އިންތިހާބުގެ ނަތީޖާ ކަނޑައަޅާނީ އިލެކްޓޯރަލް ކޮލެޖް ވޯޓުންނެވެ. އެގޮތުން ރައީސް ކަމަށް އިންތިހާބު ވާނީ މަދުވެގެން 270 އިލެކްޓޯރަލް ވޯޓު ހޯއްދަވާ ބޭފުޅެކެވެ.\nއެގޮތުން މިހާތަނަށް ބައިޑެން ވަނީ 273 ވޯޓު ހޯއްދަވާފައެވެ. މިހާރުގެ ރައީސް ޑޮނަލްޑް ޓްރަމްޕަށް ލިބިވަޑައިގަތީ 213 ވޯޓެވެ.\nއުމުރުފުޅުން 77 އަހަރުގެ ބައިޑެން އަކީ އެމެރިކާގެ ރައީސް ކަމަށް އިންތިހާބުވެ ވަޑައިގެންނެވި 46 ވަނަ ރައީސް އެވެ. އަދި ބައިޑެންގެ ނައިބު ރައީސާ، ކަމަލާ ހެރިސް އަކީ އެމެރިކާގެ ފުރަތަމަ ކަޅު ނަސްލުގެ ނައިބު ރައީސާ އެވެ.\nއެމެރިކާގެ މިހާރުގެ ރައީސް ޓްރަމްޕަކީ 1992 ވަނަ އަހަރަށްފަހު ދެވަނަ ދައުރެއް ލިބިވަޑައިނުގެން ވެރިކަމާއި ދުރަށް ވަޑައިގަންނަވާ ފުރަތަމަ ބޭފުޅާއެވެ. އެންމެފަހުން ދެވަނަ ދައުރެއް ލިބިވަޑައިނުގެން ވެރިކަމުން ދުރަށް ވަޑައިގަންނަވަން ޖެހިވަޑައިގަތީ ޖޯޖް ބުޝް އެވެ.\nއިންތިހާބު ބައިޑެން ކާމިޔާބު ކުރެއްވި ނަމަވެސް އިންތިހާބުގެ ނަތީޖާ ގަބޫލުކުރައްވަން ޓްރަމްޕް ގެންދަވަނީ ދެކޮޅު ހައްދަވަމުންނެވެ. ޓްރަމްޕްގެ ރިޔާސީ ދައުރު ހަމަވާނީ ޖެނުއަރީ 20 ގައެވެ.


Syriaadhiya Addu2anhenakaai2kuda kujjaku niyaa vejje – adduLIVE\nސީރިޔާއަށް ދިޔަ އައްޑޫ ދެ އަންހެނަކާއި ދެ ކުޑަކުއްޖަކު ނިޔާވެއްޖެ\n1 Mar 13, 2019, 11:07 އަލީ ހުޒާމް\nޖިހާދަށް ކަމަށް ބުނެ ސީރިއާއަށް ދިޔަ ދިވެއްސަކު ހަނގުރާމަިއގެ ތަމްރީން ހޯދަނީ\nސީރިއާގައި ތިބި އައްޑޫގެ ދެ އަންހެނަކާއި ދެ ކުޑަކުއްޖަކު ނިޔާވެއްޖެއެވެ.\nމައުލޫމާތު ލިބިފައިވާ ގޮތުގައި މި މަހުގެ 11 ވަނަ ދުވަހު ނިޔާވެފައިވަނީ ސ. ހިތަދޫ އަންހެނަކާއި ސ. މަރަދޫ އަންހެނަކާއި އޭނާގެ ދެކުދިންނެވެ. މީގެ އިތުރުން މަރުވި ހިތަދޫ އަންހެން މީހާގެ ކުޑަ ދެކުދިންގެ ހަބަރެއް ނުވާތީ އެމީހުން އެ ހާދިސާގައި މަރުވިކަމެއް ނުވަތަ ނޫން ކަމެއް ސާފެއް ނުވެއެވެ. މި އާއިލާތަކަކީ ސީރިއާގައި ކުރަމުންދާ ހަނގުރާމާގައި ބައިވެރިވުމަށް އެމީހުންގެ ފިރިންނާއި އެކު އެގައުމަށް ގޮސްފައިތިބި ބައެކެވެ.\nއެނގިފައިވާ ގޮތުގައި އެމީހުންގެ ފިރިން ވަނީ މީގެ ކުރިން ސީރިއާ ހަނގުރާމާގައި ނިޔާވެފައެވެ.\n"އައްޑޫލައިވް"އަށް މައުލޫމާތު ލިބިފައިވާ ގޮތުގައި ނިޔާވެފައިވާ ދެ އަންހެނުންނާއި ކުދިންނަކީ ރާއްޖެ އައުމަށް މަސައްކަތް ކުރަމުން ދިޔަ ބައެެކެވެ. އެމީހުން ނިޔާވެފައިވަނީ ސީރިއާގައި އެމީހުން ތިބި ސަރަހައްދަށް އަމާޒު ކުރެވުނު ހަމަލާ ތަކެއްގައި ކަމަށް މައުލޫމާތު ލިބެއެވެ. މި ސަރަހައްދުގައި އިތުރު ދިވެހިން ތިބި ކަމެއް ނުވަތަ ނޫން ކަމެއް އަދި ސާފެއް ނުވެއެވެ.\nރާއްޖެއިން ގިނަ އަދަދެއްގެ ބަޔަކު މީގެ ކުރިން ވަނީ ސީރިއާ ހަނގުރާމާގައި ބައިވެރިވުމަށް ގައުމު ދޫކޮށް ގޮސްފައެވެ. މި މީހުންގެ ތެރޭގައި ބައެއް އަންހެނުންނާއި ކުޑަކުދިން ހިމެނެއެވެ.\nދާދި ފަހުން ނެޝަނަލް ކައުންޓާ ޓެރަރިޒަމްގެ ފަރާތުން ބުނެފައިވަނީ ސީރިއާ ހަނގުރާމައަށް ގޮސްފައިވާ ބައެއް ފަރާތްތަކުން ރާއްޖެ އައުމަށް އެދެމުންދާ ކަމަށާއި، ނަމަވެސް އެމީހުން ރާއްޖެ ގެނައުމުގައި ދަތިތަކެއް ހުރިކަމަށެވެ. އެއީ އޭގެ ތެރެއިން ގިނަ މީހުންގެ އަތުގައި ޕާސްޕޯޓު ނެތުމާއި ކޮން ގައުމެއްގެ ބަޔަކު ކަން ސާބިތު ކުރެވޭނެ ލިޔުން ނެތުމުގެ އިތުރުން އެގައުމުގައި ތިބި ބައެއް މީހުންނަށް ކުދިން ލިބިފައިވުމުން އެކުދިންނާއި އެކު އެމީހުން ރާއްޖެ ގެނައުމަށް ދަތިތަކެއް ހުރި ކަމަށެވެ.


Naacharangee jagaha hedhumah sarukaarah govaalan majileehun faaskoffi | ThePress\nނާޗަރަންގީ ޖަގަހަ ހަދަން ސަރުކާރަށް ގޮވާލަން މަޖިލީހުން ފާސްކޮށްފި\n29 April 2021, 17:36\nޒުވާނުންނަށް ހާސްކަމެއް ނެތި މިއުޒިކާއެކު މަޖާކޮށްލެވޭނެ މަރުކަޒެއް ގާއިމް ކުރުމަށް ގޮވާލައި މަޖިލީހަށް ހުށައެޅި ގަރާރު ފާސް ކޮށްފިއެވެ.\nމި ގަރާރު ފާސްވީ ޖުމުލަ 46 މެންބަރުންގެ އަޣުލަބިއްޔަތުން، މިއަދު މަޖިލީހުގައި ނެގި ވޯޓުންނެވެ. މި ގަރާރާ ދެކޮޅަށް ވޯޓު ދެއްވާފައި ވަނީ 05 މެންބަރުންނެވެ.\nމިއުޒިކާއެކު ޒުވާނުންނަށް ހާސްކަމެއް ނެތިި މަޖާކޮށްލެވޭނެ މަރުކަޒެއް ގާއިމުކުރުމުގެ ގަރާރު މަޖިލީހަށް ހުށަހެޅުއް ވީ ހެންވޭރު ހުޅަނގު ދާއިރާގެ މެންބަރު އަދި އެމްޑީޕީގެ ޗެއާޕާސަން ހަސަން ލަތީފް އެވެ. މި ގަރާރު މަޖިލީހަށް ބަލައިގަނެފައި ވަނީ ނިމިދިޔަ ދައުރުގައެވެ.\nގަރާރުގައި ބުނެފައި ވަނީ، މާލެއަށް ދިމާވެފައިވާ ހުރިހާ މައްސަލަތަކަކަށް ސަރުކާރުން ހައްލު ހޯދަމުން ދާއިރު އެ ގަރާރުގެ ބޭނުމަކީ ޒުވާނުންނަށް ހާސްކަމެއް ނެތި މިއުޒިކާއެކު މަޖާކޮށްލެވޭނެ ފަދަ މަރުކަޒެއް ގާއިމުކޮށް ޒުވާނުންގެ މިއުޒިކުގެ ފަންނު އިތުރަށް ތަރައްގީ ކުރުމާއި އެފަދަ ވަސީލަތްތައް އިތުރަށް ތަރައްގީ ކުރުމުގެ މުހިންމުކަން ފާހަގަކޮށް އެކަން ސަރުކާރުގެ ސަމާލުކަން ގެނައުމެވެ.\nމި ގަރާރަށް ބަހުސްކުރުމަށް ހުޅުވާލި ހުޅުވާލުމުގައި ގިނަ މެންބަރުންތަކެއް ވަނީ ގަރާރަށް ތާއީދުކޮށް ވާހަކަ ދައްކާފައެވެ. ހަމަ އެހެންމެ މި ގަރާރާ ގުޅިގެން ދީނީ އިލްމުވެރިންގެ ފާދު ކިޔުން ވަނީ މަޖިލީހަށް އަމާޒު ވެފައެވެ.\nހަސަން ލަތީފް ރައްޔިތުންގެ މަޖިލިސް ސިޔާސީ\nޔާﷲހުރި ހިތާމައެއްގެ ބޮޑުކަމާއެވެ. ބަލަ މި އިއްޒަތްތެރި މެންބަރުންނައް ހަމަ ނޭނގެނީބާ މީ ސައްތައިން ސައްތަ މުސްލިމު ގައުމެއް ކަން ބަލަ މިގައުމުގަ ޒުވާނުންއި ސްލާމް ދީނުގެ މަގުން އެކަހެރި ކުރުމައްޓަކާ ނާސިގެތަކާއި. ކެސިނޯތަކާއި ކުޅިވަރުކުޅެ މަޖާކުރާ ތަންތަން ހެދުމަށް ރައިތުންގެ ހަޒާނާއިން ޚަރަދުކޮށް ބިނާ ކުރުމަށް ފާސްކުރުމުގެ ބަދަލުގާ އެޒުވާނުންނަށް އިސްލާމީ ވަހުދަތު. ދަސްކޮށްދީ އެޒުވާނުންނަށް އާޚިރަތް ހެޔޮގޮތުގައި ބޭނުން ހިފަން ދަސްކޮއްދޭ މަރުކަޒުތަށް ހުޅުވަން ފާސްކުރުން ރަނގަޅު މަޖާކުރުމާއި ކުޅިވަރުކުޅުމާއި. ޚިޔާލެއް ފިކުރެށް ނެތި އާޚިރަތްދުވަސް މަތިން ހަނދުމަ ނައްތާލުމުގެ ހިތާ ވަރަށް ވެސް ބޮޑުވާނެ. ޔާﷲ މިގައުމު މިފަދަ ޖާހިލުންގެ ކިބައިން ސަލާމަތް ކުރައްވާށި އާމީން.


Covid 19: Mimahuge niyalah Nepal ves lockdown ah - One Online\nނޭޕާލުގެ ޓްރިބަވަން އިންޓަނޭޝަނަލް އެއާޕޯޓު --- ފޮޓޯ: ނޭޕާލީ ޓައިމްސް\nކޮވިޑް 19 : މިމަހުގެ ނިޔަލަށް ނޭޕާލްވެސް ލޮކްޑައުނަށް\nމިމަހުގެ ނިޔަލަށް ނޭޕާލް ލޮކްޑައުން ކުރުމަށް އެގައުމުގެ ސަރުކާރުން ނިންމައިފި އެވެ.\nއެގައުމުގެ ނޫސްތަކުގައި ރިޕޯޓުކޮށްފައިވާ ގޮތުގައި ނޭޕާލުގައި ލޮކްޑައުން އިއުލާނުކޮށްފައިވަނީ އިއްޔެ އެވެ.\nނޭޕާލްގައި ލޮކްޑައުން އިއުލާނުކޮށްފައި ވަނީ އެއް ހަފުތާއަށެވެ. މި ނިންމުމަކީ އެގައުމުން ކޮވިޑް 19 އަށް ޕޮސިޓިވްވި ދެވަނަ މީހަކު ފެނުމުން އެގައުމުގެ ސަރުކާރުން ނިންމި ނިންމުމެއް ކަމަށް ނޭޕާލް ޓައިމްސްގައި ރިޕޯޓު ކޮށްފައިވެއެވެ.\nލޮކްޑައުންގެ ދަށުން ނޭޕާލުގައި ސަރުކާރު އޮފީސްތަކާއި ވިޔަފާރިތަކާއި ފިހާރަތައް ބަންދު ކުރުމަށް އެގައުމުގެ ސަރުކާރުން ވަނީ ނިންމާފަ އެވެ. އަދި ޑޮމެސްޓިކް ފްލައިޓްތައް ވަގުތީ ގޮތުން ހުއްޓާލާފައިވާ ކަމަށާއި، އާންމު ދަތުރުފަތުރުގެ ހިދުމަތްތައް ސަރުކާރުން މެދު ކަނޑާލާފައިވާ ކަމަށް ރިޕޯޓުތައް ބުނެއެވެ.\nމީގެ އިތުރުން ކޮންމެހެން ގަންނަން ޖެހޭ އެއްޗެއް ގަތުމަށް ނުވަތަ ސިއްހީ ފަރުވާއަށް ނޫން ގޮތަށް ގެއިން ބޭރަށް ނުނިކުތުމަށް އެގައުމުގެ ސަރުކާރުން ރައްޔިތުންނަށް އިލްތިމާސްކޮށްފައިވާ ކަމަށް ރިޕޯޓުތައް ބުނެވެއެވެ.\nގުޅޭ ޓެގު ނޭޕަލް ކޮރޯނާ ވައިރަސް ސިއްހަތު


"Bunty aur babli 2"ge team shooting fashan thahyaaru vehje\n"ބަންޓީ އައުރް ބަބްލީ 2"ގެ ޝޫޓިން ފަށަން ޕްރޮޑިއުސަރު ޔާޝް ރާޖް ފިލްމްސް އާއި ޓީމުން ތައްޔާރުވެއްޖެ އެވެ.\nމިއީ 2005 ގައި ރާނީ މުކަރުޖީ އާއި އަބީޝެކް ބައްޗަން ކުޅުނު ފިލްމެއް ކަމަށްވާ "ބަންޓީ އައުރް ބަބްލީ"ގެ ސީކުއަލް އެކެވެ. ޝާދް އަލީ ޑައިރެކްޓްކުރި ފުރަތަމަ ފިލްމު ވެފައިވަނީ އެ އަހަރު ނުކުތް އެންމެ ކާމިޔާބު ފިލްމުތަކުގެ ތެރޭގަ އެވެ.\nމި ސިލްސިލާގެ މުޅިން އާ ފިލްމެއް ފަށާއިރު ތަރިންގެ ގޮތުގައި ނަގާފައިވަނީ ސައިފް އަލީ ޚާނާއި ރާނީ މުކަރުޖީ އަދި ސިދާންތު ޗަތުރަވޭދީ އާއި ޝަރްވަރީ ވާގް އެވެ. މި ފަހަރުގެ ފިލްމު ޑައިރެކްޓްކުރަނީ ވަރުން ޝަރުމާ އެވެ.\nކޮރޯނާވައިރަހުގެ ނުރައްކާ ބޮޑުވެ އިންޑިއާ ލޮކްޑައުންކުރިއިރު ފިލްމުގެ މަސައްކަތް ދިޔައީ ކުރަމުންނެވެ. ނަމަވެސް ފިލްމު އިންޑަސްޓްރީގެ މަސައްކަތް ހުއްޓާލުމުން ޝޫޓިން ހުއްޓާލަން މަޖްބޫރުވީ އެވެ. މިހާރު އަނެއްކާވެސް ފިލްމުގެ ޝޫޓިން އަލުން ފަށަން ޕްރޮޑިއުސަރުން ދަނީ ތައްޔާރު ވަމުންނެވެ.\nބައެއް ނޫސް ރިޕޯޓްތައް ބުނާ ގޮތުގައި ފިލްމުގެ ބޮޑު ބައެއްގެ ޝޫޓިން މިހާރުވެސް އޮތީ ނިމިފަ އެވެ. ނަމަވެސް ފަހު ޝެޑިއުލް އަދި އޮތީ ޝޫޓް ނުކޮށެވެ.\n"ބަންޓި އައުރް ބަބްލި 2"ގެ ޓީމުން މިހާރު ގަސްތުކުރަނީ އަންނަ އޮގަސްޓްގައި ޝޫޓިން ފަށައި ވީހާވެސް އަވަހަކަށް ފިލްމުގެ މަސައްކަތް ނިންމާލާށެވެ. ވަރަށް ޚާއްސަ ނެށުމެއް ހިމެނޭ ލަވައެއް އަދި ޝޫޓްކުރަން ޖެހިފައި އޮތުމުން މި ލަވަ ނެގުމުގައި ސޭފްޓީ ގައިޑްލައިނާ އެއްގޮތަށް ކުރިޔަށް ގެންދެވޭނެ ގޮތްތަކެއް މިހާރު ޕްރޮޑިއުސަރުން ދަނީ ރާވަމުންނެވެ.\nފިލްމުގައި މަސައްކަތްކުރާ މީހަކު މައުލޫމާތު ދިން ގޮތުގައި ޝޫޓްކުރަން އޮތް ލަވައަކީ މުޅި ފިލްމުގެ ވާހަކަ އެ ލަވައަކަށް ބިނާވާ ލަވައެއް ކަމުން އެ ލަވަ ކޮންމެހެން ވެސް ފުރިހަމަ ކުރަން ޖެހެ އެވެ.\nއެހެންވެ ޕްރޮޑިއުސަރު އަދިތިޔާ ޗޯޕްޅާ އާއި ޑައިރެކްޓަރު ވަރުން މަޝްވަރާ ކުރުމަށްފަހު ޔާޝްރާޖް ފިލްމްސް ހުންނަ ތަނުގައި ސެޓު ތައްޔާރުކޮށް ވީހާވެސް މަދު ކުރޫންނާއެކު ލަވަ ޝޫޓްކުރަން މިހާރު ވަނީ ނިންމާފަ އެވެ.\nއޭރުން ޝޫޓިން އޮންނަ ތަން ކޮންޓްރޯލް ކުރަން ފަސޭހަ ވެފައި ސޭފްޓީ ގައިޑްލައިން އާ އެއްގޮތަށް އަމަލުކުރަން ވެސް ފަސޭހަ ވާނެކަމަށް ފިލްމުގައި ބައިވެރިވާ އެންމެން ވެސް ގަބޫލުކުރެ އެވެ.\nމި ލަވައިގެ ޝޫޓިން އޮގަސްޓްގައި ކުރިޔަށް ގެންދެވޭނީ ޝޫޓިން ބާއްވާތަން ތައްޔާރުކޮށް ކަމާބެހޭ އިދާރާތަކަށް އެންގުމުން އެތަނުގެ އޮފިޝަލުން އައިސް ބަލައި ހުއްދަ ދިނުމުންނެވެ.\n"ބަންޓީ އައުރް ބަބްލީ"އަކީ ވަރަށް ގިނަ ބައެއްގެ މަގްބޫލުކަން ހޯދާފައިވާ ފިލްމަކަށް ވާތީ ފިލްމުގެ ދެ ވަނަ ބަޔަކަށް ވަރަށް ގިނަ ފޭނުން އިންތިޒާރު ކުރެ އެވެ. ޚާއްސަކޮށް މިއީ "ހަމް ތުމް" އާއި "ތަރަ ރަމް ޕަމް ޕަމް" ފަދަ ރީތި ފިލްމުތައް ކުޅުމަށްފަހު ރާނީ އާއި ސައިފް އެކުގައި ސްކްރީނުން ފެންނާނެ ފުރަތަމަ ފިލްމަށް ވާތީ ވެސް ގިނަ ބަޔަކު ތިބީ މި ފިލްމު ބަލާލާ ހިތުންނެވެ.\nރާނީ މުކަރުޖީ ސައިފް އަލީ ޚާން


Mivaguthu Addu ah COVID fethurifai oi kamah faahagaeh nuvey: Soabe – Iru\nމިވަގުތު އައްޑުއަށް ކޮވިޑް ފެތުރިފައި އޮތް ކަމަށް ފާހަގައެއް ނުވޭ: ސޯބެ\nކޮވިޑް ބައްޔަށް ޕޮޒިޓިވް4ކޭސް އައްޑޫން ފެނިފައިވީ ނަމަވެސް މިވަގުތު އައްޑުއަށް ކޮވިޑް ފެތުރިފައި އޮތް ކަމަށް ފާހަގަނުވާ ކަމަށް އައްޑޫ ސިޓީގެ މޭޔަރު އަބްދުﷲ ސޯދިގް (ސޯބެ) ވިދާޅުވެއްޖެއެވެ.\nސޯބެ ވިދާޅުވީ، މިއަދު އައްޑޫ ހިތަދޫން ފެނުނު ޕޮޒިޓިވް ކޭސްއަކީ އައްޑުއަށް ގޮސް ކަރަންޓީންގައި ހުރި ފަރާތެއް ކަމަށެވެ. އަދި އެ ފަރާތް ކަރަންޓީން މުއްދަތު ހަމަކުރުމަށް ފަހު ޓެސްޓު ހެދި އިރު ކޮވިޑްގެ ނަތިޖާ ޕޮޒިޓިވް ވީ ކަމަށް ސޯބެ ވިދާޅުވިއެވެ.\nއައްޑޫ ސިޓީން އެންމެ ފުރަތަމަ ކޮވިޑް ކޭހެއް ފެނިފައި ވަނީ މިމަހުގެ 8 ވަނަ ދުވަހެވެ. އެއީ އައްޑޫ ސިޓީ ފޭދޫންނެވެ. އެއަށް ފަހު މި މަހުގެ9ވަނަ ދުވަހު ވަނީ ހިތަދޫން އިތުރު ދެ މީހަކު ޕޮޒިޓިވް ވެފައެވެ. އަދި އެއަށް ފަހު މިއަދު ތިން ވަނަ މީހަކު ހިތަދޫން ވަނީ ޕޮޒިޓިވް ވެފައެވެ.\nމިހާރު އައްޑޫން ފެނުނު ކޭސްތަކުގެ ތަފްސީލް ހާމަކުރައްވަމުން ސޯބެ ވިދާޅުވީ ހިތަދޫން ޕޮޒިޓިވް ވެފައި ވަނީ ޖުމްލަ ތިން މީހުން ކަމަށާއި އެއީ ބަންގްލަދޭޝް އެކަކާއި ދެ ދިވެހިން ކަމަށެވެ. އަދި ފޭދޫން އެއް ދިވެއްސަކު ޕޮޒިޓިވް ވެފައިވާ ކަމަށް ސޯބެ ވިދާޅުވިއެވެ.


ވާހަކަ: ސިންގާގެ މިސާލު |\nއެއް ދުވަހަކު ރަސްގެފާނު ރަސްކަމުގެ ދަރުބާރުގައި އިންނަވަނިކޮށް ދަރިކަލުން ވަޑައިގެން ދަންނަވައިފިއެވެ. ބައްޕާފުޅާއެވެ. ޒަމާން ބަދަލުވެއްޖެއެވެ. ކުރީގެ ބޯދާ ގޮތްތައް ދޫކޮށް ޒަމާނީ ގޮތްތައް ޚިޔާރުކުރުން ކީއްތޯއެވެ؟ މިއަދުގެ ޒުވާނުން ބޭނުންވަނީ ހުރިހާ ކަމެއް ވެސް ބަދަލުވާށެވެ.\nރަސްގެފާނު ބަސްފުޅެއް ވިދާޅުނުވެ ހަނު އިންނެވިއެވެ. އެއަށްފަހު ގަޑިޖެހުމުން ޝިކާރައަށް ވަޑައިގަތުމަށް ނުކުމެވަޑައިގެންނެވިއެވެ. އާދައިގެ މަތިން ދަރިކަލުން ވެސް އަރިހުގައި ގެންދެވިއެވެ.\nޖަންގަލީގެ ވަކި ހިސާބަކަށް ވަޑައިގެންނެވުނު ތަނާ ކަށީގައި ހަން ތަތްލައިފައި އޮތް ބޮޑު ސިންގާއެއް ރަސްގެފާނަށް ފެނިވަޑައިގަތެވެ. އެވަގުތު ދަރިކަލުންނަށް ގޮވާލައްވައި އަރިހަށް ގެންދަވާފައި ވިދާޅުވިއެވެ.\nދަރިފުޅާއެވެ. ސިންގާއަކީ ޖަންގަލީގެ ރަސްގެފާނެވެ. އެކަމަކު އެއީ އެންމެ ބިޔަ ޖަނަވާރެއް ނޫނެވެ. އެއީ އެންމެ ބާރަށް ދުވާ ޖަނަވާރެއް ވެސް ނޫނެވެ. އަދި އެއީ ޖަންގަލީގައި އުޅޭ އެންމެ ރީތި ޖަނަވާރެއް ވެސް ނޫނެވެ. އެ ސޮރަށް ޖަންގަލީގެ ރަސްކަން ލިބިފައިވަނީ އެސޮރުގެ ގޮތެއް ހުރެގެންނެވެ. ބުއްދިއަކާއި ވިސްނުމެއް ހުރެގެންނެވެ. ހަރުދަނާ އުސޫލުތަކެއް ގެންގުޅެގެންނެވެ. އެހެން ޖަނަވާރުތައް އިހުތިރާމުކުރާ ސިފަތަކެއް ހުރެގެންނެވެ.\nދަރިފުޅާއެވެ. އެސޮރުގެ ގައިގައި ހަންގަނޑު އެވަނީ ތަތްލައިފައެވެ. ކާނެ އެއްޗެއް ނުލިބިގެން އެސޮރު އެވަނީ ހިކި އަނަރޫފަވެފައެވެ. އެކަމަކު ސިންގާ އެސޮރުގެ ގޮތެއް ދުލެއް ނުކުރެއެވެ. ފަތްޕިލާވެއްޔެއް ނުކައެވެ. މުޅަ ތަކެއްޗެއް ނުކައެވެ. ޖަންގަލީގެ ތެރެއިން ފެންނަހާ ޖަނަވާރެއް އަތުޖެހުނު ގޮތަކަށް ކައެއް ނުހަދަތެވެ.\nދަރިފުޅާއެވެ. އެސޮރު އެސޮރުގެ ގޮތް ދޫކޮށްލައިފިނަމަ އެސޮރަށް އެއޮތް ރަސްކަމެއް ނޯންނާނެއެވެ. އަހަރެމެން އިންސާނުން ވެސް އަހަރެމެންގެ ގޮތްފޮތް ދޫކޮށްލައިފިނަމަ އަހަރެމެންނަށް މިއޮތް އާރަކާއި ބާރެއް ނޯންނާނެއެވެ. ބަދަލު އަންނާނެއެވެ. ބަދަލު ގެންނަން ވެސް ވާނެއެވެ. އެކަމަކު އެއީ ހުރިހާ ކަމެއް ހަމަ ހިތަށް އެރުމާއެކު އެފުށްމިފުށަށް ޖެހުމެއްނޫނެވެ. (ނިމުނީ)


Ac Milan Athun Balive Juventus Furusathu Nagaalaifi - Vaguthu\nއޭސީ މިލާންގެ ކުޅުންތެރިން އުފާ ފާޅު ކުރަނީ.\nއޭސީ މިލާން އަތުން ބަލިވެ އިޓަލީ ލީގުގެ އެއްވަނައިގައި 10 ޕޮއިންޓްގެ ލީޑެއް ނަގަން ލިބުނު ފުރުސަތު ޔުވެންޓަސް އިން ނަގާލައިފިއެވެ.\nރޭ އޭސީ މިލާނާ ޔުވެންޓަސް ބައްދަލުކުރި މެޗް މިލާނުން ކާމިޔާބުކުރީ ފޯރިގަދަ ކުޅުމަކަށް ފަހު 4-2 އިންނެވެ.\nމި މެޗްގެ ކުރިން ލީގުގެ ދެ ވަނައިގައި އޮތް ލާޒިއޯ އެޓީމް ކުޅުނު މެޗުން ބަލިވެފައިވުމުން މިލާން އަތުން މޮޅެއް ހޯދައިގެން އެއްވަނައިގައި ލީޑް 10 ޕޮއިންޓަށް ފުޅާކުރެވެން ޔުވެންޓަސް އަށް އޮތެވެ.\nމުޅިއަކު 31 މެޗުން ހޯދި 71 ޕޮއިންޓާއެކު ޔުވެންޓަސް ސެރިއާގެ އެއްވަނައިގައި އޮތީ ދެވަނައިގައި އޮތް ލާޒިއޯ އަށް ވުރެ ހަތް ޕޮއިންޓް އިތުރަށް ހޯދައިގެންނެވެ. 31 މެޗުން ލާޒިއޯ 68 ޕޮއިންޓް ހޯދާފައިވާއިރު އެއް މެޗް މަދުން ކުޅެގެން ތިންވަނައިގައި އިންޓަ މިލާން އޮތީ 64 ޕޮއިންޓާއެކުއެވެ. ރޭ އޭސީ މިލާނުން ހޯދި މޮޅާއެކު އެޓީމުން ވަނީ 49 ޕޮއިންޓް ހަމަކޮށް ތާވަލުގެ ފަސް ވަނަ އަށް ޖެހިލައިފައެވެ.\nމިލާނާއި ޔުވެންޓަސް ބައްދަލުކުރި މެޗްގައި ފެނިގެންދިޔަ ހުރިހާ ގޯލެއް ވެސް ކާމިޔާބުކޮށްފައިވަނީ މެޗްގެ ދެވަނަ ހާފުގައެވެ. އެޑްރިއެން ރަބިއޮޓް 47 ވަނަ މިނެޓުގައި ޔުވެންޓަސް އަށް ލީޑް ނަގައިދިން އިރު 53 ވަނަ މިނެޓްގައި އެޓީމްގެ ދެ ވަނަ ގޯލް ޖެހީ ކްރިސްޓިއާނޯ ރޮނާލްޑޯއެވެ.\nޔުވެންޓަސް ދެ ގޯލުގެ ދެ ލީޑެއްގައި އޮއްވާ މިލާނުން ނަތީޖާ އަނބުރާލީ ފަހު 30 މިނެޓުގައެވެ. މެޗްގެ 62 ވަނަ މިނެޓުގައި ޕެނަލްޓީއަކުން މިލާނުގެ ފުރަތަމަ ގޯލް ޖެހީ ޒަލަޓަން އިބްރަހިމޮވިޗެވެ. މިއީ ޔުވެންޓަސްގެ އޭރިއާ ތެރެއިން އެޓީމްގެ ޑިފެންޑަރު ލިއޮނާޑޯ ބޮނޫޗީގެ އަތުގައި ބޯޅަ ޖެހުނު ކަމަށް ނިންމައި ރެފްރީ މިލާނަށް ދިން ޕެނަލްޓީއެކެވެ.\nއިބްރަހިމޮވިޗްގެ ޕެނަލްޓީން މިލާނުން ފަރަގު ކުޑަ ކުރިއިރު އޭގެ ފަހުން ކައިރި ކައިރީގައި ދެ ގޯލް ޖަހައި އެ ޓީމުން ވަނީ ނަތީޖާ އަނބުރާލައިފައެވެ. 66 ވަނަ މިނެޓުގައި މިލާންގެ ދެވަނަ ގޯލް ފްރޭންކް ކެސީ ކާމިޔާބުކުރި އިރު ޖެހިގެން އައި މިނެޓުގައި އެޓީމުން މެޗްގައި ފުރަތަމަ ފަހަރަށް ލީޑް ނެގީ ރަފޭލް ލިއާއޯ ޖެހި ގޯލުންނެވެ. މިލާނަށް ހަތަރު ވަނަ ގޯލެއް ޖަހައިދިީ އެޓީމަށް މެޗުން ތިން ޕޮއިންޓް ކަށަވަރުކޮށްދިނީ 80 ވަނަ މިނެޓުގައި އަންޓެ ރެބިކްއެވެ.\nރޭގެ މެޗަކީ 1984 ވަނަ އަހަރަށް ފަހު ލީގް މެޗެއްގައި މިލާނުން ޔުވެންޓަސް ކޮޅަށް ހަތަރު ގޯލް ޖެހި ފުރަތަމަ ފަހަރެވެ.\nމިލާނަށް ދެން ކުރިއަށް އޮތީ ނަޕޯލީއާ ދެކޮޅަށް އަންނަ އާދިއްތަ ދުވަހު ކުޅެން އޮތް މެޗެވެ. އަނެއްކޮޅުން ޔުވެންޓަސް ނުކުންނާނީ މިވަގުތު ރަނގަޅު ފޯމެއްގައި އޮތް އެޓަލަންޓާ އާ ދެކޮޅަށެވެ.


Dhirunthakun mussandhi, Rajjey ge thin sarahadhdheh himaayaiy koffi | Mihaaru\nއިއްޔަ ހިމާޔާތްކުރެވުނު ގދ. ދިގުލާބަދޫ -- ފޮޓޯ؛ މިނިސްޓރީ އޮފް އެންވަޔަރަމެންޓް އެންޑް އެނާޖީ\nދިރުންތަކުން މުއްސަނދި، ރާއްޖޭގެ ތިން ސަރަހައްދެއް ހިމާޔަތްކޮށްފި\n09 އޮކްޓޯބަރ 2018 - 12:47 12 comments\nރާއްޖޭގެ އުތުރާއި މެދު އަދި ދެކުނުން ހިމާޔަތްކުރި ތިން ސަރަހައްދާ ބެހޭ ގޮތުން މިނިސްޓަރު ތޯރިގު އިބްރާހިމް ވިދާޅުވީ ރާއްޖޭގެ 47 ހިސާބަކުން 27،674 ހެކްޓަރުގެ ސަރަހައްދެއް މިހާރު ހިމާޔަތްކޮށްފައިވާނެ ކަމަށެވެ.\nއެންމެ ފަހުން ހިމާޔަތްކުރީ ށ. ފަރުކޮޅާއި އއ. ރަސްދޫ މަޑިވަރު އަދި ގދ. ދިގުލާބަދޫ އެވެ. މިއިން ކޮންމެ ތަނެއްގައި ވެސް ގުދުރަތީ ވަރަށް ތަދު ދިރުންތައް އެކުލެވޭ ކަމަށް، ތިމާވެއްޓާ ބެހޭ މިނިސްޓްރީން ބުނެ އެވެ.\nފަރުކޮޅު: ހަތް ކުޅި އަދި މަދުން ނޫނީ ނުފެންނަ ގަސްގަހާގެހި\nމިނިސްޓްރީން އާންމުކުރި މައުލޫމާތުތަކުން އެނގޭ ގޮތުގައި ފަރުކޮޅުގައި ތަފާތު ހަތް ކުޅިއެއް ހިމެނެ އެވެ. އޭގެ އިތުރުން ރަށުގައި ޗަސްބިން ވެސް ބޮޑެވެ.\nރާއްޖެއިން ނެތިދިއުމުގެ ބިރު އޮތް ގަސްގަހާގެހީގެ ތެރޭގައި ހިމެނޭ ރަނޑޫ، ބުރެވި، ތަކަފަތި ފަދަ ގަސްތައް މި ރަށުގައި ވަނީ ހެދިފަ އެވެ. ރަށުގެ ގުދުރަތީ މުއްސަނދިކަން ބޮޑުކަމުން އެކި ވައްތަރުގެ ދޫނިތަކުގެ މަންޒިލަކަށް ވެސް ފަރުކޮޅުވެ އެވެ.\nތިމާވެއްޓާ ބެހޭ މިނިސްޓްރީން ބުނި ގޮތުގައި ރާއްޖޭގައި ހިމާޔަތްކޮށްފައިވާ ބައެއް ދޫނި އެ ރަށަށް ބިސް އަޅާ ހަދަ އެވެ. އޭގެ އިތުރުން ރަށުގެ މޫދާ ގުޅިފައި އޮންނަ ކުޅި ކައިރީގައި، ދުނިޔެއިން ވެސް ނެތިދިއުމުގެ ބިރުހީވެފައިވާ ބައެއް ބާވަތުގެ މަހާއި ފަރުގެ ދިރުންތައް އާލާވެ އެވެ.\nފަރުކޮޅު ހިމާޔަތްކުރުމަކީ އެހެން މަގުސަދެއް ވެސް ސަރުކާރަށް ހާސިލްވި ނިންމުމެކެވެ. ހދ. ކުޅުދުއްފުށީ އެއާޕޯޓް ހަދަން އެ ރަށުގެ ކުޅިއަކާއި ޗަސްބިން ހިއްކުމުން ތިމާވެއްޓަށް ކުރި ނޭދެވޭ އަސަރުތަކުގެ ބަދަލުގައި، އެ ސަރަހައްދާ އެއްވަރުގެ ނުވަތަ އެއަށް ވުރެ ބޮޑު ސަރަހައްދެއް ހިމާޔަތްކުރަން ތިމާވެއްޓާ ބެހޭ މިނިސްޓްރީން އޮތީ ލަފާދީފަ އެވެ. އެހެންކަމުން އެގޮތުން ހިމާޔަތްކުރަން ފަރުކޮޅު ލިބުމަކީ އެ ނިންމުން "ފުރިހަމަވުން" ކަމަށް މިނިސްޓްރީން ގަބޫލުކުރެ އެވެ.\n"އަޅުގަނޑު ފާހަގަކޮށްލަން ބޭނުން ށ. ފަރުކޮޅަކީ މީގެ ކުރީ ދައުރުގައި އެއާޕޯޓު ހެދުމަށް ބަޔަކާ ހަވާލުކުރެވިފައިވާ ރަށެއް. ނަމަވެސް މިއީ ތިމާވެށީގެ ގޮތުން މުއްސަނދި ރަށަކަށް ވުމުން، އެއާޕޯޓު ހަދަން ބަޔަކަށް ދީފައި ވަނިކޮށް އީއައިއޭ [އެންވަޔަރަމެންޓަލް އިމްޕެކްޓް އެސަސްމެންޓް] މަރުހަލާގައި އަޅުގަނޑުމެން މި ވަނީ އެ ރަށުގައި އެއާޕޯޓް ހެދުން ހުއްޓުވާފައި،" ތޯރިގް ވިދާޅުވި އެވެ.\nމިނިސްޓަރު ތޯރިގް އިބްރާހިމް މީޑީއާ އާ ވާހަކަ ދައްކަވަނީ -- ފޮޓޯ: މިނިސްޓރީ އޮފް އެންވަޔަރަމެންޓް އެންޑް އެނާޖީ\nރަސްދޫ މަޑިވަރު: ކަނޑުގެ ދިރުންތައް ގިނަ\nރަސްދޫ މަޑިވަރަކީ އއ. ރަސްދޫގެ އިރުދެކުނުން އޮންނަ ކަނޑުއޮޅި އާއި އެ ކަނޑުއޮޅިއާ ކައިރީގައި އޮންނަ ފަރު ސަރަހައްދެވެ. މިއީ ބައިނަލްއަގުވާމީ ގޮތުން ވެސް ވަރަށް މަޝްހޫރު ޑައިވް ސްޕޮޓެކެވެ. ހާއްސަކޮށް ކާލިގަނޑު މިޔަރު އެންމެ ގިނައިން ފެންނަނީ މި ސަރަހައްދުންނެވެ.\nތިމާވެއްޓާ ބެހޭ މިނިސްޓްރީން ބުނާ ގޮތުގައި އަހަރުގެ ކޮންމެ ދުވަސްވަރެއްގައި ވެސް ކާލިގަނޑު މިޔަރު ފެންނަ މަދު ސަރަހައްދުތަކުގެ ތެރޭގައި، ރަސްދޫ މަޑިވަރު ހިމެނެ އެވެ.\nއޭގެ އިތުރުން އެންމަޑި، މާހުޅުނބު ލަނޑާ، ވެލާކަހަނބު ފަދަ ބޮޑެތި ދިރުންތައް ވެސް ރަސްދޫ މަޑިވަރުގައި އާލާވެފައިވެ އެވެ. އެހެންކަމުން ރާއްޖޭގެ ޓޫރިޒަމަށް ވެސް މިއީ މުހިންމު ސަރަހައްދެއް ކަމަށް ތިމާވެއްޓާ ބެހޭ މިނިސްޓްރީން ބުނެ އެވެ.\nރަސްދޫ މަޑިވަރު ސަރަހައްދުގައި މަޑިތަކެއް -- ފޮޓޯ: މިނިސްޓރީ އޮފް އެންވަޔަރަމެންޓް އެންޑް އެނާޖީ\nތިމާވެއްޓާ ބެހޭ މިނިސްޓްރީން ބުނާ ގޮތުގައި ދިގުލާބަދޫއަކީ ރާއްޖޭގައި ވަރަށް މަދުން ނޫނީ ނުފެންނަ ތަފާތު ވައްތަރުގެ ދިރޭތަކެތި އުޅޭ ރަށެކެވެ. ހާއްސަކޮށް ރަށް އުފެދިފައި އޮންނަ ގޮތުން ރަށުގެ ފަޅުތެރެއަށް ހުޅުވިފައި އޮންނަ "ކޯރު" ގައި ވަރަށް ގިނަ މަސްމަހާމެހި އުފެދި، ދިރުންތައް އާލާވެ އެވެ. އެގޮތުން މިޔަރާއި މަޑީގެ ބާވަތްތައް އެތަނުގައި ގިނައިން އުޅެ އެވެ.\nގުދުރަތީ ރީތިކަމާއި ދިރުންތަކުން ފުރިފައި އޮތް ގދ. ދިގުލާބަދޫ -- ފޮޓޯ؛ މިނިސްޓރީ އޮފް އެންވަޔަރަމެންޓް އެންޑް އެނާޖީ\nފަރެސްމާތޮޑާއާ އެއް ފަޅެއްގައި އޮންނަ މި ރަށުގެ ބޮޑު ބަޔަކީ ކުޅި އާއި ޗަސްބިމެވެ. ޚާއްސަކޮށް "ފިނިހަކަކުޅި" ފާހަގަކޮށްލެވެ އެވެ. ތިމާވެއްޓާ ބެހޭ މިނިސްޓްރީން ބުނީ ރާއްޖޭގައި ހިމާޔަތްކޮށްފައިވާ ބައެއް ދޫނިތަކާއި މޫދުގެ ދިރުންތައް އެ ތަނަށް ބިސް އަޅައި، ދިރުންތައް އާލާވާ ކަމަށެވެ.\nމިތަނުގެ "ކަނޑޫފަލުގައި ހެދޭ ބާވަތްތައް ކަމުގައިވާ ބޮޑަވަކި އަދި ރަނޑޫ ގަސްތަކަކީ މިހާރު ދިވެހިރާއްޖެއިން ނެތިދިޔުމުގެ ބިރު ހީވެފައިވާ އަދި އާލާކުރުމަށް ވަރަށް ޙާއްޞަ ކަމެއް ދެވޭ ގަސްތަކެކެވެ،" މިނިސްޓްރީން ނެރުނު ބަޔާނުގައި ބުނެފައިވެ އެވެ.\nދިގުލާބަދޫގައި އެއާޕޯޓެއް ހަދަން މި ސަރުކާރުން ސާވޭ ވެސް ކުރި އެވެ. އަދި ތިމާވެށި ހިމާޔަތްކުރުމުގެ މަސައްކަތްކުރާ ފަރާތްތަކުން އެކަމާ ވަރަށް ބޮޑަށް ދެކޮޅުހެދި އެވެ.\nއިތުރު ލިޔުންތައް އެންވަޔަރްމެންޓް މިނިސްޓްރީ އެންވަޔަރްމެންޓް މިނިސްޓަރު ހިމާޔަތްކޮށްފައިވާ ދޫނި އއ. ރަސްދޫ ށ. ފަރުކޮޅު ކުރީގެ މިނިސްޓަރު ތޯރިގް އިބްރާހީމް


Hithadhoo ihu bandharuge eggamu thoshilumah beynun vaa concrete galuge2vana shipment genesfi - AO News\nއައްޑޫ ސިޓީ ހިތަދޫ އިހުގެ ބަނދަރު ތަރައްޤީ ކުރުމުގެ މަޝްރޫޢުގެ ދަށުން، އެއްގަމުތޮށި ލުމަށް ބޭނުންވާ ކޮންކްރީޓް ގަލުގެ ދެވަނަ ޝިޕްމަންޓް އިއްޔެ ޕޮރޖެކްޓް ސައިޓަށް ގެނެސްފައިވާ ކަަމަށް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އިން ބުނެފިއެވެ.\nއެމްޓީސީސީން ބުނީ ޝިޕްމެންޓް ސައިޓަށް ގެންގޮސްފައިވަނީ މި މަހުގެ 29 ވަނަ ދުވަހު ކަމަށެވެ. ބާރު ސްޕީޑެއްގައި މި މަޝްރޫއުގެ މަސައްކަތް ކުރިއަށް ދާއިރު ބަނދަރު އެއްގަމުތޮށި ލުމަށް ބޭނުންވާ ކޮންކްރީޓް ބްލޮކް އެތުރުމުގެ މަސައްކަތް ފަށާފައިވަނީ މި އޮގަސްޓަމަހުގެ 20 ވަނަ ދުވަހުގައެވެ.\nހިތަދޫ އިހުގެ ބަނދަރު ތަރައްޤީ ކުރުމުގެ މަޝްރޫޢުގެ ދަށުން 234,297 ކިއުބިކް މީޓަރުގެ ސަރަހައްދެއްގެ ބަނދަރު ފުންކުރުމާއި، 800 މީޓަރުގެ ސަރަހައްދެއްގައި ބޭރުތޮށި ލުމާއި، 284 މީޓަރުގެ ސަރަޙައްދެއްގައި އެއްގަމުތޮށި ލުމުގެ މަސައްކަތް ހިމެނެއެވެ. އަދި 1420 އަކަ މީޓަރުގެ ސަރަހައްދެއްގައި ޕޭވްމަންޓް ހަދައި، ބަނދަރު ބައްތި އާއި ނެރުބައްތި ހަރުކުރުމުގެ މަސައްކަތްވެސް ހިމެނެއެވެ.\nމިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗާގެ ފަރާތުން އެމްޓީސީސީއާ ހަވާލުކޮށްގެން ކުރިއަށްގެންދާ އެ މަޝްރޫއަކީ 52.4 މިލިއަން ރުފިޔާގެ މަޝްރޫއެކެވެ.


މާޒީގެ ހަނދާންތައް އާވުމުން ކަރުނުން ދެލޯފުރެއެވެ. ލޯބިންއެކީ ހިއްސާވި ވަގުތުތައް މިހިނދަށް ހަނދާން ނައްތާލުމަށްފަހު ހިނިތުންވެލުން ނޫންގޮތެއް މިއަދަކުނެތެވެ. މާޒީގެ ހިމޭން ދުނިޔޭގެ ތެރެއަށް ގެނބިފައި އިންދާ ސިހިގެން ދިޔައީ ފޯނަށް އައި ލޮޅުންގަދަ ވައިބްރޭޝަންއާ އެކުގައެވެ. އާދުވަހަކަށް އަލިވިލުނުކަން އެނގުނީވެސް ދެނެވެ. ބަނަވެފައިވާ ދުނިޔެ އަލުން އަލިކޮށްލަދިން އުޖާލާ ފަތިހުގެ ވަގުތެވެ. ފޯން އަންލޮކް ކޮށްލުމަށްފަހު މެސެޖް ކިޔާލީމެވެ. “ޖަވާބަކަށް އިންތިޒާރު ކުރަމުން ކަލާގެ ހިޔަނިން ދުރަށް ނުދާނަން” އެވަގުތު ޔާނީގެ ތުންފަތް މައްޗަށް ރަކި ހިނިތުންވުމެއް ވެރިވިއެވެ. ހީވީ ފިނިފެންމަލެއް ފަތިހަށް ފަރިވެ ފޮޅިލިހެނެވެ. ނަމަވެސް އުފާވެރިކަން ދެމިހުރީ ކުޑަ ހިނދުކޮޅަކަށެވެ. އަނެއްކާވެސް މާޒީ ހަނދާންވެ ދެލޮލަށް ކަރުނަތައް ޖަމާވިއެވެ. ދިރިއުޅުމުގައި ޔާނީވެސް ލޯބި ބޭނުންވެއެވެ. ނަމަވެސް ލޯތްބަކީ ޔާނީއަށް ކެހިވެރި އެއްޗަކަށް ވަނީ ވެފައެވެ. އެހެންވެ އަނެއްކާވެސް އެހެން މީހެއްދެކެ ލޯބިވާން ޔާނީ ފަސްޖެހެއެވެ. މެސެޖްކުރީ ޒައިދެވެ. ޔާނީއާ ޒައިދްއާ ދިމާވީ އިއްތިފާގަކުންނޭވެސް ބުނެވިދާނެއެވެ. ހަޔާތުގައި އިތުރު މީހަކު ނެތުމުން އެކަނިވެރިކަމުން މިންޖުވެ މާޒީގެ ހިތްދަތި ސަފްހާތައް ހިތުން ފިލުވާލުމަށްޓަކައި މީގެ ހަފްތާއެއް ކުރިން ޔާނީ ކުޅުދުއްފުއްޓަށް ދިޔައީ ކުރިއަށް ދެން ވާންއޮތީ ކިހިނެއްކަން ނޭނގޭ ހާލުގައެވެ. ކަންދިމާކުރި ގޮތުން ޒައިދްވެސް އޮފީސް ދަތުރެއްގައި އެދުވަސްކޮޅު ކުޅުދުއްފުއްޓަށް ދާން ޖެހުނެވެ. ޔާނީ ހުރީ އޭނަގެ ރައްޓެހި މިޝްކާގެ ގޭގައެވެ. އެގޭގައި އުޅެނީ މިޝްކާއާއި އޭނާގެ މައިންބަފައިން އެކަންޏެވެ. މިޝްކާގެ އާއިލާއަކީ ފުދޭވަރެއްގެ ތަނަވަސް ދިރިއުޅުމެއް އުޅެމުން އަންނަ އާއިލާއެކެވެ. މެންދުރުގެ ހޫނުގަދަ ވަގުތެވެ. މިޝްކާގެ ބައްޕަގެ ރައްޓެއްސެއްގެ ދަރިއެއް ކާން އަންނާތީވެ ބަދިގެ ތެރޭގައި ވަރަށް އަވަދިނެތި މެންދުރުގެ ކެއްކުމުގައި މިޝްކާގެ މަންމަ ޒާހިޔާ އުޅެމުން ދިޔައެވެ. މިޝްކާއާ ޔާނީވެސް ޒާހިޔާއަށް އެހީތެރިވުމުގައި ހަރަކަތްތެރި ވަމުން ދިޔައެވެ.\n“ދަރިފުޅާ މިޝްކާ! ދޭބަލަ ފެންބަނޑިޔަލެއް ހިފައިގެން އަންނަން. މަންމަ މިއަދު ހަނދާންނެތިގެން ފެން ނުގެނެވި މިހުރީ” ހުސްވެފައިވާ ބަނޑިޔާ ދިއްކޮށްލަމުން ޒަހިޔާ ބުނެލިއެވެ. “މަންމާ އަހަރެން މިއުޅެނީ މަސްފިހަން ވެގެން، ޔާނީއަށް ދެވިދާނެތަ”؟ މޭޒުމަތީގައި ހުރި ލޮނުމިރުސްތަށި ނަގަމުން މިޝްކާ އޭނާގެ އެކުވެރިޔަ ގާތު އަހާލިއެވެ. އެވަގުތު އާއެކޭ ބުނުމުގެ ގޮތުން ޔާނީ ބޯޖަހާލީ ހިނިތުންވެލަމުންނެވެ. އަވިގަދަ ކަމުން މަގުމަތީގައި މާގިނަ ބަޔަކު ނުކުމެއެއް ނޫޅެއެވެ. މަޑުހިނގުމެއްގައި ގޮސް ޔާނީ މިސްކިތުގެ ތެރެއަށް ބަނޑިޔަލަަށް ފެން ފުރަން ފެށިއެވެ. އެއަށްފަހު ވަރަށް ފަރުވާތެރިކަމާއެކު ބަނޑިޔާ ކިހިލި ޖަހާލައިގެން ނުކުތެވެ. އެވަގުތު ޖެހިގެންއޮތް ގޯޅިން ނުކުތް ޒުވާނާގެ ގައިގައި ޖެހިފައި ފެންބަނޑިޔާ ނުވެއްޓުނީވެ ހަމަ ކިރިޔާއެވެ. ޔާނީއަށް ބޭއިޚްތިޔާރުގައި ހަޅޭލަވައި ގަނެވުނެވެ. ވީތަދެއްގެ ބޮޑުކަމުންކަންވެސް ނޭނގެއެވެ. “ތަންކޮޅެއް ބަލަލައިގެން އުޅެބަލަ” އެވަގުތު ކުރިމަތީގައި ހުރި ޒުވާނާގެ އަޑުއިވިފައި ޔާނީ އިސްއުފުލާލީ އޭނައަށް ރައްދު ދިނުމަށެވެ. ނަމަވެސް ކަޅިޖަހާނުލާ ބަލަހައްޓައިގެން ހުރެވުނީ ކުރިމަތިން މިފެންނަނީ ހުވަފެނެއްބާއޭ ހީވެހުރެއެވެ. އަންހެންކުދިން ފިދާވާފަދަ ރީތި ފިރިހެންވަންތަ ޒުވާނެކެވެ. ހުދުކުލައިގެ އަތްދިގު ގަމީހަކާއި ކަޅު ޖީންސެއް ލައިގެން ހުރިއިރު އަތުކުރިން މައްޗަށް އޮޅާލާފައި ހުރުމުން މުލައްދަނޑީގެ ބޮޑުބައެއް ފެންނަން ހުއްޓެވެ. އާދައިގެ ވަރަކަށް ދިގުވެފައި ހުރި ތުނބުޅީގެ ސަބަބުން އޭނާގެ ފިރިހެންވަންތަކަން އިތުރަށް ދައްކުވައިދެއެވެ. އެބޮޑު އަޅިކުލައިގެ ދެލޮލުގެ ޖާދޫގައި ޖެހިފައި ބަލަންހުރެވުނީ ކިހާއިރަކު ކަމެއްވެސް ނޭނގުނެވެ. “ހެލޯ؟” ދެވަނަ ފަހަރަށްވެސް ވާހަކަ ދެއްކީ އެޒުވާނާއެވެ. އެއާއެކު ޔާނީ ސިހުނެވެ. އަނގައިން އެންމެ ބަހެއްވެސް ނުބުނެ ޔާނީ ހިނގައިގަތެވެ. ކަންތައް ކުރެވުނު ގޮތުން ލަދުންހުރެއެވެ.\nއެވަގުތު އޭނާ ޔާނީގެ އަތުގައި ހިފިއެވެ. ކުއްލީއަކަށް ޔާނީގެ ދެލޯ ބޮޑުވެ ހުއްޓުންއެރީ ކުއްވެރިއެއް ފަދައިންނެވެ. ސުވާލުން ފުރިގެންވާ މޫނަކައިގެންނެވެ. “ކުށެއް ކުރެވުމުން މައާފަށް އެދުންވެސް އެއީ އޮންނަ ކަމެއް” މިހެން ބުނުމާއެކު ޔާނީ އަށް އެޒުވާނާއާ ދިމާލަށް ބަލާލެވުނެވެ. އެވަގުތު ދެމީހުންގެ ހަތަރުކަޅި ހަމަވިއެވެ. ޔާނީ އިތުރަށް ލަދުގަތެވެ. އަދި ވަރަށް އުނދަގުލުން ސޮރީއޭ ބުނެލިއެވެ. އޭރުވެސް ހިތް ހީވަނީ ބޭރަށް ނުކުމެދާނެ ހެންނެވެ. ޔާނީ ހާސްވެގެން އުޅޭތަން ފެނިފައި ޒައިދް އަށް ހެވުނެވެ. “އިޓްސް އޯކޭ! ބައެއްފަހަރު އެހެންވެސް ވާނެ. އަހަންނަށް ކިޔަނީ ޒައިދް، ތިކުއްޖާއަށް ކިޔަނީ ކޮންނަމެއް؟” ޒައިދް އަމިއްލައަށް ތައާރަފް ވެލިއެވެ. އެހިނިތުންވުން ފެނިފައި ކޮންމެ އަންހެން ކުއްޖަކުވެސް ދީވާނާ ވާނެކަން ކަށަވަރެވެ. ހާސްވެފައި ހުރިލެއް ބޮޑުކަމުން ޔާނީ އަވަސް އަވަހަށް އެތަނުން ދިޔައެވެ. ސުވާލުގެ ޖަވާބު ނުލިބުމުން ޒައިދް ކުޑަކޮށް މާޔޫސްވިއެވެ. ނަމަވެސް ހިނިތުންވެލަމުން ބޮލުގައިއޮތް ރޭބަން އައިނު ނަގާ އަޅާލިއެވެ. ނަންނުބުނެ ތިޔަހެން ދިޔަޔަސް ހިތް އެދެންޏާ ހޯދާނަމޭ ބުނާފަދަ އުސޫލަކުންނެވެ.\nPingback: ވާހަކަ: ފުރާނަ އެދެނީ ހަމައެކަނި ކަލާޔަށްޓަކައި | Ziyaarah\nއޭޕްރީލް 14, 2015 at 11:40 am\nވާހަކައިގެ ފެށުން ވަރަށް ހިތްގައިމު އަދި ވާހަކައިގައި އުޅޭމީހުން ކިޔާދޭގޮތް ވަރަށް ކަމުދޭ. ނިމެންދެން ކިޔަން ހިތުލައިގެން މިހުރީ.\nއޭޕްރީލް 12, 2015 at 2:52 pm\nވާހަކަ ފަށާފައިވާ ގޮތް ވަރަށް ފުރިހަމަ. އެހެންނަމަވެސް ވާހަކައިގެ މިބައި ވަރަށް ވަރަށް ކުރު. ހަފްތާގެ ދެ ދުވަހު ވާހަކަ ގެނެސްދޭ އިރު މިއަށްވުރެ ދިގުކޮށް ގެނެސްދިނީމަ ކިއުންތެރިން ވަރަށް އުފާވާނެ. މި ވާހަކައިގެ ދެވަނަ ޕާޓް އަށް އިންތިޒާރު ކުރަން. 🙂


Recipe: Valhoamas Bajiya - Vaguthu\nރެސިޕީ: ވަޅޯމަސް ބަޖިޔާ\nކޮށާފައިހުރި ވަޅޯމަސް ފިޔާ (ކޮށާފައި)4މޭޒުމަތީ ސަމުސާ ކުކުޅު ހަވާދު3ފޮނި ތޮށި (3 އިންޗި ހުންނަވަރު) ¼ މޭޒުމަތީ ސަމުސާ ކާފޫރު ތޮޅި (ހިމުންކޮށް މުގުރާފައި)3ރާނބާ ފަތް (3 އިންޗި ހުންނަވަރު) 1 ގިތެޔޮ މިރުސް 2½ މޭޒުމަތީ ސަމުސާ ހަކުރު ލޮނު2ޖޯޑުފުއް ތެޔޮ\nފުރަތަމަ ފިޔާ، ހަކުރު، ރާނބާފަތް އަދި ފޮނި ތޮށި ކުޑަ ތެޔޮފޮދެއްގައި ވަޅޯ ކޮށްލާށެވެ. އެއަށްފަހު ވަޅޯމަސް، މިރުސް. ކުކުޅު ހަވާދު، ހިމުންކޮށް މުގުރާފަހުރި ކާފޫރު ތޮޅި އަދި ލޮނު އެޅުމަށްފަހު ރަނގަޅަށް އެއްކޮށްލާށެވެ. އެއަށްފަހު ތައްޔާރުކުރި މަސްގަނޑުގެ ތެރެއިން ރާނބާފަތާއި ފޮނި ތޮށި ވަކިކޮށްލާށެވެ. ދެން ރޮށި ފިހަން ފުއް މޮޑޭ ގޮތަށް ފުއް މޮޑޭށެވެ. ރޮށި ގޮތަށް ދަންމާ ކޮންމެ ރޮށްޓެއް4ފަޅިއަށް ކަފާލާށެވެ. އެއަށްފަހު ކޮންމެ ރޮށްޓަކަށް މަސްކޮޅެއް ލުމައްފަހު ތިނެސްކަނަށް ވާގޮތައް ދަމާލާށެވެ. ނުވަތަ ބަޖިޔާ ތައްގަނޑުން ހަދާލާށެވެ. ތަވާ އުނދުންމައްޗަށް އުދާފައި ތެޔޮ ކެކިގަތީމައި ބަޖިޔާ ތެލުލާށެވެ.\nހުކުރު ދުވަހަށް ހާއްސަ ކުކުޅު ބިރިޔާނި\nރެސިޕީ: ޗޮކްލެޓް ކޭކް\nރެސިޕީ: ސްޓްރޯބެރީ މަފިން\nއޭޕްރީލް 26, 2020 11:54\n"ކޮށާފައިހުރި ވަޅޯމަސް ފިޔާ (ކޮށާފައި) " ކޮށާފައި ހުރި ތަކެތި އަނެއްކާ ކޮށާނީ ކިހިނެއް،ވަޅޯމަސް ފިޔާ އަޅންވީ ކިހާވަރެއްކަމެއްވެސް ނޭގުނު އަޅެފަހެ މި ލިޔުއްވާ ބޭފުޅަކު ލިޔުއްވޭ އެއްޗަކާމެދު ވިސްނަވާލައްވާފަ ލިޔުއްވާނަމަ ކިޔަ ކިޔާ ވަރުބަލިވި އިރުވެސް ނޭގުނު ފިޔާ މަސް އަަންވީ ވަރެއް. މިކަހަލަ ރެސިޕީ ނުގެނެސް ދެއްވުން އެދި އާދޭސް ދަންނަވަން\nއޭޕްރީލް 26, 2020 22:48\nއޭޕްރީލް 27, 2020 02:17\nއަހަރެމެން ގޭގައި ބަޖިޔާ ހަދަނީ ކުރީ ދުވަހު ބާކީ ވެފަ ހުންނަ ރޮށީގަ. ވަކި ތަފާތެއް ނުހުރޭ\nއޭޕްރީލް 29, 2020 12:39\nކޮށާފަ ހުރި އެއްޗެއް ކޮށާކަށް ބުނެފައެއްނެތް. ކަލޭ ލޯ އަވަރީތަ؟


Sharuthakaa eku Iran ge theyo tanker dhookollan ebbasvejje | Mihaaru\nސުޕަ ޓޭންކަރު ގްރޭސް 1 ޖިބްރޯލްޓާގެ ބޭރުގައި. --ފޮޓޯ:އޭއެފްޕީ\nޝަރުތަކާ އެކު އީރާނުގެ ތެޔޮ ޓޭންކަރު ދޫކޮށްލަން އެއްބަސްވެއްޖެ\n14 ޖުލައި 2019 - 11:194comments\nއިނގިރޭސި ވިލާތުގެ މެޑިޓެރޭނިއަން ޓެރިޓަރީއެއް ކަމަށްވާ ޖިބްރޯލްޓާގެ ބޭރުން މި މަހު ކުރީކޮޅު ސުޕަ ޓޭންކަރު ގްރޭސް 1 ހިފެހެއްޓީ އިނގިރޭސި ސިފައިންގެ އެހީގަ އެވެ. ޓޭންކަރު ހިފެހެއްޓީ ޔޫރަޕުން އަޅާފައިވާ ދަތިކުރުމުގެ ފިޔަވަޅުތަކާ ޚިލާފަށް ސީރިއާ އަށް ތެޔޮ އުފުލާތީ އެވެ. ސީރިއާ އަށް ތެޔޮ އެތެރެ ކުރުން ޔޫރަޕުން ވަނީ 2011 ވަނަ އަހަރުން ފެށިގެން މަނާކޮށްފަ އެވެ. އެކަމަކު ސީރިއާ އަށް ތެޔޮ ގެންދިޔަ އެއްވެސް އުޅަނދެއް މީގެ ކުރިން ކަނޑުމަތިން ހިފަހައްޓައިފައެއް ނުވެ އެވެ.\nއީރާނުން ދަނީ ޓޭންކަރު ދޫކޮށްލަން ގޮވާލަމުންނެވެ. އަދި އެއީ ސީރިއާ އަށް ގެންދާ ތެޔޮ ނޫން ކަމަށް ވަނީ ބުނެފަ އެވެ.\nހަންޓް އިއްޔެ ކުރެއްވި ސިލްސިލާ ޓްވީޓްތަކެއްގައި ވިދާޅުވީ އީރާނުގެ ޚާރިޖީ ވަޒީރު ޖާވަދް ޒަރީފްއާ އެކު ބިނާކުރަނިވި މަޝްވަރާތަކެއް ފޯނުންކޮށްފައިވާ ކަމަށެވެ.\nސުޕަ ޓޭންކަރު ގްރޭސް 1 އާ އުޅަނދެއް ކައިރި ކުރަނީ. --ފޮޓޯ:އޭއެފްޕީ\n"ޚާރިޖީ ވަޒީރު (ޒަރީފް) އަށް އަޅުގަނޑު ދެންނެވިން ކަންބޮޑުވަނީ ތެޔޮ ގެންދާ ގައުމާ މެދު ކަމަށް. ތެޔޮ ބަރުކުރި ގައުމެއް ނޫން ކަމަށް. ޓޭންކަރުގައި ހުރި ތެޔޮ ގެންދަނީ ސީރިއާ އަށް ނޫންކަމުގެ ޔަގީންކަން ދިނުމުން ޓޭންކަރު ދޫކޮށްލެވިދާނެ. އެކަމަކު އެއީ ޖިބްރޯލްޓާ ކޯޓުގެ މަރުހަލާތަކަށް ފަހު،،" ހަންޓް ޓްވީޓް ކުރެއްވި އެވެ.\nޖިބްރޯލްޓާގެ ސުޕްރީމް ކޯޓުން ނެރެފައިވާ އަމަރެއްގެ ދަށުން ޓޭންކަރު މިހާރު ވަނީ 14 ދުވަހަށް ހިފަހައްޓައިފަ އެވެ.\nއީރާނުން ބުނެފައި ވަނީ ޓޭންކަރު ހިފަހައްޓަން އެހީވެފައި ވަނީ އެމެރިކާ އިން ކަމަށެވެ. ދެހާސް ފަނަރަ ވަނަ އަހަރުގެ ނިއުކްލިއާ އެއްބަސްވުމުން އެމެރިކާ ވަކިވުމަށް ފަހު، އެ ގައުމުން ވަނީ އީރާނާ ދެކޮޅަށް ދަތިކުރުމުގެ ފިޔަވަޅުތައް އަޅައިފަ އެވެ. އެކަމަކު ޔޫރަޕުގެ ގައުމުތަކުން އީރާނާ ދެކޮޅަށް ދަތިކުރުމުގެ ފިޔަވަޅު އަޅައިފައި ނުވި ނަމަވެސް، ސީރިއާ އަށް ތެޔޮ އެތެރެ ކުރުން އޮންނަނީ މަނާކޮށްފަ އެވެ.\nޖިބްރޯލްޓާގެ ޕާލަމެންޓުގައި ވާހަކަ ދައްކަވަމުން ޗީފް މިނިސްޓަރު ފަބިއަން ޕިކާޑޯ ވިދާޅުވީ 2.1 މިލިއަން ފީފާ ތެޔޮ ހުރި ކަމަށް ބެލެވޭ ޓޭންކަރު ހިފެހެއްޓީ އެއްވެސް ގައުމަކުން އަންގައިގެން ނޫން ކަމަށެވެ. ޖިބްރޯލްޓާ ފުލުހުން ބުނީ ޓޭންކަރުން ހިފެހެއްޓި ހަތަރު ފަޅުވެރިން ދޫކޮށްލާފައިވާ ކަމަށެވެ. އޭގެ ތެރޭގައި ކެޕްޓަނާއި ޗީފް އޮފިސަރު ވެސް ހިމެނެ އެވެ. އެކަމަކު އެ މީހުންގެ ތަހުގީގު ކުރިއަށްދާ ކަމަށް ފުލުހުން ބުނެފައިވެ އެވެ.\nޝިޕިން ޑޭޓާ ދައްކާ ގޮތުން ޕެނަމާގައި ރަޖިސްޓްރީކޮށްފައިވާ 300،000 ޓަނުގެ ގްރޭސް 1 އަކީ ސިންގަޕޫރުގެ ކުންފުންޏެއް ކަމަށްވާ އައި-ޝިޕިން މެނޭޖްމަންޓް ޕްރައިވެޓް ލިމިޓެޑުން އޮޕަރޭޓް ކުރާ ޓޭންކަރެކެވެ. ދިގު މިނުގައި 330 މީޓަރު (1،000 ފޫޓު) ހުންނަ ޓޭންކަރުން ދެ މިލިއަނަށް ވުރެ ގިނަ ފީފާ ތެޔޮ އުފުލެ އެވެ.


June 02, 2017 3\nއޭޝިއާ މުބާރާތުގެ ކުރިން އެއް މަސް ދުވަހުގެ ކޭމްޕެއް\nކުރިއަށް އޮތް އޭޝިއަން އެތުލެޓިކްސް ޗެމްޕިއަންޝިޕަށް ތައްޔާރުވުމަށް ގައުމީ އެތުލެޓިކްސް ސްކޮޑް އެއް މަސް ދުވަހުގެ ތަމްރީން ފުރިހަމަކުރުމަށް އިންޑިއާގެ ބެންގަލޫރަށް އިއްޔެ ފުރައިފި އެވެ.\nޒުވާން ނާއިލް އޭޝިއާގެ ޔޫތު މުބާރާތުގެ ސެމީ އަށް\nތައިލެންޑުގައި ކުރިއަށްދާ އޭޝިއަން ޔޫތު އެތުލެޓިކްސް ޗެމްޕިއަންޝިޕުގެ 400 މީޓަރު ދުވުމުން ރާއްޖޭގެ އުއްމީދީ ދުވުންތެރިޔާ މުހައްމަދު ނާއިލް ސެމީ ފައިނަލުން ފުރުސަތު ހޯދައިފި އެވެ.\n200 މީޓަރު ދުވުމުން ވެސް ސާއިދު ފައިނަލަށް\nއިސްލާމިކް ސޮލިޑާރިޓީ ގޭމްސްގެ 200 މީޓަރު ދުވުމުން ވެސް ރާއްޖޭގެ އެންމެ ބާރު ދުވުންތެރިޔާ ހަސަން ސާއިދު ފައިނަލުން ޖާގަ ހޯދައިފި އެވެ.\n200 މީޓަރު ދުވުމުން ސާއިދާއި ސަރީސް ސެމީ އަށް\nއަޒަރުބައިޖާނުގެ ބަކޫގައި ކުރިއަށްދާ އިސްލާމިކް ސޮލިޑާރިޓީ ގޭމްސްގެ 200 މީޓަރު ދުވުމުން ރާއްޖޭގެ ހަސަން ސާއިދާއި ސަރީސް އަހުމަދު ސެމީ ފައިނަލުން ފުރުސަތު ހޯދައިފި އެވެ.\nރެކޯޑަށް އަމާޒުކޮށް ސިފައިންގެ ޓީމު ކޭއެލް މެރެތަނަށް\nނޭޕާލުގައި ވަރުގަދަ ތަމްރީންތަކެއް ފުރިހަމަ ކުރުމަށް ފަހު، ގައުމީ މެރެތަން ރެކޯޑް މުގުރާލުމަށް އަމާޒުކޮށް ދިވެހި ސިފައިންގެ ކްލަބުގެ ދުވުންތެރިންގެ ޓީމެއް މެލޭޝިއާގެ ސްޓެންޑަޑް...\nސޮލިޑާރިޓީ ގޭމްސް: 100 މީޓަރުން ސާއިދު ސެމީ އަށް\nއިސްލާމިކް ސޮލިޑާރިޓީ ގޭމްސްގެ 100 މީޓަރު ދުވުމުން ރާއްޖޭގެ ހަސަން ސާއިދު ސެމީ ފައިނަލުން ޖާގަ ހޯދައިފި އެވެ.\nހާފް މެރެތަން ރެކޯޑް ޝިފާޒް މުގުރާލައިފި\nއަހުމަދު ޝަރަފް ގާއިމްކޮށްފައިވާ ގައުމީ ހާފް މެރެތަން ދުވުމުގެ ރެކޯޑް ހަތް ސިކުންތުގެ ފަރަގަކުން ޝިފާޒް މުހައްމަދު މުގުރާލައިފި އެވެ.\nޖޫނިއާ އެތުލެޓިކްސް މުބާރާތް އައްޑޫގައި\nމި އަހަރުގެ މަކީޓާ އެޓޯލް ޖޫނިއާ އެތުލެޓިކްސް މުބާރާތް މާޗު މަހުގެ 20 އިން 23 އަށް ސ. ހިތަދޫގައި ބާއްވަން އެތުލެޓިކްސް އެސޯސިއޭޝަނުން ނިންމައިފި އެވެ.\n18 އަހަރުވީ 10 ކިލޯމީޓަރުގެ ރެކޯޑް މުގުރާލައިފި\nދުވުމުގެ ތެރެއަށް ނުކުތްތާ އެންމެ ފަސް މަސް ދުވަހުގެ ތެރޭގައި، ރާއްޖޭގެ 18 އަހަރުވީ 10 ކިލޯމީޓަރު ދުވުމުގެ ގައުމީ ރެކޯޑް ރާއްޖޭގެ ގައުމީ ޓީމުގެ ދުވުންތެރިޔާ ޒައިދު ޝަރީފް މުގުރާލައިފި އެވެ.\nސާއިދުގެ ކުރިމަތީގައި އޭޝިއާ އަދި ވޯލްޑް ޗެމްޕިއަންޝިޕް\nމި އަހަރުގެ ވޯލްޑް އެތުލެޓިކްސް ޗެމްޕިއަންޝިޕަށް ކޮލިފައިވުމަށާއި އޭޝިއާގެ މުބާރާތެއްގެ ފައިނަލުން ޖާގަ ހޯދުމުގެ އުއްމީދުގައި ރާއްޖޭގެ އެއް ވަނަ ދުުވުންތެރިޔާ ހަސަން ސާއިދު ތަމްރީން ހެދުމަށް ޖެމެއިކާ އަށް ފުރައިފި އެވެ.\nއަފާގެ ކާމިޔާބީ އެމްޕީއެލް އިން ފާހަގަކޮށްފި\nރާއްޖޭގެ މި އަހަރުގެ އެންމެ މޮޅު އަންހެން އެތުލީޓުގެ މަގާމް ހާސިލްކުރި އަފާ އިސްމާއިލް ހޯދަމުން އަންނަ ކާމިޔާބީގެ އަގު، އޭނާ ވަޒީފާއަދާކުރާ މޯލްޑިވްސް ޕޯޓްސް ލިމިޓެޑް (އެމްޕީއެލް) އިން ވަޒަންކޮށްފި އެވެ.\nފަސް ކިލޯމީޓަރުގެ ރެކޯޑް އޮތީ ނަސީރު އަތުގައިތަ؟\nދިރާގު ރޯޑް ރޭހުގެ ފަސް ކިލޯމީޓަރުގެ ދުވުން 16:31 މިނިޓުން ނިންމައިގެން ހުސެން ފަޒީލް ހަދާފައިވާ ރެކޯޑަށް ވުރެ އަަވަހަށް ފަސް ކިލޯމީޓަރު ދުވެފައި އޮންނާނެ ކަމަށް ބުނެ، ކުރީގެ ދުވުންތެރިޔާ ނަސީރު އިސްމާއިލް، އެތުލެޓިކްސް އެސޯސިއޭޝަނަށް ސެޓްފިކެޓެއް ހުށަހަޅައިފި އެވެ.\nސިފައިންގެ މެރެތަން ޓީމަށް ނޭޕާލުގެ ގައުމީ ކޯޗު\nއަންނަ ޖެނުއަރީ މަހު ދުބާއީގައި ބާއްވާ ސްޓޭންޑަޑް ޗާޓަޑް މެރެތަންގައި ވާދަކުރާ މޯލްޑިވްސް ނެޝަނަލް ޑިފެންސް ފޯސް (އެމްއެންޑީއެފް) ގެ ޓީމުގެ ކޯޗަކަށް ނޭޕާލުގެ ގައުމީ އެތުލެޓިކްސް ކޯޗު ހަމަޖައްސައި ފަރިތަކުރުންތައް ފަށައިފި އެވެ.\nއެތުލެޓިކްސް ޓްރެކުގެ 75 ޕަސެންޓް ނިމިއްޖެ\nހުޅުމާލޭގައި ސަރުކާރުން ތަރައްގީކުރަމުން އަންނަ ބައިނަލްއަގްވާމީ އެތުލެޓިކްސް ސިންތެޓިކް ޓްރެކުގެ 75 ޕަސެންޓް މަސައްކަތް ނިމިއްޖެ އެވެ.\nޝައްމޫންގެ ހުނަރާއި ކާމިޔާބީތައް ފަރުދާވެފައި\nރާއްޖޭގެ އެންމެ މޮޅު އެތުލީޓޭ ބުނެފި ނަމަ ގިނަ ބަޔަކަށް ސިފަކުރެވިގެންދާނީ މަޝްހޫރު ދުވުންތެރިއެކެވެ. އެކަމަކު ހަގީގަތަކީ ގައުމީ އެތުލެޓިކްސްގެ މުބާރާތުގެ 26 އަހަރުވީ ތާރީހުގައި މުބާރާތުގެ އެންމެ ކާމިޔާބު އެއް އެތުލީޓުގެ ގޮތުގައި ހުރީ ޝޮޓްޕުޓާއި ޑިސްކަސް އަދި ޖެވެއިލިން އުކާ ފީލްޑް އެތުލީޓެއް ކަމެވެ. ގައުމީ މުބާރާތުގައި 16 އަހަރު...\nކަސްރަތު އިންސްޓްރަކްޓަރު އެންމެން ހައިރާންކޮށްލައިފި!\nއުމުރަކީ 41 އަހަރެވެ. ޕްރޮފެޝަނަލް ކަސްރަތު އިންސްޓްރަކްޓަރު ދުވަން އަންނަނީ ހަފުތާއަކު ތިން ދުވަހެވެ. އެކަމަކު ގައުމީ ޕޫލުގައި ހިމެނޭ ޒުވާން ދުވުންތެރިންގެ މައްޗަށް، މަރިޔަމް އަބްދުލްކަރީމް (މަރީ) މި ވަނީ ކުރި ހޯދައިފަ އެވެ. ތިން ރަން މެޑަލާ އެކު ގައުމީ މުބާރާތުގެ އެއް ވަނަ އަންހެން އެތުލީޓުގެ މަގާމް ހޯދައި އަރަމުން އަންނަ ޒުވާން...\nއަނިޔާއަކާ އަނިޔާއެއް: ފަޒީލް ހިތްވަރު ސާބިތުކޮށްދީފި!\n"އަޅުގަނޑުގެ ފޮތުގައި ނޯންނާނެ ގިވް އަޕް ކުރުމެއް. އަބަދުވެސް ކުރިއަށް ދާނީ،"\nއެންމެ މޮޅު އެތުލީޓުންނަކީ ޝައްމޫނާއި މަރީ!\nއެއް ވަނަ އެތުލީޓުގެ ރޭސް ކާމިޔާބުކުރާނީ ކާކު؟\nސާއިދާއި އަފާ ހައްގު މަގާމަށް، ފަޒީލް ކުރިއަށް!


BREAKING | Covid-19: Mexico In Ithuru 1506 Meehaku Maruvejje - Vaguthu\nކޮވިޑް-19: މެކްސިކޯއިން އިތުރު 1506 މީހަކު މަރުވެއްޖެ\nދުނިޔޭގެ އެކި ހިސާބުތަކުގައި މިވަގުތު ހަލުވި ކަމާއި އެކީ ފެތުރެމުން އަންނަ ކޮވިޑް-19 ޖެހިގެން މެކްސިކޯއިން އިތުރު 1،506 މީހަކު މަރުވެއްޖެއެވެ.\nއެގައުމުން އިތުރު 1،506 މީހަކު މަރުވެފައިވާއިރު، އިއްޔެވެސް އެގައުމުން މި ބަލި ޖެހިގެން 1،623 މީހަކު ވަނީ މަރުވެފައެވެ. މިހާތަނަށް އެގައުމުން މި ބަލި ޖެހިގެން މަރުވި މީހުންގެ އަދަދު ވަނީ 155,145 އަށް އަރާފައެވެ.\nއެގައުމުން މިހާތަނަށް އެންމެ ގިނަ ބަޔަކު އެއް ދުވަސްތެރޭ މަރުވެފައިވާ ކަމަށް ހާމަ ކޮށްފައިވަނީ މި މަހުގެ 22 ވަނަ ދުވަހުއެވެ. އެދުވަހު އެގައުމުން 1.803 މީހަކު ވަނީ ބަލި ޖެހިގެން މަރުވެފައެވެ.\nމެކްސިކޯއަކީ ހަތަރު ވަނަ އަށް އެންމެ ގިނަ ބަޔަކު ކޮވިޑް-19 ޖެހިގެން މަރުވި ގައުމެވެ. އަދި އެހެން ގައުމުތަކާ ބަލާފައި މެކްސިކޯގައި މަރުވާ ރޭޓް އުޅެނީ ވަރަށް ބޮޑަށް މަތީގައެވެ.\nދުނިޔޭގެ އެކިކަންކޮޅުތަކުގައި ހަލުވިކަމާ އެކު، ކޮވިޑް-19 ފެތުރެމުން އަންނަ އިރު، މެކްސިކޯއަކީ ބަލި އެންމެ ބޮޑަށް ފެތުރިފައި އޮތް އެއް ގައުމެވެ. އެ ގައުމުގައި ބަލި ފެތުރުން މިހާތަނަށް އައިއިރު ކޮންޓްރޯލް ކުރެވިފައެއް ނުވެއެވެ.\nއެގައުމުން އިތުރު 18,670 މީހަކު މި ބައްޔަށް ފައްސިވެފައިވެ ޖުމްލަ ބަލި ޖެހުނު މީހުންގެ އަދަދު ވަނީ 1,825,519 އަށް އަރާފައެވެ. އެގައުމުން މި ބަލި ޖެހިގެން 1,376,073 ރަނގަޅުވެފައިވާއިރު، 294,301 މީހަކަށް އަންނަނީ ފަރުވާ ދެމުންނެވެ. އޭގެ ތެރެއިންވެސް 5,692 މީހަކަށް ފަރުވާ ދެމުން އަންނަނީ ހާލު ބަލި ވެގެން ނުވަތަ އައީސޫގައެވެ.


Kunikothalhuthakugai ukailan nereythakethi hothaa thakah, mikan huhttuvaidhehvvaa! - One Online\nކުނި ކޮތަޅުތަކުގައި އުކައިލަން ނެރޭތަކެތި ހޮޓާތަކަށް! މިކަން ހުއްޓުވައިދެއްވާ!\nމާޅޭ ގެއަކުން ނެރެފައިވާ ކުނިތަކެއް ޒުވާނަކު ހޮވަނީ: އެގޮތަށް ހޮވާ ކުނިތައް ވިއްކަން ނެރޭ --- ވަން ފޮޓޯ: އައުޒަމް\nބަނދަރުމަތީ ފިހާރަތަކާއި މާރުކޭޓު ގޮޅިތަކާއި ބައެއް ރެސްޓޯރެންޓްތަކުން އުކާލަން ނެރެފައިވާ އެކިއެކި ކާބޯތަކެތި ހޮވައިގެން ދަބަހަށް އަޅާތަން ފެނުމަކީ މިހާރު މާލޭގައި އާއްމު ކަމެކެވެ. ބޮޑުބައެއް ހަލާކުވެފައި ހުންނަ ތަރުކާރީ އާއި މޭވާ ފަދަ ތަކެތި ވެސް ހޮވައި ސާފުކޮށް ދަބަސްތަކަށް އަޅަ އެވެ. އެ މަސައްކަތުގައި އުޅެނީ މާރުކޭޓު ސަރަހައްދާއި މަގުތަކުގައި ނިދައި އުޅޭ ދިވެހިންނެވެ. އެއީ މުޅިންހެން މަސްތުވާތަކެތީގެ ވަބާގައި ޖެހިފައިވާ މީހުންނެވެ. އެ މީހުން އެގޮތަށް ގޮނޑުން ތަކެތި ހޮވައި ސާފު ކުރަނީ ކީއްކުރަންތޯ ސުވާލު ކުރުމުން ދިނީ އުނދަގޫ ޖަވާބެކެވެ.\n"މި ވިއްކަނީ ހޮޓާތަކަށް،" ކުނި ވަށިގަނޑުން ހޮވާ ކާބޯތަކެއްޗަށް ހަދާގޮތް ބުނެދެމުން އެ މަސައްކަތް ކުރާ ދިވެހި ޒުވާނަކު ބުންޏެވެ.\nކެރެޓާއި ކެބެޖު ފަދަ އެއްޗެހި ހަލާކުވެފައިވާ ބައި ނަގައި އަނެއް ބައި އެ މީހުން ރައްކާކުރަނީ އެވެ. އެ މީހުން ބުނާގޮތުން އެ ސާފު ކުރިބައި އެ މީހުން ވިއްކަނީ މާލޭގައި ބިދޭސީން ހިންގާ ހޮޓާތަކަށެވެ.\n"ދިވެހިންނެއް ނޫން ބަންގާޅީން (އޭނާ ސިފަ ކުރީ ބިދޭސީން) ހިންގާ ތަންތަނުން މި ގަންނަނީ،" ކުނިން އާމްދަނީ ހޯދާގޮތް ކިޔައިދެމުން އޭނާ ބުންޏެވެ.\nމާޅޭ ގެއަކުން ނެރެފައިވާ ކުނިތަކެއް ޒުވާނަކު ހޮވަނީ: އެގޮތަށް ހޮވާ ކުނިތައް ވިއްކަން ނެރޭ --- ވަން ފޮޓޯ: މުހައްމަދު އައުޒަމް\nއެތަކެތި ވިއްކަނީ ކޮންކޮން ހޮޓާތަކަކަށްތޯ ތަކުރާރުކޮށް ސުވާލު ކުރުމުން ވެސް އޭނާ ޖަވާބެއް ނުދިނެވެ. ބުނިހާވެސް އެއްޗަކީ އެ ތަކެތި ގަންނަނީ ބިދޭސީން ހިންގާ ހޮޓާތަކަށް ކަމަށެވެ. މާލޭގައި އެ ނޫން ހޮޓަލެއް މަދު ވާނެ އެވެ. މުޅިންހެން ވެސް ބިދޭސީން ހިންގާ ތަންތަނެވެ.\nމާރުކޭޓުގައި ތަރުކާރީ ވިއްކާ ގޮޅިއެއްގެ ވެރިޔަކު "ވަން އޮންލައިން" އަށް ބުނިގޮތުގައި އުކާލާފައި ހުންނަ ތަރުކާރީ ފަދަ ތަކެތި ސާފުކޮށްގެން މަސްތުވުމަށް ފައިސާ ހޯދުމުގެ ބޭނުމުގައި ހޮޓާތަކަށް ވިއްކުމަކީ މިހާރު ހިނގަމުންދާ އާއްމު ކަމެކެވެ. އޭނާ ވެސް ބުނިގޮތުގައި އެފަދަ ތަކެތި ގަންނަނީ ބިދޭސީން ހިންގާ ހޮޓާތަކަށެވެ.\n"އެ މީހުން ގަންނާނެތާ ކެރެޓް ކިލޯއެއް ލިބޭ އަގަށް ވުރެ ތިން ގުނަ ހެޔޮކޮށް މި މީހުން ގެރެޓް ކިލޯއެއް ދޭނެ. މިތަނުން( ކުނިއަޅާތަނަށް އިޝާރާތް ކޮށްފައި) ނަގައިފައި. އެހެންވެ އެ ގަނެގެން އޭގެން އެ ތަކެތި ތައްޔާރު ކުރަނީ،" މާރުކޭޓުގައި ގޮޅި ހިންގާތާ 12 ވަރަކަށް އަހަރު ވެފައިވާ އެ ދިވެހި ވިޔަފާރިވެރިޔާ ބުންޏެވެ.\nއެކަމާ ގުޅޭގޮތުން މޯލްޑިވްސް ފުޑް އެންޑް ޑްރަގް އޮތޯރިޓީ (އެމްއެފްޑީއޭ) ގެ ސީނިއާ ސައެންޓިފިކް އޮފިސަރު ސާޖިދާ މުހައްމަދު ވިދާޅުވީ އެފަދަ ރިޕޯޓެއް އަދި ލިބިފައި ނުވާ ކަމަށެވެ.\nތަރުކާރީ އާއި މޭވާގެ އިތުރުން ބައެއް އެހެން ޕްރޮޑަކްޓްތައް ވެސް އުކާލަން ނެރެނީ އެއީ ކެއިންބުއިމަށް އެންމެ ރަނގަޅު ތަކެތި ކަމަށް ނުވާތީ އެވެ. އެތައް ކުންޏަކާ އެކު އެފަދަ ތަކެތި އުކާލާފައި ހުއްޓައި އެތަކެތި ހޮވައިގެން ކުނިވެފައިވާ ބައި ނަގައިގެން ވިޔަސް ވިއްކުމަކީ ނުރައްކާތެރި ކަމެކެވެ. އޭގެ ސަބަބުން ސިއްހީ އެތައް މައްސަލައެއް ކުރިމަތިވުމުގެ ބިރު އެބައޮތެވެ.\nމީހަކު މަގުމަތީގައި ހުރި ކުނިތަކެއް ހާވަނީ --- ވަން ފޮޓޯ: މުހައްމަދު އައުޒަމް\nމިފަދަ މައްސަލަތައް މީގެ ކުރިން ވެސް ވަނީ ފެންމަތިވެފަ އެވެ. އެގޮތުން ރިސޯޓްތަކުން ކެއްކުމަށް ބޭނުންކޮށް، އުކާލަން ތިލަފުއްޓަށް ގެންދާ ތެޔޮ ހަންހަން މާލެ ގެނެސް ހޮޓާތަކުގައި ކާބޯތަކެތި ތައްޔާރު ކުރަން ބޭނުން ކުރާ މައްސަލަ ކުރިން ވެސް ފެންމަތިވި އެވެ. އެއީ ތެލުގެ ހަރަދު ކުޑަކުރަން ބައެއް ހޮޓާތަކުން ކޮށް އުޅޭ ކަންކަމެވެ. އޭގެ ސަބަބުން ވެސް ސިއްހީ އެތައް މައްސަލައެއް ކުރިމަތިވުމުގެ ބިރު ބޮޑުވިއެވެ.\nއެހެން ކުނިތައް ވެސް ހޮވައި ވިއްކާ\nމާލޭގެ ގޭގެއިން އުކާލަން ނެރެފައި ހުންނަ ކުނިކޮތަޅުތައް ހޮވަން ދިވެހި ޒުވާނުންތަކެއް ތިބޭތަން މިހާރު އާއްމުކޮށް މަގުތަކުން ފެނެ އެވެ. އެ ކޮތަޅުތަކުގެ ތެރެއިން އެ މީހުންނަށް ބޭނުން ހިފޭ ޒާތުގެ އެއްޗެއް ހުރިތޯ ބަލައި ދަބަހަށް އަޅަނީ އެވެ. ބާވެ އުކާލަން ނެރެފައިވާ ފައިވާން ޖޯޑާއި އަތްދަބަހާއި ކުޑަކުދިން ކުޅޭ ސާމާނުތައް ފަދަ ތަކެތި އެ މީހުން އެއްކުރެ އެވެ.\nއޯކިޑްމަގުގައި ކުނި ހޮވަން ހުރި ޒުވާނެއްގެ ގާތު އެކަމާ ގުޅޭގޮތުން ސުވާލު ކުރުމުން ބުނީ ކޮވިޑް-19އާއެކު އޭނާގެ ވަޒީފާ ގެއްލިގެން ކުރާނެ އެހެން މަސައްކަތެއް ނެތުމުން އެކަން ކުރަނީ ކަމަށެވެ. އެގޮތަށް ކުނިކޮތަޅުތަކުން ހޮވާތަކެތި ނީލަން ފިހާރައިގައި ތިބޭ ބިދޭސީންނަށް ވިއްކުމުން ކޮންމެވެސް ވަރެއްގެ އާމްދަނީއެއް ލިބޭ ކަމަށް އޭނާ ބުންޏެވެ.\n"މިހެން ވިއްކައިގެން ދުވާލަކު 30 ނޫނީ 50 ރުފިޔާ ލިބޭ. އޭގެން މިކަނީ،" އެ ޒުވާނާ ބުންޏެވެ.\nއޭނާ ބުނިގޮތުގައި ނިދައި އުޅެނީ މާރުކޭޓް ސަރަހައްދުގަ އެވެ. ފާހާނާކޮށް އުޅެނީ ޕޭޓޮއިލެޓަށެވެ. ދެން ކުނި ވިއްކައިގެން ލިބޭ ފައިސާއިން ކާލެވޭ ވަރު ވާ ކަމަށް އޭނާ ބުންޏެވެ.\nގޮނޑުހޮވުމަކީ ކުރިންސުރެ މާލޭގައި އޮތް ކަމެކެވެ. ވެމްކޯއިން ކުނީގެ ކަންކަން މެނޭޖް ކުރަން ފެށި ހިސާބުން އެކަމަށް ހައްލެއް ލިބިގެން ދިޔަ އެވެ. ނަމަވެސް ކޮވިޑް-19އާއެކު ގޭގެއިން މަގުތަކަށް ކުނި ނެރެން ފެށުމާއެކު އަނެއްކާވެސް އެ މައްސަލަ މިއޮތީ ބޮޑުވެފަ އެވެ. އޭގެ އެންމެ ނުރައްކާތެރި ކަމަކީ އުކާލަން ނެރެފައި ހުންނަ ކާބޯތަކެތި ސާފުކޮށްގެން ހޮޓާތަކަށް ވިއްކާ މައްސަލަ އެވެ. އެއީ ބަލިތަކެއް ފެތުރެން އޮތް ނުރައްކާތެރި މަގެކެވެ. މިއީ ބަޔަކު ރިޕޯޓު ނުކުރި ނަމަވެސް ކަމާބެހޭ ފަރާތްތަކުން ސީރިއަސްކޮށް ބަލައި އަވަސް ފިޔަވަޅެއް އަޅަން ޖެހޭ މައްސަލައެކެވެ.\nގުޅޭ ޓެގު ކުނީގެ މައްސަލަ މޯލްޑިވްސް ފުޑް އެންޑް ޑްރަގް އޮތޯރިޓީ ކާބޯތަކެތި ސިއްހަތު މާލެ ވެމްކޯ މާލޭގެ މަގުތައް


Luthufaru Maraali Massalaige Adu Ehumeh Maadhamaa - Vaguthu\nށ. ޅައިމަގު ބޯޓެއްގައި މަސައްކަތް ކުރަން އުޅެނިކޮށް މަރާލާފައިވާ ބަންގްލަދޭޝްގެ ރައްޔިތެއް ކަމަށްވާ ލުތުފަރު މަރާލި މައްސަލާގައި ތިން މީހެއްގެ މައްޗަށް ކުރި ދައުވާގެ ޝަރީއަތުގެ އަޑުއެހުމެއް މާދަމާއަށް ތާވަލުކޮށްފިއެވެ.\nމިދިޔަ އަހަރުގެ އޭޕްރީލް މަހު "ކުރިމަގު 1" ނަމަކަށް ކިޔާ ބޯޓުގައި ލުތުފަރު މަރާލުމަށް ފަހު، ޅައިމަގު ބަނދަރާ ދިމާ ބޭރު ކަނޑުއޮޅިއަށް ފެއްތި މައްސަލައިގައި ދައުވާ އުފުލާފައިވަނީ ބަންގްލަދޭޝް ތިން މީހެއްގެ މައްޗަށެވެ. އެއީ އަލަމިން އާއި ނޫރުލް އިސްލާމް އާއި އެމްޑީ އަހުތަރު ހުސައިންއެވެ. ތިން މީހުންގެ މައްޗަށް ކުރަނީ އެނގި ހުރެ މީހަކު މެރުމުގެ ކުށުގެ ދައުވާއެވެ.\nމި މައްސަލަ ކްރިމިނަލް ކޯޓުގައި އަޑުއެހުމެއް ބާއްވަން ތާވަލުކޮށްފައި ވަނީ މާދަމާ ހެނދުނު 9:30 އަށެވެ.\nއެ ބޯޓުގައި ކައްކާއެއްގެ ގޮތުގައި އުޅުނު ލަތުފަރު ގެއްލިގެން ފުލުހަށް ރިޕޯޓް ކުރީ މިދިޔަ އަހަރުގެ އޭޕްރީލް މަހުގެ 22 ވަނަ ދުވަހުގެ ރޭ ދަންވަރުއެވެ. މި ރިޕޯޓާ ގުޅިގެން ލުތުފަރު ހޯދުމުގެ މަސައްކަތް ދުވަސްތަކަކަށް ކުރުމަށް ފަހު، ފަހުން ފުލުހުން އެ މައްސަލަ ތަހުގީގު ކުރީ މަރުގެ މައްސަލައެއްގެ ގޮތުގައި ދެކިގެންނެވެ.\nފުލުހުން ކުރިއަށް ގެންދިޔަ ތަހުގީގުގައި އެ ދިމާލުން ކަނޑަށް ފީނައި ލުތުފަރުގެ ހަށިގަނޑުގެ ކަށިކޮޅު ކަމަށް ބެލެވޭ ކަށިތަކެއް ވެސް ހޯދިއެވެ. އެއީ ލުތުފަރުގެ ކަށިތައް ކަން ފުލުހުން އޭރު ކަށަވަރުކޮށް ނުދިން ނަމަވެސް ކުރިން ބޭއްވި ޝަރީއަތުގެ އަޑުއެހުމެއްގައި ދައުލަތުން ވިދާޅުވެފައިވަނީ އެ ކަށިތަކުން ލުތުފަރުގެ މަންމަ އާއި ދަރިންގެ ޑީއެންއޭ ނެގިފައިވާ ކަމަށެވެ.\nމި މައްސަލައިގައި ދައުވާ ކުރެވުނު ތިން މީހުން ވެސް ފުރަތަމަ ކުށަށް އިއުތިރާފްވެ ދައުލަތާއެކު ކުށުގެ އިއުތިރާފް އެއްބަސްވުމެއްގައި ސޮއި ވެސް ކުރިއެވެ. އެކަމަކު މި މައްސަލާގައި ފުރަތަމަ ބޭއްވި ޝަރީއަތުގެ އަޑުއެހުމުގައި ތިން މީހުން ވެސް ކުށަށް އިންކާރު ކުރިއެވެ. އަދި ބުނީ، ކުރިން ކުށަށް އިއުތިރާފްވީ ފުލުހުން އަނިޔާކޮށް ބިރު ދެއްކުމުން ކަމަށެވެ.


Mees Media Beynun Kuraa Meehun Athun Tax Nagany - Vaguthu\nމީސް މީޑިއާ ބޭނުންކުރާ މީހުންގެ އަތުން ޓެކްސް ނަގަނީ\nމީސް މީޑިއާ (ސޯޝަލް މީޑިޔާ) ބޭނުންކުރާ ފަރާތްތަކުގެ އަތުން ޓެކްސް ނެގުމަށް އެފްރިކާގެ ގައުމެއް ކަމަށްވާ ޔޫގަންޑާ އިން ގާނޫނެއް ފާސްކޮށްފިއެވެ.\nމިގާނޫނުގެ ދަށުން ފޭސްބުކް، ޓްވިޓަރ، ވަޓްސްއަޕްފަދަ މީސް މީޑިއާގެ ވަސީލަތްތައް ބޭނުންކުރާ ފަރާތްތަކުގެ އަތުން ޔޫގަންޑާގެ ފައިސާއިން ކޮންމެ ދުވަހަކަށް 200 ޝިލިންގްސް ނެގުމަށް ހަމަޖެހިފައިވެއެވެ.\nއަދި ގާނޫނަށް ގެނައި މިބަދަލުތަކަށް އަންނަ ޖުލައިމަހު ފެށޭ މާލީ އާ އަހަރުން ފެށިގެން އަމަލުކުރަން ފެށުމަށްވެސް ވަނީ ނިންމާފައެވެ.\nސަރުކާރަށް ލިބޭ އާމްދަނީ އިތުރުކުރުމުގެ ގޮތުން އެގައުމުގެ ގާނޫނުހަދާ މަޖިލީހުން މިގާނޫން ފާސްކުރިއިރު މިގާނޫނާ ދެކޮޅު ފަރާތްތަކުން ބުނަނީ، މިއީ، ރައީސް ޔޫވެރީ މުސެވިނީއާ ދެކޮޅު ޝުއޫރުތައް މީސް މީޑިއާގައި ފެތުރުން ހުއްޓުވުމަށް ސަރުކާރުން އެޅި ފިޔަވަޅެއް ކަމަށެވެ.\nމީސް މީޑިއާ ބޭނުންކުރާ ފަރާތްތަކުގެ އަތުން ޓެކްސް ނަގާނަމަ، އެއިން ކޮންމެ މީހަކު އަހަރެއްގެ މައްޗަށް 19 އެމެރިކާ ޑޮލަރު ދައުލަތަށް ދައްކަންޖެހޭނެއެވެ.\n615 އެމެރިކާ ޑޮލަރު ޔޫގަންޑާގެ ޖީޑީޕީން ބޮލަކަށްޖެހެނީ ކަމަށް 2016 ވަނަ އަހަރު ވޯލްޑް ބޭންކުން އާންމުކުރި ތަފާސްހިސާބުތަކުން ދައްކައެވެ.\nމީސް މީޑިއާ ބޭނުންކުރާ ފަރާތްތަކުގެ އަތުން ޓެކްސް ނެގުމަށް ހަމަޖެހިފައިވަނީ، މޮބައިލް ޚިދުމަތްދޭ ފަރާތްތަކުން ދޫކުރާ ސިމްކާޑު ބޭނުންކޮށްގެން މީސް މީޑިއާގެ ވަސީލަތް ބޭނުންކުރާ ކޮންމެ ދުވަހަކަށް ޓެކްސްނަގާ އުސޫލުންނެވެ.\nމީސް މީޑިއާ ބޭނުންކުރާ ފަރާތްތަކުގެ އަތުން ޓެކްސް ނެގުމަކީ ރައްޔިތުންގެ ޚިޔާލުފާޅުކުރުމުގެ މިނިވަންކަމަށް ހުރަސްއެޅުމަށް ނިންމި ނިންމުމެއް ކަމަށް އެގައުމުގެ އިދިކޮޅު ފަރާތްތަކުން ބުނެއެވެ.\n2016 ވަނަ އަހަރު ޔޫގަންޑާގައި ބޭއްވި ރިޔާސީ އިންތިޚާބުގެ ތެރޭގައި އެގައުމުގެ ސަރުކާރުންވަނީ، ފޭސްބުކާއި، ޓްވިޓަރ އަދި ވަޓްސްއަޕްވެސް ބްލޮކްކޮށްފައެވެ.\nއާބާދީގައި ހިމެނޭ 40 މިލިއަން މީހުންގެ ތެރެއިން ގާތްގަނޑަކަށް ސާޅީސް އިންސަތަ މީހުން އިންޓަރނެޓް ބޭނުންކުރާ ކަމަށް، ޔޫގަންޑާގެ ކޮމިއުނިކޭޝަންސް ކޮމިޝަންގެ ތަފާސްހިސާބުތަކުން ދައްކައެވެ.\nޖޫން 3, 2018 00:45\nކުރަންޖެހޭ ކަމެއް .މިރާއްޖޭގަވެސް ތިޔަކަން ކުރަން ފެނޭ .އެއީ އަތުގަ ފައިސާގިނަވެ އިންޓަރ ނެޓަށް ގިނަ އަދަދެއްގެ ފައިސާ ހަރަދު ކުރާމީހުނާ ބޭނުންވާ ތަކެތި އަމިއްލަޔަށް އިމްޕޯޓް ކޮށްގެން ދަވްލަތަށް އެއްވެސް ޓެކްސް އެއް ނުދައްކާ މީހުންވެސް މަދެއްނޫން .ވީމާ ގާނޫނަކުން މިޓެކްސް ތައާރަފް ކުރަން ފެނޭ


Mass Dhuvahun Vehey Vaarey Eh Dhuvas Therey Vehi, Ingireysivilaaiy Fenu Adeegai - Vaguthu\nމަސް ދުވަހުން ވެހޭ ވާރޭ އެއް ދުވަސްތެރޭ ވެހި އިނގިރޭސިވިލާތް ފެނުއަޑީގައި\n9 މަސް ކުރިން ( ނޮވެމްބަރު 9, 2019 )\nއެވްރެޖް ގޮތެއްގައި އެއް މަސް ދުވަސް ތެރޭ ވެހޭ މިންވަރަށް އެއް ދުވަސްތެރޭ ވާރޭ ވެހި އިނގިރޭސިވިލާތުގެ ބޮޑު ސަރަޙައްދެއްފައި ފެންބޮޑުވެއްޖެއެވެ.\nމިހާރު އިނގިރޭސިވިލާތަށް ކުރަމުންދާ ވިއްސާރައިގެ އަސަރު އެންމެ ބޮޑަށް ކުރަމުން ދަނީ އެޤައުމުގެ އުތުރުގެ ސަރަޙައްދުތަކަށެވެ. އޭގެތެރޭގައި އިންގްލޭންޑުވެސް ހިމެނެއެވެ. ނޫސްތައް ބުނާގޮތުގައި އިންގްލޭންޑުގެ 100 އަށްވުރެ ގިނަ ސަރަޙައްދެއްގައި ފެންބޮޑުވުމުގެ އިންޒާރު ވަނީ ނެރެފައެވެ.\nފެންބޮޑުވުމާއި ގުޅިގެން މިހާތަނަށް އިނގިރޭސިވިލާތުން އެކަކު ވަނީ މަރުވެފައެވެ. ރިޕޯޓްތައް ބުނާގޮތުގައި މަރުވެފައި ވަނީ އަންހެނެކެވެ. އޭނާ މަރުވެފައި އޮއްވައި ފެނުނީ ފެންބޮޑުވި ސަރަޙައްދެއްގައި މަރުވެގެން ލައްގާފައި ވަނިކޮށެވެ.\nއިނގިރޭސިވިލާތުގެ މޫސުމާއި ބެހޭ އިދާރާތަކުން ބުނެފައިވާ ގޮތުގައި އެޤައުމަށް 24 ގަޑިއިރު ތެރޭ ވަނީ 112 މިލިމީޓަރު (4.4 އިނޗި)ގެ ވާރޭ ވެހިފައެވެ. އާންމު ގޮތެއްގައި އެޤައުމުގެ އަވަށްތަކަށް އެވްރެޖްކޮށް ވެހެނީ މަހަކު 85 މިލިމީޓަރުގެ ވާރެއެވެ.\nއާދަޔާއި ޚިލާފަށް ބޯކޮށް ވާރޭވެހުމުގެ ސަބަބުން އިނގިރޭސިވިލާތުގެ މަގުތައް ކޯރުތަކަށް ބަދަލުވެފައިވާއިރު، ގިނަ ބަޔަކު ވަނީ ހާލުގައި ޖެހިފައެވެ. ފެންބޮޑުވި ސަރަޙައްދުތަކުން މީހުން ރައްކާތެރި ސަރަޙައްދުތަކަށް ބަދަލު ކުރުމުގެ މަސައްކަތް ކަމާއި ބެހޭ އިދާރާތަކުން މިހާރު ދަނީ ކުރަމުންނެވެ.\nނައިފަރުގައިވެސް ފެންބޮޑުވެ، ހަތަރު ގެއަކަށް ފެން ވަދެއްޖެ\nފުރަބަންދުގެ ކުރިން އިނގިރޭސި ވިލާތުގައި ވަރީގެ ނިސްބަތް އިތުރުވި!\nނޮވެމްބަރު 9, 2019 10:28\nއަލްޙަމްދުލިﷲ ، ފަލަސްޠީނުގެ މާތްވެގެންވާ ބިމުގަ ޒަޔަނިސްޓުންނަށް ހާއްޔެއް ހަދައިދިން އިނގިރޭސީންނަށް ގިނަގުނަ މުސީބާތްތައް މެދުވެރި ކުރައްވާށި ، އާމީން !


ޣީބަ ބުނުން: ތިމާގެ އަޙާގެ މުޅަމަސް ކެއުން ފަދަ ކަމެއް | Jazeera\tޣީބަ ބުނުން: ތިމާގެ އަޙާގެ މުޅަމަސް ކެއުން ފަދަ ކަމެއް - Jazeera\nޣީބަ ބުނުން: ތިމާގެ އަޙާގެ މުޅަމަސް ކެއުން ފަދަ ކަމެއް\nޢަލީ ޔާމީން June 13, 2019 172 views0\nއިންސާނާގެ ދުލަކީ އެއާއި މެދު ވަރަށް ބޮޑަށް ރައްކާތެރިވާން ޖެހޭ ގުނަވަނެކެވެ. އެ ދުލުގެ ބޭނުން ނުބައިގޮތުގައި ބޭނުންކުރާ އިންސާނާއަށް ނަރަކައިގެ ވޭންދެނިވި އަޒާބު ލިބޭއިރު އެ ދުލުގެ ބޭނުން ހެޔޮގޮތުގައި ކުރުމަކީ އުހުރަވީ ހަޔާތް ބާއްޖަވެރިވާ ކަމެކެވެ.\nދުލުން ބޭރުވާ ކޮންމެ ބަހަކީ އެއާއި މެދު ސުވާލު ކުރެވޭނެ، އަދި ލިޔެ ރައްކާކުރެވިގެންވާ އެއްޗެކެވެ. މިކަން ކުރުމަށްޓަކައި މާތްﷲ ވަނީ މަލާއިކަތުންތަކެއް ޢައްޔަން ކުރައްވައި އެކަމަށް ޢަމުރު ކުރައްވާފައެވެ.\nމާތްﷲ ވަޙީ ކުރައްވަނީ:\nމާނައީ "ކުރާ عمل ތައް ބަލަހައްޓަވަން އޭނާގެ ކައިރީގައި حاضر ވެ ملائكة އަކުނެތި، އެނާޔަކަށް އެއްވެސް ބަހެއް ނުބުނެވެތެވެ."\nދުލުން ކުރެވޭ ނުބައިކަންކަމުގެ ތެރޭގައި ނެތިމޮށުމާއި، ޣީބަ ބުނުން ފަދަ ކަންކަން ހިމެނެއެވެ. ޣީބަ ބުނުމަކީ އެކަމުގެ ނުބައިކަން އިންތިހާއަށް އޮތް ކަމެކެވެ.\nޣީބަ ބުނުމުގެ ނުރައްކާތެރިކަމާ ބެހޭގޮތުން މާތްﷲ ޥަޙީ ކުރައްވަނީ:\nމާނައީ: "އަދި އެއްބަޔަކު އަނެއްބަޔަކަށް غيبة ނުބުނާށެވެ! ތިޔަބައިމީހުންކުރެ އެކަކުވެސް އޭނާގެ أخ އާގެ މަސް މުޅަކޮށް ކެއުމަށް ލޯބިކުރާނެ ހެއްޔެވެ؟ ފަހެ، ތިޔަބައިމީހުން އެކަމަކަށް ނުރުހޭނޫއެވެ."\nތިމާގެ އަހާ ނުރުހޭ ވާހަކައެއް ދެއްކުންވެސް ޣީބަ ބުނުމުގެ ތެރޭގައި ހިމެނެއެވެ.\n"ޣީބަ ބުނުމަކީ ތިމާގެ މިސްލިމް އަޚާ ނުރުހޭ ވާހަކައެއް ދެއްކުމެވެ." ދެން ޞަޙާބީއަކު އެއްސެވިއެވެ. "އެކަމަކު ތިމަންމެން ހަދަނީ ތެދުކަމުގައި ވަނީނަމަވެސްތޯއެވެ؟" ޖަވާބުގައި ޙަދީޘް ކުރެއްވިއެވެ. "ކަލޭހެދީ ތެދު ކަމުގައިވަނީ ނަމަ ކަލޭ ޣީބަ ބުނެފިއެވެ. އަދި ކަލޭ ހެދީ ދޮގު ކަމުގައިވާނަމަ ކަލޭ އަބުރާބެހެފިއެވެ."\nދުލުން ބޭރުކުރާ ކޮންމެ ބަހެއް ބޭރުކުރަންވާނީ ވަރަށް ވިސްނުންތެރިކަމާއި އެކުގައެވެެ.\nކީރިތި ރަސޫލާ صلى الله علىه وسلم ޙަދީޘްކުރެއްވި ޙަދީޘް ފުޅެއްގެ މާނައިގައި ވެއެވެ.\n"އެއްވެސް ވިސްނުމަކާ ނުލާ މީހެއްގެ ދުލުން ބޭރުކުރާ ބަސްތަކެއްގެ ސަބަބުން އިރުމަތީ ފަރާތާއި ހުޅަނގު ފަރާތާއި ދެމެދުގައިހުރި ދުރުމިނަށް އޭނާ ނަރަކައިގެ ތެރެއަށް އެއްލައިލެވޭނެތެވެ."


އިންތިޒާރު ކުރި ލޯބި (6) – Esfiya\nއިޔާއަށް ދަތްކުނޑި ވިކި، އަތުގައި އިން ކޯކު ތައްޓަށް ބާރު އަރާހެން އަހަންނަށް ހީވިއެވެ. މޫނު މަތިން ރުޅީގެ އަސަރު ފާޅު ވަމުން ދިޔައެވެ.\n” މެއިބީ ހީ ހެޒް ފޯލެން ފޯ ޔޫ! ” އިޔާ ކޯކު ފޮދެއް ބޯލުމަށްފަހު ދެބުމަ އަރުވާލަމުން ބުނެލިއެވެ.\nއިޔާ ހިނިގަނޑެއް ޖަހާލިއެވެ. މިއޮއްހާއިރު އިޔާގެ މޫނުމަތިން ފެނުނު ކުލަވަރެއް ދެނެއް ނުފެނުނެވެ.\nއަހަރެން ހައިރާންވިއެވެ. އެއީ އަހަންނަށް ހީވި ގޮތެއް ކަމުގައި ނިންމީމެވެ. ކައި ނިމިގެން އަހަރުމެން ދިޔައީ ހިނގާލާށެވެ. މެންދުރުގެ އެންމެ އަވި ބާރު ގަޑި އަކީ ދެމީހަކު ހިނގާލަން ދާ ކަހަލަ ގަޑިއެއް ކަމުގައި ނުވިނަމަވެސް މިރޭ އިޔާ ފުރާތީ އަހަންނަށް މިދޭ ގަދަ އަތްވަކީ އެއްވެސް މައްސަލަ އެއް ނޫނެވެ. ދެމީހުންނަށް ހިތް ފުރޭ ވަރަށް ވަގުތު ހޭދަ ކޮށްނުލެވުނު ނަމަވެސް މަޖާ، ހިންހަމަޖެހޭ ވަގުތުތަކެއް އެކީގައި ވޭތުކޮށްލެވުނެވެ. ހަވީރު ގެއަށް ގޮސް ފެންވަރާލައިން އަވަސް އަވަހަށް ތައްޔާރު ވެލީ އިޔާ ފުރުވަން ހަގަޑި ބަޔަށް އެއާރޕޯޓަށް ދާށެވެ. އެއާރޕޯޓަށް ފަހަރި އަކާއި އެކު އަހަރެން ދިޔައިރު އިޔާޒު ދިޔައީ ޢާއިލާއާއި އެކުއެވެ. ދެމީހުން ބައްދަލުވީ އެއާޕޯޓުންނެވެ. އިޔާގެ ފެންކަޅިވެފައި ތިބި ޢާއިލާގެ އެންމެހާ މެމްބަރުންނާ ސަލާމް ކުރުމަށް ފަހު އައިސް އަހަރެންގެ ފަހަރިއާއި ސަލާމް ކުރިއެވެ. އޭރު އަހަރެންގެ ފެންކަޅިވެފަވާ ދެލޯ ފޮރުމަށް، ޓިޝޫއެއްގެ އެހީ ހޯދީމެވެ. ކަރުނަތައް ފޮހެލުމަށްފަހު ހިނިތުންވެލީމެވެ. ހިތުގައިވާ ރިހުމާއި، ހިތާމަތައް އިޔާއަށް ފޮރުވުމަށެވެ. އިޔާ އަހަރެން ގާތަށް އައިސް އަހަރެންގެ ދެ އަތުގައި ހިފާ ބޮސްދިނެވެ. އެވަގުތު އިޔާގެ ލޮލުން ވެއްޓުނު ހޫނު ކަރުނަ ތިކި އަހަރެންގެ ފައިތިލައިގައި ޖެހުނެވެ. އަހަރެން އިޔާގެ ލޮލަށް ބަލާލީމެވެ. ދެރަވެފައިވާކަން އެދެލޮލުން ހާމަވެއެވެ. ވެދާނެއެވެ. ލޯބިވާ ޢާއިލާ ދޫކޮށް ދާން ޖެހޭތީ މާބޮޑަށް ހިތުގައިޖެހެނީއެވެ.\n” ހެއި ޕްރިޓީ! އައި ނޯ ޔޫ ޑިޑް ކްރައި ޖަސްޓް ނައު. ޔޫ ކާންޓް ހައިޑް ޔޯ ޓިއާރޒް ފްރޮމް މީ. އޯކެއި؟ ” ހިނިތުންވެލަމުން އިޔާ ބުނެލިއެވެ.\nއަހަންނަށް އިޔާ ގައިގައި ވަރަށް ބާރަށް ބައްދާލެވުނެވެ. ބައްދަ ބައްދާފައި ހަމަ ރޮވެނީއެވެ. އިޔާގެ ތަނަވަސް، ފުޅާ މޭމަތީގައި މޫނު ފޮރުވާލައިން ގިސްލަ ގިސްލާފައި އަހަރެން ރުއި އިރު، އިޔާގެ ބާރު ގަދަ ދެއަތް ވަނީ އަހަރެންގެ ގައިގައި ވަށާލެވިފައިވެއެވެ.\nއަހަރެން އިޔާޒުގެ ގަޔާ ދުރުކޮށްލަމުން ނިތްކުރީގައި ބޮސް ދިނުމަށްފަހު ނުރުއިމަށް ވަރަށް ނަސޭހަތް ދިނުމުން އިރުކޮޅަކުން ހަމައަކަށް އެޅުނެވެ. އިޔާގެ މަންމަވެސް ހުރީ ފެންކަޅިވެފައެވެ. އިޔާގެ ޗެކިން ފަށާ ގަޑި ޖެހުމުން ދަނީ ކަމުގައި ބުނެ މަންމައާއި ބައްޕަގެ ގައިގައި ބައްދާލުމަށްފަހު އަހަރެން ގައިގައިވެސް ވަރަށް ބާރަށް ބައްދާލިއެވެ. ޑިޕާޗާރ އަށް ވަދެ އެންމެންނަށް ހަނާ އަޅާލުމަށްފަހު އެތެރެއަށް ވަނެވެ. އެންމެން ދެން ހިނގައިގަތީ މާލެ ދިޔުމަށް ފެރީ އަށް އެރުމަށެވެ. ފެރީ މަތީވެސް އަހަންނަށް ރޮވޭތީ އިޔާގެ މަންމަ އައިސް އަހަންނަށް ވަރަށް ނަސޭހަތް ދިނެވެ. އިޔާ އެދަނީ މާ ގިނަ ދުވަހަށް ނޫން ކަމަށާއި، ވަރަށް އަވަހަށް ހަތަރު އަހަރުގެ ދުވަސްތައް ހިނަގައިދާނެ ކަމެވެ. މާލެއަށް ފެރީ ލެފުމާއި އެކު ފެރީއިން ފައިބަން އުޅެނިކޮށް ފެނުނީ ފެރީ ކުރިމަތީ ހިނިތުންވެލައިން ހުރި ވިރާހުއެވެ. މިދެން އަޖައިބެކެވެ. މިތާނގައި ވިރާހު ކީއްކުރަނީ ބާވައެވެ؟ ވިރާހު އަހަންނަށް އަނެއްކާ ފާރަލަނީކީ ނޫން ބާވައެވެ؟ ވިސްނަމުން ގޮސް އަހަންނަށް ދެކޮޅަށް ބޯ ހޫރާލެވުނެވެ.\nފެރީއިން ފޭބުމަށްފަހު މީހުން ފައިބާ ތަނާ ދުރަށް ދާން ހިނގައިގަތުމުން ވިރާހު ވެސް އަހަންނާއި ދިމާލަށް ހިނގަމުން އައެވެ.\n” ވިރާހު ކީއްތިކުރަނީ މިތާ؟ ” އަހަރެން އަހާލީމެވެ.\nއެހެން ބުނި ވަގުތު އެއީ ފަހަރިވެސް އަހަރެމެންނާއި އަރާ ހަމަވި ވަގުތެވެ. ފަހަރިވެސް ހުރީ ވިރާހު ފެނި ހައިރާން ވެފައެވެ.\n” މީ ހަމަ ފިނިބުރެއް އަޅާލަނީ މަގުމަތީ. ހިނގާ ތިމް އަހަންނާއި އެކު ގެއަށް ދާން ސައިކަލުގައި. އަހަރެން މިއުޅެނީ ތިމްގެ ކުޑަދޮން ކުޅެން ގޮސް ވީމައި ކުޑަދޮން ސައިކަލުގަ ނިކުމެ. ފަހަރި ބަލާ އަންނާނެ ވާހަކަ ތިއްތިބެ ބުނި. ” ވިރާހު ފައްޗަކަށް އަމުނާލިއެވެ.\nވިރާހު ބުނި އެއްޗެހިން އަހަންނަށް އެނގުނީ މިއީ ވިރާހުގެ ވަރަށް ވަރުގަދަ ރޭވުމެއް ކަމެވެ. ދައްކާނެ އެއްވެސް ބަހަނާއެއް ނެތެވެ. ސަބަބަކީ ފަހަރި ހުރީ ތިއްތިބެ އާއި އެކު ބާޒާރު ކޮށްލަންވެސް ދާން ބޭނުންވެފައި ކަމުން ފަހަރި ބުނީ މިވީ މާ ރަނގަޅު ގޮތެއް ކަމުގައެވެ.\nމާ ގިނައިރުތަކެއް ނުވެ ތިއްތިބެ ފަހަރި ބަލާ އައުމުން ވިރާހުގެ ފަހަތަށް އަހަރެން އެރީމެވެ. ކޮންމެހެން އަރާ ހިތަކުން ނޫނެވެ. އެނޫން ގޮތެއް ނެތީމައެވެ. ވިރާހު މަޑުމަޑުން ސައިކަލު ދުއްވާލިއެވެ. މާލެ ވަށާ ދެތިން ބުރު ޖަހާލުމަށްފަހު ގެއާ ދިމާލަށް ވިރާހު މިސްރާބު ޖެހިއެވެ. ނަމަވެސް އެއީ ވިރާހު އަހަންނަށް ދައްކާލި ދަޅައެކެވެ. ގޭ ގޯޅިއަށް އަޅާފައި ގޭދޮރުމަތިންލާފައި ދުރަށް ސައިކަލު ދުއްވާލިއެވެ. އަހަންނަކަށް ކެތެއް ނުވިއެވެ.\n” ވިރާހު ޕްލީޒް! ތިދެން ކޮން ކަމެއްތަ؟ އަހަރެން ގެއަށް ލާދީ ހަމަ މިހާރު! ” އަހަރެން ނުރުހުންވިކަން ހާމަ ކުރުމަށް ބުނެލީމެވެ.\n” ވިރާހު ދުއްވަން ދާން ބޭނުމިއްޔާ އަހަންނަށް ހެޔޮ ކިތަންމެ ވަރަކަށް ދުއްވިއަސް. ހެޔޮ ރޭގަނޑު ހަތަރު ދަމު ހޭލާ ހުރެ މާލޭގެ ހުރިހާ މަގެއް ކުޑަ ކުރިޔަސް. ކޮންމެހެން އަހަރެން ގޮވައިގެން ދުއްވަން ހަދާނެ ކަމެއްނެތް. އަހަރެން ގެއަށް ލާދީ! ” އަނެއްކާވެސް އަހަރެން ބުނީމެވެ.\nވިރާހު އެކޭ ބީރެކޭ އެއްވަރެވެ. އަޑު އިވޭ ކަމަށް ވެސް ހަދާ ނުލިއެވެ. މީވާ ވަރެއްގެ ފިރިހެނެކޭ އަހަރެންގެ ހިތަށް އެރިއެވެ. އަހަންނަށް ދަތްކުނޑި ވިކާލެވުނެވެ.\nފޫހިވެފައި އިންދާ އައީ އިޔާގެ މެސެޖެކެވެ.\n” ތިމް، އަހަރެން މިއަރަނީ ފްލައިޓަށް މިހާރު. އަހަންނަށް ބާއްޖަވެރި، އަމާން، އޮމާން ދަތުރަކަށް އެދި ދުޢާ ކޮއްދޭތި. ދެވުނުހާ އަވަހަކަށް ސިމް އެއް ނަގާފަ އެކްޓިވޭޓް ކޮއްފަ ގުޅާނަން. މި މެސެޖަށް ރިޕްލައި ނުކުރާތި، އެއީ މިހާރު ފޯނު ނިވާލާތީ… ބޭބީ ޓޭކް ކެއާ! އައި މިސް ޔޫ، އުމްވަހ.. ” އިޔާގެ މެސެޖު ކިޔާލުމަށްފަހު ހިތުގައި ފޯނު ޖައްސާލެވުނެވެ.\nއެހެން އިންދާ ވިރާހު ސައިކަލު މަޑުކޮއްލީ އުސްފަސްގަނޑު ކައިރިއަށެވެ. އަހަންނަށް ފޯނު ތިރިކޮށްލެވުނެވެ. ވިރާހުގެ އަޅި ދެލޮލުން އަހަންނާއި ދިމަ ބަލާލިއެވެ. ނަމަވެސް އަހަރެން ފޫހިވެފައި އަނެއް ފަރާތަށް އެނބުރިލީމެވެ. ރީތި މީހަކަސް މިއީވާ ޖެއްސުން ބޮޑު މީހެކޭ ހިތަށް އެރިއެވެ. ކެތްތެރިކަން ކޮޅުންލީ އެހިސާބުންނެވެ.\n” ވިރާހު ޕްލީޒް. ކިހާ ދެރަ ކަމެއް މިއީދެން؟ އަހަރެން ބޭނުމީ ގެއަށް ދާށޭ ބުނީމަ ކީއްވެގެންތަ އެކަން ނުވެގެން ތިއުޅެނީ؟ ވިރާހު ފާރަލާހެންވެސް އަހަންނަށް ހީވޭ!! މިއަދު ހެނދުނު އައި މީހެކޯތީ. އެކަމަކު ވިރާހު އައުމާއިއެކު އަހަރެންގެ މިނިވަންކަން ގެއްލިއްޖެ. ވިރާހުގެ ކަމަކީ އަހަރެންގެ ބޯކޮޅު ބަލަމުން ހިނގުން. އަހަންނަށް ވިރާހު ފެނުނީ އަލަށް. ވިރާހު އަށް އަހަރެން ފެނުނީ އަލަށް. ދެން ތީ ކޮން ކަމެއް؟ ” ހުރިހާ ޝަކުވާއެއް ބޭރުކޮށްލެވުނެވެ.\nއަހަރެންގެ ފަތިވަރު އަޑުއަހާފައިވެސް ވިރާހު ރުޅި އިސް ނުކޮށް އަހަރެންނަށް ހިނިތުންވުމެއް ހަދިޔާކޮށްލިއެވެ. ހީވީ ރޯވެފައި އޮތް ހުޅުގަނޑު ބޮޑު ކުރަން އިތުރަށް އަލިފާންގަނޑަށް ޕެޓްރޯލް އެޅިހެންނެވެ. އަހަރެންގެ ރުޅި ވީ އިތުރަށް ގަދައެވެ. މޫނު އަނެއް ފަރާތަށް އަނބުރާލަމުން ވިރާހު ހުރި ކޮޅު ނޫން އަނެއް ކޮޅަށް އެނބުރުމުން، ވިރާހު އަހަރެންގެ ދެ ކޮނޑުގައި ހިފާ ވިރާހު އާއި ދިމާލަށް އަނބުރާލިއެވެ.\n” ތިމް އަށް ތި ހީވީ މުޅިން ނުބައިކޮށް. ކިޔައިދޭން މިއުޅޭ ވާހަކަ ރަނގަޅަށް އަޑު އަހާ. މި ކިޔާ ދެނީ އެންމެ ކުރުކޮށް ފޮނިކޮށް. އަހަންނަށް 24 އަހަރު. އަހަންނަށް ތިމްނާ ފެނުނީ އަހަރެންގެ އުމުރުން 18 އަހަރުގަ. އޭރުއްސުރެ އަހަރެން ތިމްނާ ދެކެ އިންތިހާއަށް ލޯބިވަން. އޭގެ ކުރިންވެސް އަހަރެންގެ މައިންބަފައިންގެ ދުލުކުރީގައި ތިމްނާގެ ނަން އަބަދުވެސް އޮވޭ. އަބަދުވެސް އަހަރުމެންގެ ޢާއިލާއިން ތިމްނާގެ ޢާއިލާއަށް ހަދިޔާ ފޮނުވާ އިރު ތިމްނާ އަށް ވަކިން ގިނަ ހަދިޔާ އަބަދުވެސް ފޮނުވާނެ. އެއީ އަހަރެންނާއި ތިމްނާ ގުޅުވަން އަހަރެންގެ މައިންބަފައިން ވަރަށް ކުރީއްސުރެ ވިސްނާފައި އޮތީމަ. އަދި އަހަރެން މިއަދު މާލެ މިއައީ އަހަރެންގެ މައިންބަފައިން ފޮނުވައިގެން. އަހަންނަށް ތިމްނާ ކަމުގޮއްސި ކަމަށް ވަންޏާ އަހަރެން އަހަރެންގެ އައިންބަފައިން ގާތު ބުނަންވީ. އޭރަށް ތިމްނާގެ މައިންބަފައިންނާ އަހަރެންގެ މައިންބަފައިން ވާހަކަ ދައްކާ މި ކައިވެނި ހަމަޖައްސާނެ. ތިމްނާއަށް 17 އަހަރަކަސް ބޭރަށް ގޮސް އަހަރެމެންނަށް ކައިވެނި ކުރެވިދާނެ. ” ވިރާހުގެ ލޮލުން އަހަންނަށް ފެނުނީ ތެދުވެރިކަމުގެ އިންތިހާއެވެ.\nބަސް ހުއްޓިފައި އަހަރެން ހުއްޓާ އަނެއްކާވެސް ވިރާހު ވާހަކަ ދެއްކިއެވެ.\n” ހަމަ ތެދެއް މި ބުނަނީ. އަހަރެންނަށް ތިމްނާ ވަރަށް ވަރަށް ކަމުދޭ. އަހަންނަށް ކަމުދާ ހުރިހާ ސިފައެއް ތިމްނާ ގައިގައި އެބަހުރި. އަހަރެން ވަރަށް ލޯބިވޭ ތިމްނާދެކެ. ތިމްނާ އަހަންނާއި އިންނާންތަ؟ ” ވިރާހު އަހަރެންގެ އަތުގައި ހިފާލިއެވެ.\nސުބުހާނަﷲ! މިޖެހުނީ އަނެއްކާ ކޮންފަދަ މުސީބަތެއްބާވައެވެ؟ ވިރާހު އަހަރެންގެ އަތުގައި ހިފަހައްޓާލައިގެން، އަހަރެންގެ ދެލޮލަށް ބަލަން ހުއްޓެވެ. ވިރާހުގެ އަތު ތެރެއިން އަހަރެންގެ އަތް ދަމައިގަތީމެވެ.\nއަހަރެން ހުރީ ދޭނެ ޖަވާބެއް ނޭނގިފައެވެ. އަހަންނަކީ މީހުންނަށް ކަންކަމުގައި ‘ ނޫނެކޭ ‘ ބުނަން ވަރަށް ޖެހިލުންވާ މީހެކެވެ.\nނަމަވެސް މިއީ ނޫނެކޭ ބުނަން ނުކެރިގެން އާނ އެކޭ ބުނެވޭ ވަރުގެ ކަމެއް ވެސް ނޫނެވެ. ވިސްނަން ގެއްލިފައި ހުއްޓާ އަހަރެންގެ ފޯނަށް ބޭރު ނަންބަރަކުން ގުޅިއެވެ. އިންތިހާއަށް އަހަރެން އުފާވިއެވެ. ފޯނަށް އައި ކޯލް ފެނިފައި ހިނިތުންވެލެވުނެވެ. ނަމަވެސް އަހަރެންގެ މޫނުމަތިން ފާޅުވާން ހުރި އުފާވެރިކަމާއި ހިނިތުންވުން ގެއްލުނީ އަހަރެންގެ ކުރިމަތީ ހުރި ވިރާހުގެ ސަބަބުން އަހަރެންގެ ލޯބި ޤުރުބާން ކޮއްލަން ޖެހިދާނެ ކަމުގެ ބިރު އިހުސާސް ވުމުންނެވެ.\nފޯނު ނަގައި ޖަވާބު ދާރީ ވަމުން ” ހަލޯ ” އޭ ބުނެލީމެވެ.\n” އައްސަލާމު ޢަލައިކުމް ” އެކޮޅުން ވާހަކަ ދެއްކި މީހަކު ބުނެލިއެވެ.\nAwwsome… i love this story,plxx next part up kohlahchey thankolheh avahah… keep it up.. ☺☺☺☺\nIn Sha Allah. Thankyou 🙂\nVarah nice.. Aharen loabivaa meehakah inthizaaru kuraanan. Ehmeh fahu vaguthaa jehendhen ves. eh ves majuboore nornaane.. Othas kandaa vahtaa laanan.. Thi story heevany aharenge life aa match vegen dhaahen…\nHeheh Ehentha? Thankyou Zeena 🙂\nThank u….. Haath\nWelcome my Dear 🙂\nSuperb…vvv reethi …keep it up .thanxxalot\nWow varah reethi mi part ves waiting for nxt prt\nStry v v nyc…keep it up\nMasha allah, v salhi… thanx dear….\nThankyou Athy 🙂\nvvvv nice story eh… n when next part? plx up it as soon as possible.\nstory v.v nice………….\nThankyou Aayaa dear 🙂\nHama ehme mahsala eh ulheny….part thah maaka kury….dhigu kohla dhiny ya warah baraabaru waane…. 🙂\nAww Thankyou so much SHIMA! In Sha Allah rangalhu kureveytho masaiykaiy kuraanan 🙂\nwow!! nxt part varah avaha 🙂 love this storyy..!!\nHeheh thankyou Myf 🙂\nލޯބި March 17, 2019